SunOnline: Albert Einstein thayyaarukohfaivaa liyumeh 11 milllion euro ah vikkaalumaaeku record eh!\nއަލްބަޓް އައިންސްޓައިން ތައްޔާރުކޮށްފައިވާ ލިޔުމެއް 11 މިލިއަން ޔޫރޯއަށް ވިއްކާލުމާއެކު ރިކޯޑެއް!\nފާޠިމަތު ރާޔާ ރައޫފް 25 Nov 2021, 08:46\nތަފާތު ހިސާބުތަކާއެކު އަލްބަޓް ތައްޔާރުކޮށްފައިވާ ލިޔުމެއް 11 މިލިއަން ޔޫރޯއަށް ވިއްކާލައިފިއެެވެ. އެ ލިޔުމަކީ އަލްބަޓްގެ ތިއަރީއެއް ކަމަށްވާ ގްރެވިޓީ ނުވަތަ ރިލޭޓިވިޓީ ތިއަރީ ދައްކުވައިދޭ އުފެއްދުމެއް ކަމަށް އޭނާ ވަނީ ބުނެފައެވެ.\nމި ވިޔަފާރިއާއެކު ޕެރިސްގެ ރިކޯޑު ފޮތުން ވަނީ މި ވިއްކުމުގެ އަގު ޖާގަ ހޯދައިފައެވެ. އެވަރުގެ ބޮޑު އަގަކަށް ލިޔުން ވިކުނު ސަބަބެއް ކަމުގައިވަނީ ސައިންޓިސްޓް އަލްބަޓްގެ ސޮއި އޭގައި ފެންނަން އިނުމުން ކަމަށް ގިނަ ބަޔަކު ދަނީ ބުނަމުންނެވެ. ސައިންޓިސްޓެއްގެ ސޮއި ފެންނަ ލިޔުމެއް ގެންގުޅެވުމަކީ ލިބިދާބެ ޝަރަފެކެވެ.\nއަލްބަޓްގެ އެ މަސައްކަތް ދެތިން ސަފުހާއިން ފެންނަން އޮތް ކަމުގައި ވީނަމަވެސް އަލްބަޓަކީ ގިނަ މަސައްކަތްތަކެއް ކުރައްވާ ހޯދުންތައް ދިރާސާކުރައްވާ ކާމިޔާބު ސައިންޓިސްޓެކެވެ.\nއަލްބަޓްގެ ތިއަރީއެއް ކަމަށްވާ ރިލޭޓިވިޓީ ނުވަތަ ގްރެވިޓީ ތިއަރީއަކީ 1915 ވަނަ އަހަރު ނެރެފައިވާ ނުވަތަ އާންމުންނަށް ދަސްވެ އެނގިފައިވާ ތިއަރީއެކެވެ. އެއިން ޖައްވުގެ އިލްމާއި ވަގުތާއި ދުނިޔެއާއި މުޅި ސޫރުދަ ނިޒާމުގެ ބާރު އެކުލެވިގެންވާ މިންވަރު ދެނެގަނެވެއެވެ.\nއަލްބަޓް ލިޔެފައިވާ ލިޔުމަކީ 1913 އާއި 1914 ދެމެދުގެ އަހަރުތަކުގެ ތެރެގައި ލިޔެފައިވާ ލިޔުމެކެވެ. ނަމަވެސް މިހާތަނަށް އެ ލިޔުން އާންމުނާ ހަމައަށް ނެރެފައި ނުވަނީ އަލްބަޓްގެ އެކުވެރިޔާ މިޗެއިލް ބެސޯގެ އެދުމުގެ މަތިން ކަމުގައި އަލްބަޓް ބުނެފައިވެއެވެ.\nއެ ލިޔުމަކީ ގްރެވިޓީގެ ތިއަރީ ހެދުމަށްޓަކައި ބޭނުންކުރެވިފައިވާ ލިޔުމަކަށްވާއިރު އެލިޔުމުގެ ހިސާބުތައް ހަދާފައިވަނީ ކަޅުކުލައިވެ ދެލިންނެވެ. އަދި އެ ކަރުދާސްތަކުން އެ ތިއަރީ ހެދުމަށްޓަކައި ކުރި މަސައްކަތްތައް ފެންނާނެކަމަށާއި ގިނަ ކުށްތައް ފާހަގަވިކަން އޭނާވަނީ ބުނެފައެވެ.\nނާސާއިން ޖައްވީ އުލަނދެއް ޓެސްޓުކުރުން:އަމާޒަކީ ޖައްވީ ހިލަ\nލިޔުމެއް 11 މިލިއަން ޔުރޯއަށް ވިއްކާލުމާއެކު ރިކޯޑެއް!\nޗައިނާގެ އުޅަނދެއް މާސްގެ ބިމަށް ޖައްސައިފި


Australia "Fine Foods" fairga Raajjeyn baiverivehjje Australia "Fine Foods" fairga Raajjeyn baiverivehjje\nއޮސްޓްރޭލިއާ "ފައިން ފުޑްސް" ފެއަރގައި ރާއްޖެއިން ބައިވެރިވެއްޖެ\n"ފައިން ފުޑްސް" ފެއަރގައި ރާއްޖެއިން ބައިވެރިވި ޓީމް / ފޮޓޯ : ސޯޝަލް މީޑިއާ\n"ފައިން ފުޑްސް" ފެއަރގެ ސްޓޯލްތައް / ފޮޓޯ : ސޯޝަލް މީޑިއާ\nއޮސްޓްރޭލިއާގައި ބާއްވާ ކާބޯތަކެތީގެ އެންމެ ބޮޑު އެއް ފެއަރކަމަށްވާ "ފައިން ފުޑްސް" ގައި ރާއްޖެއިން ބައިވެރިވެއްޖެއެވެ.\nމިމަހުގެ 10-13އިގެ ނިޔަލަށް އޮސްޓްރޭލިއާގެ މެލްބަންގައި ބޭއްވި މި ފެއަރގައި ރާއްޖޭގެ ފިޝަރީޒް ޕްރޮމޯޝަން ބޯޑާއެކު ރާއްޖޭގެ އަށް ކުންފުންޏެއް ބައިވެރިވެ ކާނާގެ އުފެއްދުންތައް ދައްކާލާފައިވެއެވެ. މިފެއަރގައި ރާއްޖޭގައި ތައްޔާރުކުރާ މަހާއި، މަހުގެ އެކި އުފެއްދުންތަކާއި، ލުއި ކާނާއާއި ،ކާބޯތަކެތީގެ ތަފާތު އެކި އުފެއްދުންތައް ވަނީ ދައްކާލާފައެވެ.\n"ފައިން ފުޑްސް" ފެއަރގެ ތެރެއިން ރާއްޖޭގެ އުފެއްދުންތަކުގެ އަޖުމަބަލާލުމުގެ ފުރުޞަތުވެސް ފެއަރއަށް ޒިޔާރަތްކުރި ފަރާތްތަކަށް ދީފައިވެއެވެ. ރާއްޖެއަކީ ދެމެހެއްޓެނިވި ގޮތުގައި ދޮށީގެ މަސްވެރިކަން ކުރުމުގައި ލާމަސީލު ޤައުމަކަށްވުމާއެކު، ބައިނަލްއަޤުވާމީ ބާޒާރުގައި ރާއްޖޭގެ މަހާއި، މަހުގެ ބާވަތްތަކަށް ވަރަށް ބޮޑު ތަރުހީބެއް އޮވެއެވެ.\n"ފައިން ފުޑްސް" ފެއަރއަކީ ދުނިޔޭގެ މަޝްހޫރު ކާބޯތަކެތި އުފައްދާ ކުންފުނިތަކާ، ފަތުރުވެރިކަމުގެ ދާއިރާއާ ގުޅުންހުރި އެކި ތަކެތި އުފައްދާ މާރކެޓްކުރަން ބޭނުންވާ ފަރާތްތަކަށް އެފުރުސަތު ދިނުމުގެ ގޮތުން ބާއްވާ ފެއަރއެކެވެ.


vnews - Raees Maumoon Maafushi jalah badhalu kohfi\nރައީސް މައުމޫން މާފުށީ ޖަލަށް ބަދަލުކޮށްފި\nކުރީގެ ރައީސް މައުމޫން އަބްދުލްގައްޔޫމް -- ވީފައިލް ފޮޓޯ\nކުރީގެ ރައީސް މައުމޫން އަބްދުލްގައްޔޫމް މާފުށީ ޖަލަށް ބަދަލުކޮށްފި އެވެ.\nރައީސް މައުމޫން މިއަދު މާފުށި ޖަލަށް ބަދަލުކޮށްފައި މިވަނީ އެމަނިކުފާނުގެ މައްޗަށް ދައުލަތުން ދައުވާކުރި އަދުލު އިންސާފު ގާއިމުކުރަން ހުރަސް އެޅުމުގެ ދައުވާ ސާބިތުވެ އެމަނިކުފާނު އެއް އަހަރާއި ހަތް މަހަށް ޖަލަށް ލުމަށް ކްރިމިނަލް ކޯޓުން އިއްޔެ ހުކުމްކުރުމާ ގުޅިގެންނެވެ.\nރައީސް މައުމޫންގެ މައްޗަށް މިދައުވާ އުފުލީ މިދިޔަ ފެބްރުއަރީ މަހުގެ ފަސްވަނަ ދުވަހުގެ ރޭ އެމަނިކުފާނު ހައްޔަރުކުރުމަށްފަހު ފޯނު ދޭން އެދުމުން ފޯން ދިނުމަށް އިންކާރު ކުރެއްވި ކަމަށް ބުނެ އެވެ.\nރައީސް މައުމޫން މާފުށި ޖަލަށް ބަދަލުކޮށް މޯލްޑިވްސް ކަރެކްޝަނަލް ސާވިސްގެ ބެލުމުގެ ދަށަށް ގެންދިޔައީ މިއަދު މެންދުރުފަހުގެ ވަގުތެއްގަ އެވެ.\nރައީސް މައުމޫން މިދިޔަ ފެބްރުއަރީ މަހުގެ ފަސްވަނަ ދުވަހުގެ ރޭ ހައްޔަރުކުރި ފަހުން އެމަނިކުފާނު ކުޑަ ދުވަސްކޮޅަކު މީގެކުރިން މާފުށި ޖަލުގައި ބެހެއްޓެވި ނަމަވެސް ގިނަ ދުވަސްތައް ހޭދަކޮށްފައިވަނީ ދޫނިދޫ ޖަލުގަ އެވެ.\nރައީސް މައުމޫން ދޮޅު އަހަރަށް ޖަލަށް ލުމުގެ އިތުރަށް އެމަނިކުފާނަށް ދީނީ ނަސޭހަތް ދިނުމަށް ދީފައިވާ ހުއްދަ އާއި ގާނޫނީ ވަކީލު ކަމުގެ ހުއްދަ ބާތިލްކުރުމަށް ވެސް ކްރިމިނަލް ކޯޓުން ވަނީ ހުކުމްކޮށްފަ އެވެ.\nރިޝްވަތު ނަގައިގެން ސަރުކާރު ވައްޓާލަން މަސައްކަތް ކުރުމުގެ ތުހުމަތުގައި ރައީސް މައުމޫންގެ މައްޗަށް ވަނީ ޓެރަރިޒަމްގެ ދައުވާ ވެސް އުފުލާފަ އެވެ. ނަމަވެސް ރައީސް މައުމޫން ގެންދަވަނީ އެމަނިކުފާނުގެ މައްޗަށް ކުރެވޭ ތުހުމަތުތަކަށް އިންކާރުކުރައްވަމުންނެވެ.


Carrier numunee kamah bune Kanye inzaaru dhin: Kim | Hurihaa.mv\nކެރިއަރު ނިމުނީކަމަށް ބުނެ ކާންޔޭ އިންޒާރުދިން: ކިމް\nLast updated on 14 May 2022, 06:40\nކާންޔޭ ވެސްޓްއާ ވަކިވުމުން ކިމް ކާޑޭޝިއަންގެ ކެރިއަރު އެއްކޮށް ނިމުނީކަމަށް ބުނެ އިންޒާރުދިން ކަމަށް ކިމް ބުނެފި އެވެ.\nކާންޔޭއާ އޭނާގެ ކުރީގެ އަންހެނުން ކިމްއާ ވަކިވެފައިވާއިރު، އެ ދެމީހުން ވަކިވާން ޖެހުނީ، ކާންޔޭ ކިމްއަށް ބޭވަފާތެރިވިކަން ހާމަވުމުންނެވެ.\nއެއަށްފަހު ދެ މީހުން ވެސް އެހެން ތަރިންނާ ލޯބީގެ ގޮތުން ގުޅުން ބާއްވާފައިވެ އެވެ.\nނަމަވެސް ކާންޔޭ ވަނީ ކިމްއާ ކިމްގެ ލޯބިވެރިޔާއާ ދުރުކުރަން މަސައްކަތް ކޮށްފަ އެވެ. އަދި އެ މައްސަލަ ސޯޝަލްމީޑިއާގައި ދައުރުވެ ދެ މީހުންނަށް ވެސް ގިނަ ބައެއްގެ ފާޑުކިޔުންތައް އަމާޒުވެފައިވެ އެވެ.\nދެ ފަންނާނުން ވެސް އެކަކު އަނެކަކުގެ ސިއްރުތައް ހާމަކުރަމުންދާއިރު، ކިމް ވަނީ ކާންޔޭއާ ގުޅުވައިގެން އަނެއްކާވެސް މީޑިއާތަކަށް މައުލޫމާތު ހިއްސާކޮށްފަ އެވެ.\nއެގޮތުން ކިމްގެ ހެދުން އެޅުމަށް މަލާމާތްކޮށް، އެކަމަށް ވައްބަހުން ޖަހަމުން ކާންޔޭ ވަނީ، އޭނާއާ ވަކިވުމަށް ފަހު ކިމް އަށް އެއްވެސް ކުރިއެރުމެއް ނުލިބޭނެ ކަމަށް ބުނެފަ އެވެ. އަދި ކިމްގެ ހެދުން އެޅުން ފޭނުންނަށް ކަމުނުދާނެ ކަމަށް ބުނި ކަމަށް ކިމް ހާމަކޮށްފައިވެ އެވެ.\nކާންޔޭއަކީ އޭނާ ލޯބިވެރިއެއްގެ ގޮތުގައި ގެންގުޅުނު ކޮންމެ މީހަކަށް ވެސް ހެދުން ސްޓައިލްކުރުމަށް އެހީތެރިވެދިން މީހެކެވެ. އެގޮތުން ކިމްއާ އެކީގައި އުޅުނު ދުވަސްވަރު، އޭނާގެ ހެދުން އެޅުމުގެ ސްޓައިލް ވެސް ކާންޔޭގެ ހިޔާލާ އެއްގޮތަށް ގެންގުޅޭ ކަމަށް ކިމް ބުނެފައިވެ އެވެ.


Hashim aa dhekolhah adu ufulan feshumun isthiufaa dhevvaifi | Mihaaru\nދިއްދޫ ކައުންސިލްގެ ރައީސް ހާޝިމް: އޭނާ މިއަދު ވަނީ މަގާމުން އިސްތިއުފާ ދެއްވާފައި.\nހާޝިމާ ދެކޮޅަށް އަޑުއުފުލަން ފެށުމުން އިސްތިއުފާ ދެއްވައިފި\n22 ޖެނުއަރީ 2019 - 11:26 70 comments\nI have resigned from the post of the President of @DhiddhooCouncil effective today. @Mihaarunews @VaguthuOnline @raajjemv @kulhudhuOnline @sunbrk\n— Ali Hashim Didi (@hashimex) January 22, 2019\nއިސްތިއުފާ ދެއްވި ކަން ހާމަކުރައްވަން ހާޝިމް ކުރެއްވި ޓުވީޓް.\nހާޝިމް ވިދާޅުވީ އޭނާ އިސްތިއުފާ ދެއްވީ ޕެޓިޝަނެއްގައި ސޮއިކޮށް، އިސްތިއުފާދޭން ރައްޔިތުން އެދެމުން އަންނާތީ ކަމަށެވެ. ކައުންސިލްގެ ޖަލްސާއެއް ބާއްވައި އިތުބާރު ނެތް ކަމުގެ ވޯޓަކުން މަގާމުން ދުރުކުރާ ހިސާބަށް ގެންދަން ބޭނުން ނުވީ ކަމަށް ވެސް ވިދާޅުވި އެވެ.\n"ރައްޔިތުންނަށް އެހާ ބުރަ ޖައްސާކަށް އަޅުގަނޑު ބޭނުމެއް ނުވޭ. ޕެޓިޝަނެއްގައި ސޮއިކުރަމުން އަންނަނީ އަޅުގަނޑު މަގާމުން ދުރުވާން. ރައްޔިތުންގެ އެދުމާ އެއްގޮތަށް، އަޅުގަނޑު އިސްތިއުފާ ދިނީ. ޑިމޮކްރަސީގައި އޮންނަނީ ވެސް އެ އުސޫލު،" ހާޝިމް ވިދާޅުވި އެވެ.\nއޭނާ ވަކިކުރަން އެދި ޕެޓިޝަނެއްގައި ސޮއިކުރަން ފެށީ ރައްޔިތުންގެ މަޖިލީހުގެ ކުރީގެ މެމްބަރު އިބްރާހިމް އިސްމާއިލް ދެއްކެވި ވާހަކަތަކާ ގުޅިގެން އޭނާ ދިފާއުކުރައްވައި ވާހަކަ ދައްކަވާފައި ވަނިކޮށެވެ.\nއިތުރު ލިޔުންތައް ހއ. ދިއްދޫ އެމްޑީޕީ އިބްރާ ރާއްޖޭގެ ދީނީ މައްސަލަތައް ސޯޝަލް މީޑިއާ ފޭސްބުކް ޓްވިޓާ ހއ. ދިއްދޫ ކައުންސިލް


SunOnline: Nabee Beykalun ge Binthah5- Hoodh gefaanu 2\nނަބީ ބޭކަލުންގެ ބިންތައް5- ހޫދުގެފާނު 2\nއިޔާޒު ނަސީމް 10 May 2019, 16:55\nއުރުދުންގެ ޖަރަޝް، މި ތަނުގައި ހޫދުގެފާނުގެ މަގާމުފުޅެއް ހުރޭ.\nއުރުދުންގެ ބިމަކީ ނަބީބޭކަލުންގެ ބިންތަކުގެ ތެރޭގައި ހިމެނޭ ބިމެކެވެ. އެ ބިމަކީ ވަރަށް ގިނަ ނަބީ ބޭކަލުންގެ ތާރީޚާ ގުޅިފައި ވާ ބިމެކެވެ. އަދި ވަރަށް ގިނަ ނަބީ ބޭކަލުންގެ އަސަރު އުރުދުންގެ ބިމުން ފެންނާން އެބަ ހުށްޓެވެ.\nމީގެ ތެރެއިން ބައެއް ނަބީ ބޭކަލުންނަކީ އުރުދުންގެ ބިމުގައި ދިރި އުޅުއްވި އަދި އެ ބިމުގައި އަވަހާރަ ވެ، އެ ބިމުގައި ފަސްދާނު ލެވިފައި ވާ ބޭކަލުންނެވެ. އަދި އުރުދުންއާ ތާރީޚީ ގޮތުން ގުޅިފައިވާ ބައެއް ނަބީ ބޭކަލުންނަކީ އުރުދުންގެ ބިން ހުރަސްކޮށް ދަތުރު ކުރެއްވި ބޭކަލުންނެވެ. މިފަދަ ބައެއް ބޭކަލުންގެ އަސަރު ވެސް އުރުދުންގެ ބިމުން ފެންނާން އެބަ ހުށްޓެވެ. މި ތަންތަނަށް އުރުދުންގެ މީހުން ކިޔަނީ ނަބީ ބޭކަލުންގެ މަޤާމުފުޅުތަކެވެ.\nއުރުދުންގެ ޖަރަޝްއޭ ކިޔޭ ސަރަޙައްދަކީ ތާރީޚީ ގޮތުން ވަރަށް މުހިންމު ތަނެކެވެ. ޔޫނާނީންނާއި ރޫމީންނާ ގުޅުން ހުރި އާސާރުތައް ވެސް އެތަނުގައި އެބަ ހުށްޓެވެ. ގާތްގަނޑަކަށް 7000 އަށް ވުރެ ގިނަ އަހަރުގެ ތާރީޚެއް އޮތް މި ހިސާބުގައި ހޫދު ނަބީ ކަލޭގެފާނަށް ނިސްބަތް ކުރެވޭ މަޤާމުފުޅެއް ހުރެއެވެ. އުރުދުންގެ ވެރިރަށް ޢައްމާނުން ފުރައިގެން ޖަރަޝްއާ ވަރަށް ކައިރީގައި އޮންނަ އަވަށަކަށް ކިޔަނީ ހޫދު ނަބީކަލޭގެފާނުގެ އަވަށެވެ.\n"އަޅުގަނޑުމެން މިހާރު މި ތިބީ ޢައްމާނުގެ ސަރަޙައްދުން ބޭރުގައި. އުތުރު ބިތުގައި. ޖަރަޝްގެ ކައިރީގައި. މިއީ ރޫމީންގެ ވެރިކަމުގައި ވަރަށް މަޝްހޫރު ޝަހަރެއް. ޖަރަޝް ކައިރީގައި، ﷲ ގެ ނަބިއްޔާ ހޫދުގެފާނުގެ ނަންފުޅުން ނަން ދެވިފައިވާ އަވަށެއް އޮވޭ. މި އަވަށަށް ހޫދު ނަބީކަލޭގެފާނުގެ ނަންފުޅުން ނަން ދެވިފައި ވަނީ، މި އަވަށުގައި ހުންނަ އަދި ހޫދު ނަބީކަލޭގެފާނަށް ނިސްބަތް ކުރެވޭ މަޤާމުފުޅަކާ ގުޅިގެން. ކީރިތި ޤުރުއާނުގައި ހޫދު ނަބީކަލޭގެފާނާ ގުޅޭ ގޮތުން އައިސްފައިވާ އަޙްޤާފުގެ ސަރަޙައްދަކީ ޔަމަނު ކަރައިގެ ޙަޟްރަމައުތުގެ ސަރަޙައްދު. ދެން އަންނަނީ އިރަމުގެ ވާހަކަ. އިރަމަކީ އުރުދުންގެ ދެކުނުގައި އަދި މިތަނާ މާ ދުރު ނޫން ހިސާބެއްގައި އޮތް ރަމްއޭ ކިޔޭ ސަރަޙައްދު ކަމަށް ބުނެވޭ." އުރުދުންގެ އިލްމުވެރިއެއް ކަމުގައިވާ އުސްތާޒު ނާދިރު ޠާހާ ވިދާޅުވިއެވެ.\n"އިރަމްގެ އިމާރާތްތަކަކީ ވަރުގަދަ ތަނބުތަކަކާ އެކު ހެދިފައިވާ އިމާރާތްތަކެއް. އިމާރާތް ކުރުމުގެ ފަންނުވެރީންގެ ކުޅަދާނަކަން ދައްކުވައިދިން ތަނެއް. ޢުލާއިން ފެށިގެން އުތުރަށް އުރުދުންގެ ދެކުނު ބިތުގެ ސަރަޙައްދާ ހަމަޔަށް މަތީން ބަލައިލައިފި ނަމަ ފެންނާނީ ކުރީން ކޮށްފައިވާ އިމާރާތްތަކެއްގެ އަސަރު. އިރަމް އޮތް ސަރަޙައްދަކީ މިއީ ކަމަށް ބެލެވޭ. މި ހިސާބުގަނޑަށް މިހާރު ކިޔަނީ ރަމް. މި ނަމަކީ އިރަމްގެ ނަމާ ވަރަށް ގާތް ކުރާ ނަމެއް." ސަޢޫދީ ޢަރަބިއްޔާގެ އިލްމުވެރިއެއް ކަމުގައިވާ ޑރ. ޢަބްދުއްރަޙްމާން އަލްއަންޞާރީ ވިދާޅުވިއެވެ.\n"އާދު ބާގައިގެ މީހުންނާ މެދު އައިސްފައި ހުރި، ހުރިހާ ރިވާޔަތެއް ވެސް އިޝާރާތް ކުރަނީ އެއް ހިސާބަކަށް. އެއީ އޮމާނުގެ ހުޅަނގާއި ޔަމަނުގެ އިރުމަތި އަދި ސަޢުދީ އަރަބިއްޔާގެ ދެކުނު ގުޅޭ ސަރަޙައްދު. އާދު ބާގައިގެ މީހުންގެ އަސަރެއް ވެސް ފެންނާން ނެތް ކަން ޤުރުއާނުން އެނގޭ. އަދި އެމީހުން ހަލާކުވީ ވެލީގެތެރޭގައި ވަޅުލެވިގެންކަން ވެސް އެނގޭ. މި ކަންތައް އިޝާރާތް ކުރަނީ ރުބުޢުލްޚާލީގެ ސަޙަރާ ސަރަޙައްދަށް." ކުވައިތުގެ އިލްމުވެރިއެއް ކަމުގައިވާ ޑރ. ޠާރިޤް އައްސުވައިދާން ވިދާޅުވިއެވެ.\n"އެމީހުންނަކީ އިމާރާތް ކުރުމުގައި ކުޅަދާނަ ބައެއް. ބުދުތައް ހަދައިގެން އެއަށް އަޅުކަން ކުރި ބައެއް. ބުދުތަކަށް އަޅުކަން ކުރުން ދޫކޮށްލުމަށް ﷲ ގެ ނަބިއްޔާ އެމީހުންނަށް އެންގެވުމުން އެމީހުން އެކަލޭގެފާނަށް ފުރަގަސްދިން. އެކަލޭގެފާނުގެ ބަސްފުޅުތައް ދޮގު ކުރި. އެމީހުންނަކީ ޢަމާލިޤުންގެ ތެރޭގައި ހިމެނޭ، ހަށިގަނޑު ވަރުގަދަ ބައެއް. އެމީހުން ބުނި ތިމަންނަމެންނަށް ވުރެ ވަރުގަދަ އެހެން ބަޔަކު ކޮބައިހޭ؟ ދެން އެމީހުންގެ މައްޗަށް ﷲ ގެ އަޒާބު ފޮނުއްވި. މި އަޒާބުން ނަޖާ ކުރެއްވީ ހޫދުގެފާނާއި އެކަލޭގެފާނަށް އީމާންވީ މީހުން." އުސްތާޒު ނާދިރު ޠާހާ ވިދާޅުވިއެވެ.\nއުރުދުންގެ ޖަރަޝް ޝަހަރުގެ އިރުމަތީގައި އޮންނަ އަދި ހޫދު ނަބީކަލޭގެފާނުގެ ނަންފުޅުން ނަން ދެވިފައިވާ އަވަށުގެ ހުރިހާ ދިމާއެއްގައި ވެސް ވަނީ ވާދީތަކެވެ. މި ތަނަށް ﷲ ގެ ނަބިއްޔާ ހޫދުގެފާނު ޒިޔާރަތް ކުރެއްވި ކަމަށް ބެލެވެއެވެ. އަދި އޭރު މި ތަނުގައި އެއްވެސް ބަޔަކު އާބާދު ވެފައި ނުވާނެ ކަމަށް ވެސް ބެލެވެއެވެ.\n"އަޅުގަނޑުމެން މިހާރު މި ތިބީ ހޫދު ނަބީކަލޭގެފާނުގެ ނަންފުޅުން ނަންދެވިފައިވާ އަވަށުގައި. މިތަނުގައި ހޫދު ނަބީކަލޭގެފާނު މަޑުކޮށްލެއްވި ކަމަށް ބުނެވޭ. މި ތަނުގައި މިވާ މިސްކިތުގެ ކައިރީގައި ކުޑަކުޑަ ހޮހޮޅައެއް ހުރޭ. ބުނެވޭ ގޮތުގައި އެ ހޮހޮޅައަކީ އެ ނަބިއްޔާ މަޑުކޮށްލެއްވި ތަން." އުސްތާޒު ނާދިރު ޠާހާ ވިދާޅުވިއެވެ.\nހޫދުގެފާނުގެ މަޤާމުފުޅުގެ ގޮތުގައި ފާހަގަ ކުރެވޭ ތަން ކުރީން ހުންނަނީ ވަރަށް އާދައިގެ ގޮތަކަށެވެ. އުސްމާނީ ޚިލާފަތުގެ ދުވަސްވަރުގައި މިފަދަ ތަންތަނަށް ވަރަށް ބޮޑު އިސްކަމެއް ދިނެވެ. އޭގެ ފަހުން އުރުދުންގެ ސަރުކާރުން ވަނީ އުރުދުންގައި ހުރި ނަބީ ބޭކަލުންގެ މަޤާމުފުޅުތަކާއި ކީރިތި ރަސޫލާގެ ޞަޙާބީންގެ އާސާރުތައް ޙިމާޔަތް ކުރުމުގެ ގޮތުން މަޝްރޫޢުތަކެއް ހިންގައިފައެވެ. އެ ގޮތުން ހޫދުގެފާނުގެ މަޤާމުފުޅުގެ ކައިރީގައި މިސްކިތެއް ބިނާކުރިއެވެ. އަދި އެކަލޭގެފާނު މަޑުކޮށްލެއްވި ކަމަށް ބުނާ ހޮހޮޅައިގެ ވަށައިގެންވާ ސަރަޙައްދު އިމާރާތްކުރިއެވެ.\n"މި ތަނުގައި އިމާރާތް ކޮށްފައިވާ މި މިސްކިތުގެ އެ ފަރާތުން އަޅުގަނޑުމެންނަށް އެ ފެންނަނީ ހޫދު ނަބީކަލޭގެފާނު މަޑުކޮށްލެއްވި ކަމަށް ބުނާ ހޮހޮޅަ." އުސްތާޒު ނާދިރު ޠާހާ ވިދާޅުވިއެވެ.\nމި ތަނުގައި ހޫދުގެފާނަށް ނިސްބަތް ކުރެވޭ މަހާނަފުޅެއް ނެތެވެ. މި ތަނުގައި ހުރީ ހަމަ އެކަނި މި ހޮހޮޅައެވެ. މި ހިސާބުގަނޑުގެ ތާރީޚާ ގުޅުން ހުރި ފަތްފުށްތަކުގައިވާ ގޮތުން މި ހޮހޮޅައަކީ ސައްޔިދުނާ ހޫދު ޢަލައިހިއްސަލާމު މި ސަރަޙައްދަށް ކުރެއްވި ދަތުރުފުޅެއްގައި މަޑުކޮށްލެއްވި ތަނެވެ.\n"ތިޔަ ބޭފުޅުންނަށް ވެސް ފެނިވަޑައިގަންނަވާނެ ފަދައިން މި ހޮހޮޅައިގެ ތެރެއަކު އެއްވެސް ކަހަލަ އާދަޔާ ޚިލާފު ކަމެއް ނެތް. މި ތަނުގައި ތެރޭގައި މަޤްބަރާއެއްގެ އެއްވެސް ނިޝާނެއް ނެތް. ހަމައެކަނި މީސްތަކުން މި ތަން ހޫދު ޢަލައިހިއްސަލާމަށް ނިސްބަތް ކުރަނީ އެކަލޭގެފާނު މަޑުކޮށްލެއްވި މަޤާމުފުޅެއްގެ ގޮތުގައި. އަޙްޤާފުގައި އެކަލޭގެފާނުގެ ޤައުމު ހަލާކުވެގެން ދިއުމަށް ފަހު، ހޫދުގެފާނާއި އެކަލޭގެފާނަށް އީމާންވީ މީހުން އެ ރަށުން ނުކުތް. ހޫދުގެފާނު ދެން ވަޑައިގެން އަވަހާރަވީ މައްކާގައި ކަމަށް ވެސް ބުނެވޭ. އަދި ޙަޟްރަމައުތުގައި އަވަހާރަވީ ކަމަށް ވެސް ބުނެވޭ. އަދި ދިމިޝްޤުގައި ކަމަށް ވެސް ހަމަ އެހެންމެ ފަލަސްޠީނުގައި ކަމަށް ވެސް ބުނެވޭ. މި ބިންތަކަށް ހޫދުގެފާނު ވަޑައިގަތް ކަމަށްވާނަމަ އެކަލޭގެފާނު މި ހިސާބުގަނޑުން ދަތުރު ކުރައްވައިފައި ވުމަކީ ވަރަށް އެކަށީގެންވާ ކަމެއް." އުސްތާޒު ނާދިރު ޠާހާ ވިދާޅުވިއެވެ.\nހޫދުގެފާނަށް ނިސްބަތް ކުރެވޭ މި ހޮހޮޅައަކީ ހޫދު ޢަލައިހިއްސަލާމުގެ ޒިކުރާ އާކޮށްދޭ ތަނެކެވެ. މި ސަރަޙައްދުގެ މީހުން މި ހޮހޮޅައަށް ޒިޔާރަތްކޮށް ހޫދު ނަބީކަލޭގެފާނުގެ ޒިކުރާ އާ ކުރެއެވެ. އެހެންކަމުން މިއީ ނުބުއްވަތުގެ އަސަރުތަކުގެ ތެރެއިން އަސަރެއް ކަމަށް ގަބޫލުކުރަން ޖެހެއެވެ.\nސޫރިޔާގެ ބިމަކީ ވެސް ނަބީ ބޭކަލުންގެ ބިންތަކުގެ ގޮތުގައި ފާހަގަ ކުރެވޭ ބިންތަކުގެ ތެރެއިން ބިމެކެވެ. މި ބިމަކީ ވެސް ﷲ ގެ ނަބިއްޔުންގެ ތެރެއިން ވަރަށް ގިނަ ނަބިއްޔުން އެބޭކަލުންގެ ހަޔާތްޕުޅުގެ ކޮންމެވެސް ހިސާބެއްގައި ދިރިއުޅުއްވި އަދި އެބޭކަލުންގެ ދަތުރުގެ މަންޒިލެއްގެ ގޮތުގައި މަޑުކޮށްލެއްވި ބިންތަކުގެ ތެރެއިން ބިމެކެވެ. ސޫރިޔާގެ ޝަހަރުތަކުގެ ތެރެއިން ޙިމްޞް، މިއީ ނުބުއްވަތުގެ ތާރީޚުގައި ފާހަގަކޮށްލެވޭ ޝަހަރެއް. މި ޝަހަރުގައި މީހުން ވަޒަންވެރިވެގެން އުޅޭތާ 5000 އަށް ވުރެ ގިނަ އަހަރު ވެއްޖެކަމަށް އާސާރީ ހެކިތަކުން ސާބިތުވެއެވެ.\nސޫރިޔާގެ ވެރިރަށް ދިމިޝްޤުން ދަތުރު ފަށައިގެން އަޅުގަނޑުމެން މިދަނީ ޙިމްޞް ޝަހަރަށެވެ. މި ދެމެދުގައި ހުރީ ގާތްގަނޑަކަށް 160 ކިލޯމީޓަރުގެ ދުރުމިނެވެ. މުސްލިމުން މި ތަން ފަތަޙަ ކުރުމުގެ ކުރީގައި، ބޭރުން އެތައް ބަޔަކު ވަނީ މި ރަށުގެ މައްޗަށް ވެރިކަން ހިންގައިފައެވެ. އޭގެ ތެރޭގައި ޔޫނާނުގެ މީހުންނާއި ރޫމީން ހިމެނެއެވެ. އަދި އަރަބި ގަބީލާ ތަކާއި ޔަމަނުގެ ގަބީލާތައް ވަޒަންވެރިވެފައިވެއެވެ. މިއީ އާދު ބާގައިގެ މީހުންގެ ތެރެއިން އީމާންވީ މީހުންގެ ދަރިކޮޅު ކަމަށް ގަބޫލު ކުރެވެއެވެ. މުސްލިމުންގެ އަދުލުވެރި ޚަލީފާ ޢުމަރުގެފާނުގެ ޚިލާފަތުގައި ޙިމްޞް ފަތަޙަ ކުރުމަށް ފަހު ވަރަށް ގިނަ ޞަޙާބީން މި ރަށުގައި ވަޒަންވެރިވިއެވެ. މީގެ ތެރޭގައި ޢަބްދުﷲ ބިން މަސްޢޫދު ހިމެނިވަޑައިގަންނަވައެވެ.\n"ޙިމްޞް އަކީ ޝާމު ކަރައިގެ އެންމެ މުހިންމު އެއް ޝަހަރު. ޝާމުގެ ބިމަކީ ޢަރަބި އިސްލާމީ ތާރީޚުގައި ވަރަށް ވެސް މުހިންމު ބިމެއް. އެހެނީ މާތް ނަބިއްޔާގެ ހަދީސްފުޅުތަކުގައި ވެސް ޝާމު ކަރައިގެ ވާހަކަ އައިސްފައިވޭ. ޝާމަށް ބަރަކާތްލެއްވުން އެދި އެކަލޭގެފާނު ދުޢާފުޅު ކުރައްވައިފައިވޭ." ޝާމުކަރައިގެ ޢިލްމުވެރިއެއް ކަމުގައިވާ ޑރ. ޢަބްދުއްރަޙްމާން އަލްބައިޠާރު ވިދާޅުވިއެވެ.\nސޫރިޔާގެ ޝަހަރުތަކަށް ބަލާއިރު އާބާދީގެ ނިސްބަތުން މިއަދު ޙިމްޞް އަންނަނީ ތިންވަނައަށެވެ. އެއީ ދިމިޝްޤާއި ޙަލަބުގެ ފަހަތުންނެވެ. މިއަދު ވެސް ޤަދީމީ ބިނާތައް މި ރަށުގައި އެބަ ހުށްޓެވެ. އާ އިމާރާތްތައް އަދި ވެސް ވަރަށް މަދެވެ. ޙިމްޞްއަށް ބަލާ އިރު މި ރަށުގައި ހޫދު ނަބީކަލޭގެފާނަށް ނިސްބަތްކުރެވޭ ދޮރާށްޓެއް ހުރެއެވެ. އެ ދޮރާށްޓަށް ކިޔަނީ ބާބު ހޫދެވެ. އަދި އެ ދޮރާށްޓާ ކައިރީގައި ބާބު ހޫދު އަވަށޭ ކިޔޭ ހިސާބެއް ވެސް އޮވެއެވެ. އަދި މި އަވަށުގައި ބާބު ހޫދުގެ މަޤްބަރާއޭ ކިޔޭ މަޤްބަރާއެއް ވެސް ހުރެއެވެ. އަދި ހޫދުގެފާނަށް ނިސްބަތް ކުރެވޭ މަޤާމުފުޅެއް ވެސް ހުރެއެވެ.\n"މުސްލިމުން ޝާމް ފަތަޙަ ކުރި އިރު ވެސް މި މަޤާމުފުޅު ހުރި. މި ތަނުގައި ވާ ދޮރާށްޓަކީ ހޫދު ނަބީކަލޭގެފާނުގެ މަޤާމުފުޅާ ކައިރީގައިވާ ދޮރާށްޓެއް ކަމުން އެ ދޮރާށްޓަށް ބާބު ހޫދުގެ ނަމުން ނަން ދިނީ މުސްލިމުން. ކަށްވަޅުގެ މަތީގައި އިމާރާތްކޮށް ގުއްބު ހަދައި އުޅުމަކީ ދީނީ ގޮތުން މަނާ ވެސް ކުރައްވައިފައިވާ ކަމެއް. އެހެންނަމަވެސް ޞަޙާބީންނާއި ތާބިޢީ ބޭކަލުންނާއި ޢިލްމުވެރީންނާއި ނަބީ ބޭކަލުންގެ ޤަބުރުފުޅުތަކަށް އިޙްތިރާމްކޮށް އެ ތަންތަނުގެ މަތީގައި ގުއްބު ބިނާކޮށް، އެ ތަންތަން ފާހަގަ ވާނޭ ހެދުމުގެ ފޯރި ގަދަ ވެގެން ދިޔަ ޒަމާނުގައި ޙިމްޞުގައި ހުރި މިފަދަ ތަންތަން ވެސް ވަނީ އިމާރާތް ކޮށްފައި. މި ގޮތުން ހޫދު ނަބީކަލޭގެފާނަށް ނިސްބަތް ކުރެވޭ މަޤާމުފުޅު ވެސް ވަނީ ބިނާއެއްގެ ގޮތަށް އިމާރާތް ކުރެވިފައި." ޑރ. ޢަބްދުއްރަޙްމާން އަލްބައިޠާރު ވިދާޅުވިއެވެ.\nއެހެންނަމަވެސް ފަހުގެ ތާރީޚުގައި ޙިމްޞްއަށް ވަނީ ބޮޑެތި ބަދަލުތަކެއް އައިސްފައެވެ. މި ބަދަލުތަކުގެ ތެރޭގައި ނެތިގެން ދިޔައީ ބާބު ހޫދުގެ ނަމުން މަޝްހޫރުވެފައިވާ ދޮރާށި އެކަންޏެއް ނޫނެވެ. ހޫދުގެފާނަށް ނިސްބަތް ކުރެވޭ މަޤްބަރާ ވެސް ނެތިގެން ދިޔައީއެވެ. މިއަދު އެތަނުގައި ވަނީ ބަގީޗާއެކެވެ.\n"މި ބަގީޗާ އަކީ ކުރީގައި ބާބު ހޫދުގެ މަޤްބަރާއޭ ކިޔޭ މަޤްބަރާ. އެއްވެސް އިރެއްގައި މި މަޤްބަރާއަށް ހޫދު ނަބީކަލޭގެފާނުގެ މަޤްބަރާއެކޭ ނުކިޔާ. ކިޔަނީ ބާބު ހޫދުގެ މަޤްބަރާއޭ. މިއީ ފާހަގަކޮށްލަން ޖެހޭ ނުގުތާއެއް. އެހެންކަމުން މި ތަނުގައި ވަނީ އެހެން ކޮންމެވެސް ބޭކަލެއްގެ މަޤްބަރާ ކަމަށް ވުމަކީ އެކަށީގެންވާ ކަމެއް. އަދި ބާބު ހޫދު ދޮރާށްޓަށް އެ ނަން ދެވިފައިވަނީ ހޫދުގެފާނަށް ނިސްބަތް ކުރެވޭ މަޤާމުފުޅާ ގުޅިގެން. މަޤްބަރާއާ ގުޅިގެންނެއް ނޫން. އެހެން ނަމަވެސް މަޤްބަރާގެ ނަން ނިސްބަތްވަނީ ދޮރާށްޓަށް. ވީމާ މިއީ ހޫދު ނަބީކަލޭގެފާނުގެ މަޤްބަރާއޭ ބުނާނޭ ތަނެއް ނެތް. އެހެން ނަމަވެސް ހޫދު ނަބީކަލޭގެފާނަށް ނިސްބަތް ކުރެވޭ މަޤާމުފުޅެއް ހުރުމުން ގަބޫލުކުރެވެނީ ހޫދު ނަބީކަލޭގެފާނު މި ރަށަށް ވަޑައިގަތް ކަން. އަދި މި ރަށުގައި މަޑުކޮށްލެއްވި ތަނަކީ މި ތަންކަން. މި ތަނުގައި ކުރީން މިސްކިތެއް ވެސް ހުރި. ފަހުން އެ މިސްކިތް ވެސް ވަނީ ތަޅައިލެވިފައި. ދީނީ ގޮތުން ނޫން ނަމަވެސް ތާރީޚީ ގޮތުން މިފަދަ ތަންތަން ޙިމާޔަތް ކުރުމަކީ މުހިންމު ކަމެއް. އެހެން ނަމަވެސް އާސާރެއް ހަލާކުކޮށްލުމަށް ފަހު ދެން އިޢާދައެއް ނުކުރެވޭނެ. މި ތަނުގައި މިހާރު މި ހިރަ ދޮރޯށީގައި ބޭނުންކޮށްފައިވާ ހިލަތަކަކީ ކުރީގެ ބާބު ހޫދުގައި ހުރި ހިލަތައް." ޑރ. ޢަބްދުއްރަޙްމާން އަލްބައިޠާރު ވިދާޅުވިއެވެ.\nމުސްލިމުން ޙިމްޞް ފަތަޙަ ކުރި އިރު ވެސް މި ތަނުގަ ދޮރާށި ހުށްޓެވެ. އެހެން ނަމަވެސް މި ތަނުގައި ހުރި އަދި މިހާރު ތަޅައިލެވިފައިވާ މިސްކިތަކީ އައްޔޫބީ ވެރިކަމުގައި ބިނާ ކުރެވުނު މިސްކިތެކެވެ.\n"މުސްލިމުންނަކީ ޤަބުރުތަކަށް މާ ބޮޑު ސަމާލުކަމެއް ދިން ބައެއް ނޫން. އެހެންނަމަވެސް މަމްލޫކީންނާއި އައްޔޫބީންގެ ދުވަސްވަރުގައި ޞަޙާބީންނާއި ނަބީބޭކަލުންގެ މަޤްބަރާތަކަށް ޒިޔާރަތްކޮށް އެބޭބޭކަލުންގެ ޒިކުރާ އާ ކުރި. އެއީ އެބޭކަލުންގެ ޒިކުރާ އާކުރުމުން ހިތްވަރު އާވެ، ރޫޙު ތާޒާ ވާތީ. ޞަލީބީ ހަނގުރާމައިގެ ދުވަސްވަރު މިކަން ވަރަށް ބޮޑަށް އޮތް. އެކަމަކު ޤަބުރަށް ނަދުރު ބުނުން ފަދަ ދީނާ ޚިލާފުކަމެއް އެމީހުން ނުކުރޭ." ޑރ. ޢަބްދުއްރަޙްމާން އަލްބައިޠާރު ވިދާޅުވިއެވެ.\nކުރީގެ މިސްކިތުގެ ބަދަލުގައި މިހާރު ވަނީ އާ މިސްކިތެއް ބިނާ ކުރެވިފައެވެ. އެހެންނަމަވެސް މި އާ މިސްކިތް ބިނާ ކުރެވިފައި ވަނީ ކުރީގެ މިސްކިތް ހުރި މަގާމުގައެއް ނޫނެވެ.\n"ތިޔަބޭފުޅުންނަށް ވެސް ފެނިވަޑައިގަންނަވާނެ ފަދައިން މި މިސްކިތަކީ ކުރީން މި ތަނުގައި އައްޔޫބީންގެ ދައުރުގައި ހުރި މިސްކިތުގެ ބަދަލުގައި ބިނާ ކުރެވިފައިވާ މިސްކިތެއް. މި މިސްކިތް ކުރީގެ މިސްކިތަށް ވުރެ ބޮޑު ވެސް މެ. އަދި މި މިސްކިތް މިހިރީ ކުރީގެ މިސްކިތް ހުރި ތަނުގައެއް ވެސް ނޫން." ޑރ. ޢަބްދުއްރަޙްމާން އަލްބައިޠާރު ވިދާޅުވިއެވެ.\nކޮންމެއަކަސް މިވަގުތު މި ތަނުގައި މިހިރަ ދޮރާށްޓަކީ ނަބިއްޔެއްގެ ޒިކުރާ އާ ކޮށްދޭ ދޮރާށްޓެއް ނޫނެވެ. ނަބިއްޔެއްގެ ޒިކުރާ އާ ކޮށްދޭ ދޮރާށްޓަކާއި މަގާމުފުޅެއް ނައްތައިލެވުނުކަމުގެ ހަނދާންތައް އާ ކޮށްދޭ ދޮރާށްޓެކެވެ.\nފެންނަން ހުރި އަސަރުތައް ނައްތައިލެވިފައި ވިޔަސް، މިއަދުވެސް މި އަވަށަށް ކިޔަނީ ހޫދު ނަބީކަލޭގެފާނުގެ އަވަށެވެ. މިއީ އެކަލޭގެފާނުގެ ޒިކުރާ އާ ކޮށްދޭ ނަމެކެވެ. މިއީ އެކަލޭގެފާނުގެ ދައުވަތާއި ނުބުއްވަތުގެ ހަނދާންތައް އާ ކޮށްދޭނެ ނަމެކެވެ. މި ހުރިހައި ކަމެއްގެ ފަހަތުގައި ވެސް މައުނައިން ފުރިގެންވާ ފިލާވަޅުތަކެއް ވެއެވެ.\n"ނުބުއްވަތުގެ ރިވާޔަތްތަކުން އަޅުގަނޑުމެންނަށް ލިބޭ އެންމެ ބޮޑު އިބްރަތަކީ ހައްގުގެ މަގަށް ގޮވައިލާ ދާޢީންނަށް ގޮންޖެހުންތަކާ ކުރިމަތިލާން ޖެހޭކަން. ކެތްތެރިވާން ޖެހޭ ކަން. ކެތްތެރީންނަށް އެންމެ ފަހުން ކާމިޔާބު ލިބެނީ. ﷲ ފޮނުއްވި ކޮންމެ ނަބިއްޔަކު ވެސް ވަނީ ﷲ ގެ މަދަދާ އެކު އެ ޤައުމުތަކުގެ މައްޗަށް ނަޞްރާއި ފަތަޙަ ހޯއްދަވައިފައި. ކެތްތެރީންނަށް ނަޞްރުގެ މި ނިޢުމަތް ލިބޭނެކަން ﷲ ވަނީ އަންގަވައިފައި. ﷲ ގެ ނަބިއްޔާ ހޫދު ޢަލައިހިއްސަލާމަކީ ކެތްތެރިކަމުގެ ލާމަސީލު ނަމޫނާއެއް." ޝާމުކަރައިގެ ޢިލްމުވެރިއެއް ކަމުގައިވާ ޑރ. ޢަލީ އަލްފަޤީރް ވިދާޅުވިއެވެ.\n"ޢާދު ބާގައިގެ މީހުންނަށް ކުރިމަތިލާން ޖެހުނީ އެމީހުން ކުފުރުވެ އުރެދި އަދި ﷲ އަށް ތަޙައްދީ ކުރުމުގެ ނަތީޖާއާ. ކިތަންމެ ބާރުގަދަކޮށް ހަށިގަނޑު ވަރުގަދަކޮށް ތިބި ނަމަވެސް ﷲ ސުބުޙާނަހޫ ވަތަޢާލާއަށް ވުރެ އެއްވެސް ބަޔަކަށް ބާރުގަދަ ނުވެވޭނެކަން މި ޒިކުރާގެ އިބްރަތަކީ." މައްކާ އޯޕަން ޔުނިވަރސިޓީގެ މުދީރު ޑރ. ޙަމްޒާ ވިދާޅުވިއެވެ.\n"މީގެ މާނައަކީ އެއްވެސް ގައުމެއް. އެއީ ކިތަންމެ ވަރުގަދަ އަދި ކިތަންމެ މޮޅު ބައެއް ކަމުގައި ވިޔަސް. އެމީހުން ﷲ ސުބުޙާނަހޫ ވަތަޢާލާއަށް ތަޙައްދީ ކޮށްފި ކަމަށް ވާނަމަ، ﷲ ގެ އަޒާބު ހައްގުވެ އެމީހުން ނިކަމެތިކަމާ އެކު ނެތިގެން ދާނެ ކަން. ބައެއް ގައުމުތަކަށް ޒަލްޒަލާ އާއި ބުރުކާނުގެ މުސީބާތް ކުރިމަތިވޭ. އަނެއްބައި ގައުމުތަކަށް ބިންގަނޑު އޮހިގެން ދިއުމާ ކުރިމަތިލާން ޖެހޭ. އަވަށްތައް މުޅީން ހަލާކު ކޮށްލާ. ހޫދުގެފާނުގެ ޤައުމު ވެލީގެ ތެރޭގައި ވަޅުލެވިގެން ދިޔައީ. އަޞްލު އެމީހުންނަށް ފޮނުއްވުނީ ވައިގެ އަޒާބު. ވައިގެ ސަބަބުން އެމީހުން ނެތިގެން ދިޔައީ. އަހަރެމެން ޖެހެނީ ﷲ އަށް ކިޔަމަންތެރިކަން އަދާ ކުރަން." ޑރ. ޠާރިޤް އައްސުވައިދާން ވިދާޅުވިއެވެ.\nޝާމު ކަރައަކީ ވެސް އަރަބި އެހެން ގައުމުތައް ފަދަ ގައުމެކެވެ. ވަރުގަދަ ޙަޟާރާތްތަކުގެ ގޮވައްޗެކެވެ. ނުބުއްވަތުގެ ތާރީޚާ ގުޅިފައިވާ ބިމެކެވެ. ނަބީބޭކަލުންގެ ދަތުރުފުޅުތަކުގެ މަންޒިލެކެވެ. ހޫދު ނަބީ ކަލޭގެފާނުގެ އަސަރުތައް ޔަމަނު ކަރަ އާއި މިހާރުގެ އުރުދުންގައި ހުރި ފަދައިން މިހާރުގެ ސޫރިޔާ އާއި މިހާރުގެ ސަޢުދީ ޢަރަބިއްޔާގައި ވެސް އެބަ ހުށްޓެވެ.


Bollywood gai Elly Avram ge thajuribaa ehaa rangalheh noon\nބޮލީވުޑުގައި އެލީ އާވްރާމްގެ ތަޖުރިބާ ރަނގަޅެއް ނޫން\nއެލީ އަކީ ސްވިޑިޝް އެކްޓަރެއް\nސްވިޑިޝް ބަތަލާ އެލީ އާވްރާމް ބޮލީވުޑަށް ތައާރަފުވީ 2013 ގައި ރިލިޒްކުރި "މިކީ ވައިރަސް" އިން މަނީޝް ޕޯލް އާއެކުގަ އެވެ. އޭގެ ފަހުން ފާއިތުވީ ހަތް އަހަރު ތެރޭގައި އެލީ ވަނީ "މަލަންގް" އާއި ވެބް ސީރީޒް އެއް ކަމަށްވާ "ދަ ވާޑިކްޓް ސްޓޭޓް ވާސަސް ނާނާވަތީ" ގައި މަސައްކަތް ކޮށްފަ އެވެ.\nއިންޑިޔާގެ އޮންލައިން ނޫހަކަށް ދީފައިވާ އިންޓަވިއު އެއްގައި އެލީ ބުނީ ކާސްޓިން ޑައިރެކްޓަރުން އޭނާއަށް ގުޅަން ފެށީ "ނާނާވަތީ" އާއި "މަލަންގް" ގައި އޭނާ ހިންދީ ބަހުން ވާހަކަ ދައްކާތަން ފެނިގެންނެވެ. އަދި މިހާރު ވަރަށް ރަނގަޅު ފިލްމުތަކެއް ކުޅެން ލިބިފައިވާ ކަމަށް އެލީ ބުންޏެވެ.\nއެލީ އަކީ ފިލްމީ އާއިލާއަކާ އެއްވެސް ގުޅުމެއްނެތް މުޅިން ބޭރުން ބޮލިވުޑަށް ވަދެފައިވާ އެކްޓަރަކަށް ވާތީ އޭނާއަށް ކަންކަން ކުރަންވީ ގޮތް ކިޔައިދޭނެ މީހެއް އަދި މަގުދައްކާނެ މީހެއް ވެސް ނެތް ކަމަށް އެލީ ބުންޏެވެ.\n"ބައެއް ފަހަރު ހަދާނެ ގޮތް ހުސްވެގެން ހިތަށް އަރާ އަވަހަށް ފޮށީތަންމަތި ހިފައިގެން މައިންބަފައިންނާއި އެކުވެރިން ކައިރިއަށް ދާންވިއްޔޭ ވެސް،" އެލީ ބުންޏެވެ.\nއެކްޓަރު ސުޝާންތު ސިންގް ރާޖްޕޫތުގެ މަރާ ގުޅިގެން ހިންދީ ފިލްމު އިންޑަސްޓްރީގެ އެތެރޭގެ މީހުންނާއި ބޭރުން އަންނަ މީހުންނަށް ހުރި ތަފާތު ކުރުންތަކުގެ ވާހަކަ ވަރަށް ބޮޑު ބަހުސަކަށް ވެފައިވާއިރު އެލީގެ ތަޖުރިބާ ވެސް އެހާ ރަނގަޅެއް ނޫނެވެ.\n"ބޮލީވުޑަކީ އެހާ ފަސޭހާ ތަނެއް ނޫން އުޅޭކަށް. އަދިވެސް އަމިއްލަ ގެއަށް އާދެވުމުން ކުރެވޭ ކަހަލަ އިހްސާސެއް އިހްސާސެއް ނުކުރެވޭ. މިތަނުގައި އުޅެން ބޭނުންނަމަ އެމީހަކު ޖިސްމާނީ ގޮތުންނާއި ނަފްސާނީ ގޮތުން ވެސް ވަރަށް ވަރުގަދަ މީހަކަށް ވާން ޖެހޭނެ،" އެލީ ބުންޏެވެ.\nއޭނާ އިތުރަށް ބުނީ ޝޯ ބިޒްނަސް އަކީ ވަރަށް ކުރަން އުނދަގޫ މަސައްކަތެއް ކަމަށެވެ. އަދި "ބަނޑުހައި ވެފައިވާ" ވަރަށް ގިނަ މީހުން ކަޅިއަޅައިގެން ތިބޭ ކަމަށް އެލީ ބުންޏެވެ.\nއަނަންޔާއަށް އެވޯޑު ލިބުނު ހަފުލާއަށް ޗަންކީ ނުދިޔަ ސަބަބު\nއަދިތުޔާ އާއި ޝްވޭތާ ކައިވެނިކޮށްފި


Fandiyaru Ali Rasheed ah Shujau inzaaru dhin massala balan jehey: Jamiyyaa | Mihaaru\nޚަބަރު / ގާޒީ އަލީ ރަޝީދު\nފަނޑިިޔާރު އަލީ ރަޝީދަށް ޝުޖާއު އިންޒާރުދިން މައްސަލަ ބަލަން ޖެހޭ: ޖަމިއްޔާ\nގާޒީ އަލީ ރަޝީދު: އޭނާ އަށް ބިރުދައްކައި އިންޒާރު ދިން މައްސަލަ ފުލުހުން އަންނަނީ ތަހުގީގު ކުރަމުން. --ފޮޓޯ/މިހާރު\nއިދިކޮޅު ސަރުކާރެއްގައި ސުޕްރީމް ކޯޓުގެ ފަނޑިޔާރު އަލީ ރަޝީދު ޖަލަށް ލާނެ ކަމަށް ބުނެ ޕީއެންސީގެ ނައިބު ރައީސް އިބްރާހިމް ޝުޖާއު އިންޒާރު ދެއްވި މައްސަލަ ބަލަން ފަނޑިޔާރުންގެ ޖަމިއްޔާ އިން ގޮވާލައިފި އެވެ.\nއިދިކޮޅު ކޯލިޝަނުން މިދިޔަ އާދިއްތަ ދުވަހު ބޭއްވި ނޫސްވެރިންގެ ބައްދަލުވުމުގައި ޝުޖާއު ވިދާޅުވީ ފަނޑިޔާރު އަލީ ރަޝީދު އުމުރަށް ޖަލުގައި އޮންނަން ޖެހިވަޑައިގަންނަވާނެ ކަމަށެވެ.\nފަނޑިޔާރު އަލީ ރަޝީދަކީ މަނީ ލޯންޑަރިންގެ ކުށް ކުރީގެ ރައީސް އަބްދުﷲ ޔާމީންގެ މައްޗަށް ސާބިތުވި އިރު، ކްރިމިނަލް ކޯޓުގައި އެ ޝަރީއަތް ހިންގި ފަސް ފަނޑިޔާރުންގެ ބެންޗުގެ އިސް ފަނޑިޔާރެވެ. އޭނާއަށް ސުޕްރީމް ކޯޓުގެ ބެންޗުން ޖާގަ ލިބިވަޑައިގަތީ، ޔާމީންގެ ޝަރީއަތަށް ފަހު، މިދިއަ ސެޕްޓެމްބަރު މަހު އެވެ.\nފަނޑިޔާރުންގެ ޖަމިއްޔާއިން ނެރުނު ބަޔާނެއްގައި ބުނީ ފަނޑިޔާރަކަށް އެހެން އިންޒާރު ދިނުމަކީ ކަންބޮޑުވާ ކަމެއް ކަމަށެވެ. އަދި ކަމާ ބެހޭ އިދާރާތަކުން އެކަން ބަލައި ފިޔަވަޅު އަޅަން ވެސް ބަޔާނުގައި ގޮވާލާފައި ވެއެވެ.\nޔާމީންގެ މައްޗަށް ސާބިތުވި މަނީ ލޯންޑަރިންގެ ކުށުގެ ދައުވާ ބިނާކުރީ މޯލްޑިވްސް އިސްލާމިކް ބޭންކްގައި އޮތް ޔާމީންގެ އެކައުންޓަކަށް ޖަމާކުރި އެމްއެމްޕީއާރުސީގެ ބޮޑު ހިޔާނާތުގެ ފައިސާ ކަމަށް ބެލެވޭ އެއް މިލިއަން ޑޮލަރާ ގުޅޭ މައްސަލައެއްގަ އެވެ. އެ ފައިސާ ދައުލަތާ ހަވާލުކުރަން އޭސީސީން އެދުމުން، ޔާމީނާއި އޭސީސީއާ ދެމެދު ވީ އެއްބަސްވުމުގެ ދަށުން ބީއެމްއެލްގައި އެސްކްރޯ އެކައުންޓެއް ހުޅުވާ، އެ އެއް މިލިއަން ޑޮލަރު ޖަމާކުރަން ނިންމެވި އެވެ. އެކަމަކު އެސްކްރޯ އެކައުންޓަށް އެމްއައިބީގެ އެކައުންޓުން އެއް މިލިއަން ޑޮލަރު ޖަމާކުރެއްވުމުގެ ބަދަލުގައި އެމަނިކުފާނު ބޭނުންކުރެއްވީ އެހެން މީހެއްގެ ފައިސާ އެވެ. ފަސް އަހަރުގެ ޖަލު ހުކުމެއް އައީ އެއީ މަނީ ލޯންޑަރިންގެ އަމަލެއް ކަމަށް ސާބިތުވުމުންނެވެ.\nކްރިމިނަލް ކޯޓް ސުޕްރީމް ކޯޓް ކޮރަޕްޝަން ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން ޕީޕީއެމް/ޕީއެންސީ އިއްތިހާދު ގާޒީ އަލީ ރަޝީދު\n12 ކޮމެންޓް, 53 ރިއެކްޝަންސް\nތީ ހަމަ ޖަލަށް ލާންޖެހޭ މީހެއް\nތިޔަސޮރުވެސް ހައްޔަރުކޮއްފާ ޔާމީނުގާތައް ފޮނުވާ ލުމައްފަހު ޖަލުމިސްކިތުގެ މުދިންކަދީފާ ބަންގިގޮވަން ބަހައްޓާ\nޒަރީރޫ ކަލޭބޭނުން ގޮތަކައްވެސް ތިޔަބުނާ ޝުޖާބުނާގޮތަކައްވެސް ކަންތަކެއްނުވާނެ ޖަލައްވެސް ލެވިދާނެ ވަގުތު ޖެހުނީމަ ޖެހޭނީ ދޫކޮއްލަން މިވެރިކަން ނިމެން އޮތީ ބާކީ ދެއަހަރާ މަދު ދުވަސްކޮޅެއް ވަ ޗަ ސް\nއަދި ދެ ދައުވާ ޔާމީނުގެ މައްޗަށް އެބަ ހިނގަ އެވެ. ތިބުނާ ގޮތުން ވިއްޔާ އުމުރަށް ޖަލަށް ލާން ޖެހޭ މީހުން ގިނަވާނެ ތާއެވެ.\nއެވެނި ފަނޑިޔާރަކު މިވެނި ފަނޑިޔާރަކު ވަކިކުރަން ޖެހޭކަމަށް އަންނި އެތައް ފަހަރަކު ބުނެފައިވޭ. އަދިއެގޮތަށް އަމަލުވެސް ކުރަމުންދޭ. މިކަންނުވޭދޯ ބިރުދެއްކުމަކަށް.\nއަދުލްއިންސާފު ނަގާލި ފަޑިޔާރުންނަ ދިވެހިން މާފެއް ނުކުރާނެ.\nޝުޖާއު ދީދީ އަލީ ހަމީދު ހަސަން\nއަދުލު އިންސާފް ނަގާލީ ޔާމީނު ޢައްޔަން ކުރި ދެތިން ހައެއްކަ ފަނޑިޔާރުނެވެ. އެ ސޮރުން ތަށް މިހާރު ބޭރު ކުރެވިއްޖެ އެވެ. އަދި ދެމީހަކު އެބަ ތިއްބެވެ.\nދިގުމުއްދަތަކަށް ސުޖާ ޖަލަށްލާނެ ދުވަހެއްގެ އުއްމީދުގަ މިހުންނަނީ.\nޒަރީރު ދެންއޮތީ ކަލޭލުން\nއައްޔައަކީ މަގޭ އުސްތާޒެއް އެކަމަކުވެސް ހަގީގަތްވާނީ ހަގީގަތައް އައްޔައަކީ އަމިއްލަ ބާރުގަ ކަންކުރުމުގެ ގާބިލުކަން ހުރި މީހެއްނޫން.\nފަނޑިޔާރުން ހާދަބިރެއް ތިޔަގަތީ ސުޖާއަކީ އުއްތަމަ ފަނޑިޔާރުތަ? ވިސްނާ ފިކުރު ކުރާ ބަޔަކަށް މީވެސް އިބުރަތެއް.\nފަނޑިޔާރުންގެ ޖަމިއްޔާގަ ތިބެނީ ހާދަ ނުވިސްނޭމީހުނޭ. ސުޖާއަށް ފަނޑިޔާރާ އަދި އެނޫން މީހަކުވިއަސް ޖަލައްލުމުގެ ބާރު ތިޔަ ފަނޑިޔާރުންގެ ނިންމުމަކާނުލާ ނޯންނާނެކަން ނޭންގޭ މީހަކަށް ފަނޑިޔާރުކަމުގެ ސަރުތު ހަމަވާނެތޯ? މީހަކު އެއްޗެކޭބުނާއިރު އެއީ އެމީހާގެ ބާރުގެ ދަށުގައި އޮތްކަމެއްތޯވެސް ބަލާލުން މުހިންމު. ފަނޑިޔާރަކުވެސް އަދި އެހެން މީހަކުވެސް އުމުރަށް ޖަލަށް ލެވޭނީ ތިޔަ ފަނޑިޔާރުންނަށް, އެކަމަކު މިއަދު ތިޔަ ފަނޑިޔާރުން ތިޔަ އެއްބަސްވީ އެއީ ވަކި މީހަކު ބުނީމަ ބުނާގޮތައް ކުރަން އޮންނަ ކަމެއްކަމަށް.


އުފާ ފުޓްސަލް ކަޕް – ޕޮލިސް ޖޫނިއަރ އަށްވެސް މޮޅެއް – Ungoofaaru\nބަނޑޭރިގަނޑު/ޚަބަރު/އުފާ ފުޓްސަލް ކަޕް – ޕޮލިސް ޖޫނިއަރ އަށްވެސް މޮޅެއް\nޚަބަރުރަށު ކުޅިވަރުކުޅިވަރުއުފާ ފުޓުސަލް ކަޕް\nއުފާ ފުޓްސަލް ކަޕް – ޕޮލިސް ޖޫނިއަރ އަށްވެސް މޮޅެއް\nއުފާ ފުޓުސަލް ކަޕް 2019\nއިބްރާހީމް ޒަޔާން 31 އޯގަސްޓް 2019\nއުފާ ފުޓްސަލް ކަޕްގައި ކުޅުނު ފުރަތަމަ މެޗު ކާމިޔާބުކޮށް މޮޅަކާއެކު ޕޮލިސް ޖޫނިއަރ އިންވެސް މުބާރާތް ފަށައިފިއެވެ. ޕޮލިސް ޖޫނިއަރ އިން މިމޮޅު ހޯދީ އެޓީމު ކުޅުނު ފުރަތަމަ މެޗުގައި5–4ލަނޑުން ޑަބަލް އެލް ޑައިމަންޑްގެ މައްޗަށް ކުރި ހޯދައިގެންނެވެ.\nވާދަވެރި ކުޅުމެއް ފެނިގެން ދިޔަ މިމެޗުގައި ފުރަތަމަ ލަނޑުޖަހާ ލީޑުހޯދީވެސް ޕޮލިސް ޖޫނިއަރ އިންނެވެ. ޕޮލިސް ޓީމުގެ ލަނޑުތައް ޖަހާފައިވަނީ މުހައްމަދު އަހުމަދު2ލަނޑު އަދި އިސްމާއީލް އަހުމަދު3ލަނޑެވެ. ޑަބަލް އެލް ޑައިމަންޑްގެ ލަނޑު ތައް ޖަހާފައިވަނީ ނައުފަލް ހަސަން އެއްލަނޑު އަދި އަހުމަދު އަޝްފާޤް3ލަނޑެވެ.\nމިމެޗުގެ މޮޅުކުޅުންތެރިއާގެ މަޤާމު ހޯދީ ޕޮލިސް ޖޫނިއަރގެ އިސްމާއިލް އަހުމަދެވެ. މޮޅު ކުޅުންތެރިޔާއާއި ޓްރޮފީ ހަވާލުކޮށްދެއްވީ މެޗުގެ ޝަރަފްވެރި މެހުމާނު ޔޫތު އެސޯސިއޭޓް އަލްފާޟިލް އަހުމަދު ޝާހިދުއެވެ.\nއުފާ ފުޓްސަލް ކަޕްގެ ހުރިހައި މެޗެއްގެ ފޭސްބުކް ލައިވް އުނގޫފާރު ޑޮޓްކޮމްގެ ފޭސްބުކް ޕޭޖް އިން ގެނެސް ދެމުންދަނީ އެސް ޓީ އޯ ގެ ހެޔޮއެދުންތަކާއެކުގައެވެ.\nދި ޑަބަލް އެލް ޑައިމަންޑް އަދި ޕޮލިސް ޖޫނިއަރ ބައްދަލުކުރި މެޗުގެ ފޭސްބުކް ލައިވް\nUFAA Futsal Cup 2019 . 2nd match The Double L Diamond Vs Ungoofaaru Police JR\nPosted by Ungoofaaru.com on Friday, 30 August 2019\nރ. އުނގޫފާރު އުނގޫފާރު ޕޮލިސް އުފާ ފުޓުސަލް ކަޕް 2019 ދަ ޑަބަލް އެލް\nއުފާ ފުޓުސަލް ކަޕް - މޮޅަކާއެކު ވައިނޮޓް ސްޕޯރޓްސް އިން މުބާރާތް ފަށައިފި\nއުފާ ފުޓްސަލް ކަޕް – ޗެލްސީ މެގަ އަތުން ޗެމްޕިއަން ޔަންގް ސްޓަރ އަށް މޮޅެއް


Loakairi kalhuvanee keehve? hallakee koba!\nލޯ ކައިރި ކަޅުވަނީ ކީއްވެ؟ ހައްލެއް ބޭނުން!\nމި ދުވަސްވަރު ހަށިގަނޑަށް ގެއްލުންވާ އެއްވެސް ކަމެއްކޮށްގެން ނުވާނެ\nކ. މާލެ6މެއި 2019 | ހޯމަ 22:40 9,762\nލޯ ކައިރިގައި މާސްކު އަޅާފައި - މުހައްމަދު ޝަރުހާން\nލޯކައިރި ކަޅުވުމަކީ ވަރަށް ގިނަ މީހުންނަށް ދިމާވާ މައްސަލައެކެވެ. މި މައްސަލަތައް ދިމާވުމަށް ވަކި އުމުރެއް ނުވަތަ ވަކި ޖިންސެއް ނޯވެއެވެ. ރޯދަ މަހު ވެސް މިކަން ބޮޑުވެދާނެ އެވެ.\nލޯކައިރި ކަޅުވަނީ ކީއްވެ؟\nސިއްޙީ މާހިރުން ވިދާޅުވާ ގޮތުގައި ލޯކައިރި ކަޅުވުމަށް މެދުވެރިވާ ވަރަށް ގިނަ ސަބަބުތައް ހުރެއެވެ. އެގެތެރޭގައި ވަރުބަލިކަން މަތީ ގިނަ ވަގުތު އުޅުމާއި، އަވީގައި އުޅުމާއި، ގިނަ ވަގުތު މަސައްކަތުގައި އުޅުމުގެ އިތުރުން ރޭގަނޑު ހޭލާ ހުރުން ހިމެނެއެވެ.\nމީގެ އިތުރުން ވެސް މި ކަމަކީ އާއިލީގޮތުން ވެސް ވާރުތަވާ ކަމެކެވެ. އެގޮތުން އާއިލާގައި ލޯކައިރި ކަޅުވާ މީހަކު ހުރިނަމަ އާއިލާގައި ދެން ތިބޭ މީހުންނަށް މި މައްސަލަ ދިމާވުމުގެ ފުރުސަތު ބޮޑުވެގެން ދާކަމަށް ސިއްހީ މާހިރުން ވިދާޅުވެއެވެ. އެންމެ ޚާއްސަގޮތެއްގައި ފާހަގަ ކުރެވެނީ މޭކަޕް ކުރުމުގެ ސަބަބުން ލޯކައިރި ކަޅުވުމެވެ.\nލޯކައިރި ކަޅުވުމުގެ ނިޝާނެއްގެ ގޮތުގައި އާންމުކޮށް ފެންނަ ނިޝާނަކީ ލޮލުގެ ކައިރި ނުވަތަ ލޮލުގެ ތިރީ ކައިރި ކުޑަކޮށް ފުއްޕާފައި ހުރުމާއި އެކު އެ އޭރިޔާ ކަޅުކޮށް ހުރުމެވެ. މިގޮތަށް ހުރުމުގެ ސަބަބުން އެ ހިސާބުގެ ލޭ ދައުރުވުމަށް އުނދަގޫ ތަކާއި ދިމާވެއެވެ.\nމިކަމަށް އޮތް ފަރުވާ އަކީ ކޮބާ؟\nބޭކިން ސޮޑާ އަކީ ލޯކައިރި ކަޅުވުމަށް އޮތް އެންމެ ރަނގަޅު އެއްފަރުވާއެވެ. އެގޮތުން އެއް ސައިސަމުސާ ބޭކިން ސޮޑާ ތާފަނާ ފެންތަށްޓަކަށް އެޅުމަށް ފަހު މިކްސް ކޮށްލުމަށް ފަހު ކަފަބުރަކުން ލޯ ކައިރީގައި މަޑުމަޑުން ޖައްސާށެވެ. މިގޮތަށް ދުވާލަކު އެއްފަހަރު ތިން ހަފްތާ ވަންދެން ހަދަން ޖެހޭނެއެވެ.\nމި ތިން ހަފްތާގެ ތެރޭގައި އެއްވެސް ވަރަކަށް މޭކަޕް ކޮށްގެން ނުވާނެއެވެ. މީގެ އިތުރުން ވެސް ހަށިގަނޑަށް ގެއްލުންވާ އެއްވެސް ކަމެއް ކޮށްގެން ނުވާނެއެވެ. އޭގެ ތެރޭގައި ސިނގިރޭޓް ބުޔުމާއި ދުފުމުގެ އިތުރުން އަވީގައި އުޅުން ހިމެނެއެވެ.\nމި ދުވަސްތަކުގައި ފިނިކޮށްފައި ހުންނަ ކިއުކަންބާ ކެއުމާއި، މިންޓް ލީވްސް ކެއުމާއި، ފިނިކޮށްފައި ހުންނަ ކިރު ( ފްރެޝްމިލްކް) ބުޔުމާއި، އެލޯވެރާ ހުންނަ ބާވަތްތަކުން މޫނުދޮވުން ހިމެނެއެވެ.


އޭދަފުށީގައި ޑިގްރީއަށް ކިޔަވައިދިނުން އިފްތިތާހުކޮށްފި\n4 މޭ 2013\nއޭދަފުށީގައި ޑިގްރީއަށް ކިޔަވައިދިނުން އިފްތިތާހުކުރުމަށް ރޭ ބޭއްވި ޖަލްސާގެ ތެރެއިން\nވިލާ ކޮލެޖުން އޭދަފުށީގައި ޑިގްރީއަށް ކިޔަވައިދިނުން ރަސްމީކޮށް އިފްތިތާހުކޮށްފި އެވެ.\nބ. އަތޮޅު ތައުލީމީ މަރުކަޒުގެ ހޯލުގައި ރޭ ބޭއްވި ރަސްމިއްޔާތުގައި މިރަށުގައި ޑިގްރީއަށް ކިޔަވައިދިނުން އިފްތިތާހުކުރުމަށާއި ވިލާ ކޮލެޖް އޭދަފުށީ ކެމްޕަހަށް މޭ އިންޓޭކަށް އަލަން ގުޅުނު ކުދިންނަށް މަރުހަބާ ކިޔުމަށް ބޭއްވި ރަސްމިއްޔާތު ޝަރަފުވެރި ކޮށްދެއްވީ ވިލާ ކޮލެޖުގެ ރެކްޓަރ ޑޮކްޓަރ އަހްމަދު އަންވަރު އެވެ.\nއެ ރަސްމިއްޔާތުގައި ވާހަކަފުޅު ދައްކަވަމުން ޑރ އންވަރު ވިދާޅުވީ އަމިއްލަ ރަށުގައި ތިބެގެން ޑިގްރިއަށް ކިޔެވޭނެ ޕްރޮގްރާމެއް އިފްތިތާހުވާކަން އެއީ އޭދަފުށީގެ ތައުލީމީ ހަރުފަތްތަކުގައި ރަން އަކުރުން ލިޔެވިގެންދާނެ ކަމެއްކަމަށެވެ. އަދި ވަރަށް ފަހަކާ ޖެހެންދެންވެސް ރާއްޖޭގައި މަތީ ތައުލީމުގެ ފުރުސަތުތައް ލިބިފައިވަނީ ރާއްޖޭގެ ވަރަށްމަދު ރަށެއްގެ ވަރަށް މަދު އަދަދެއްގެ ދަރިވަރުންނަށް އެކަނި ކަމަށް އަންވަރު ފާހަގަ ކުރެއްވި އެވެ.\n“އަމިއްލަ ރަށުގައި ތިބެގެން ޑިގްރީއަށް ކިޔެވުމަކީ ރާއްޖޭގެ ރަށެއްގައި ވެފަ ނެތް ކަމެކޭ ދެންނެވިދާނެ. އެހެން ކަމަށްވުމާއެކު ތި ކުދިންނަކީ ވަރަށްނަސީބު ރަނގަޅު ބައެއް” އަންވަރު ވިދާޅުވި އެވެ.\nވިލާ ކޮލެޖުން ރޭ އިފްތިތާހުކުރި ޑިގްރީ ޕްރޮގްރާމުގެ ދަށުން ފެށުމަށް ހަމަޖެހިފައިވާ ބެޗެލާސް އިން ބިޒިންސް އެޑްމިނިސްޓްރޭޝަން ކޯހުގައި 21 ދަރިވަރަކުވަނީ ބައިވެރިވެ ފައެވެ. ޑިގްރީ ކްލާސްތަކުގެ ކިޔެވުން ދެވަނަ ސިމެސްޓާއާއެކު މި ހަފްތާތެރޭ ފެށޭނެ ކަމަށް ވިލާ ކޮލެޖު އޭދަފުށީ ކެމްޕަހުން ބުންޏެވެ. އެ ކެމްޕަހުގައި އަންނަ އަހަރު އައިޓީ ދާއިރާގެ ޑިގްރީ ކޯހެއް ފެށުމަށްވެސް ދަނީ ތައްޔާރުވަމުންނެވެ.\nމޭ 4, 2013 at 2:06 pm\nކޮން އިރަކުންތަ ވިލާއިން އޭދަފުށީގައި ޓީޗިންގ ޑިގްރީ ފައްޓަނީ… މި ކަމުގެ މަޢުލޫމާތު މި ސައިޓް މެދުވެރިކޮށް ލިބޭނެގޮަތް ހައްދަވައިދެއްވުން އެދެން،


Raees Yamin ge thin formula eh, vote laa meehunnah! | Mihaaru\nރައީސް ޔާމީން ހިންނަވަރުގައި ވާހަކަފުޅު ދައްކަވަނީ: ވޯޓުލާން ދާން ޖެހޭނީ ސިކުނޑި ހިފައިގެން ކަމަށް ވިދާޅުވި. --ފޮޓޯ: ރައީސް އޮފީސް\nރައީސް ޔާމީންގެ ތިން ފޯމިއުލާ ވޯޓުލާ މީހުންނަށް!\n25 ޑިސެމްބަރ 2017 - 12:50 85 comments\nއަންނަ އަހަރުގެ ރިޔާސީ އިންތިހާބުގައި ވޯޓު ލާއިރު ރައްޔިތުން ތިން ކަމަކަށް ވިސްނަން އެދިވަޑައިގެން، ވެރިއަކު ހޮވަން ފަސޭހަ ތިން ގޮތެއް ރައީސް އަބްދުﷲ ޔާމީން މިއަދު ވިދާޅުވެދެއްވައިފި އެވެ.\nއުތުރުގެ ތިން އަތޮޅަކަށް އިއްޔެ ފެއްޓެވި ދަތުރުފުޅުގައި ޅ. ހިންނަވަރަށް ވަޑައިގެން ބޯފެނުގެ ނިޒާމް އިފްތިތާހުކޮށްދެއްވުމަށް ފަހު، ވާހަކަފުޅު ދައްކަވަމުން ރައީސް ޔާމީން ވިދާޅުވީ ރާއްޖޭގައި އަނެއްކާވެސް ސިޔާސީ މޫސުމް ފެށިފައިވާއިރު، މި މޫސުމުގައި ސިޔާސީ ބޭފުޅުން ދައްކަވާ ވާހަކަތަކަށް ރައްޔިތުން ވިސްނަން ޖެހޭ ކަމަށެވެ. ރާއްޖޭގައި ގާބިލް، ސިޔާސީ ލީޑަރުންތަކެއް ތިއްބެވި ނަމަވެސް އެއް މައްސަލައެއްގައި މި ބޭފުޅުން ދައްކަވާ ވާހަކަފުޅުތައް ހާސްބައި ތަފާތު ކަމަށް ވިދާޅުވި އެވެ. އެހެންވެ މީގެ ތެރެއިން ރަނގަޅަށް ވާހަކަފުޅު ދައްކަވަނީ ކޮން ބޭފުޅެއްތޯ ދެނެގަންނަން ރައްޔިތުންނަށް އެހާ ފަސޭހަ ނޫން ކަމަށް ރައީސް ވިދާޅުވި އެވެ.\nއެކަމަކު ވެސް އިންތިހާބުގައި ވޯޓުލާން ވޯޓު ފޮށި ކައިރިއަށް ދާއިރު ރައްޔިތުން ބުއްދީގެ ބޭނުން ކުރަން ޖެހޭނެ ކަމަށް ވިދާޅުވެ، ތިން ފޯމިއުލާއެއް ރައީސް ޔާމީން ވިދާޅުވެދެއްވި އެވެ.\nރައީސް ޔާމީން ވިދާޅުވީ ވޯޓު ކަރުދާހުގައި ވެސް އިހްތިޔާރީ ސުވާލުތަކެއް އޮންނައިރު، އޭގެ ތެރެއިން ރަނގަޅު ޖަވާބު އިހްތިޔާރުކުރަން ފަސޭހަ، ކުރު މަގުތަކެއް ހުންނާނެ ކަމަށެވެ. މިސާލެއް ދައްކަވަމުން ވިދާޅުވީ، ރާއްޖެއަކީ ސައްތައިން ސައްތަ މުސްލިމް ގައުމަކަށް ވާއިރު، ރާއްޖޭގައި ދައްކާ ވާހަކަތަކާއި ވާހަކަ ދައްކާ މީހުންގެ މާޒީއަށް ބަލާފައި އެ ބޭފުޅަކު ދައްކާ ވާހަކައިގެ ސަބަބުން ދީނީ އަގީދާގެ މަތީގައި ތިބެވިދާނެތޯ ވިސްނަން ޖެހޭ ކަމަށެވެ.\n"މިއީ، ވަރަށް ފަސޭހަ ސުވާލެއް. އިސްލާމީ މުޖުތަމައެއްގައި އިސްލާމީ އަގީދާގެ މަތީގައި ދެމިތިބެން ބޭނުންވާ ކަމަށް ވަންޏާ ފުރަތަމަ ސުވާލުން ފޭލްވާނެ ލީޑަރުން އަޅުގަނޑުމެންގެ ތެރޭގައި ތިއްބެވި ކަން ތިބޭފުޅުންނަށް އެނގިވަޑައިގަންނަވާނެ،" ރައީސް ވިދާޅުވި އެވެ.\nއެފަދަ ބޭފުޅުންގެ ނަން ވޯޓު ކަރުދާހުގައި އޮވެއްޖެ ނަމަ ރަސްގެލުމުން، އިހްތިޔާރީ ޖަވާބުތައް މަދުވާނެ ކަން ރައީސް ފާހަގަކުރެއްވި އެވެ.\nހިންނަވަރުގައި ގާއިމްކުރި ސާފު ބޯފެނުގެ ނިޒާމް، ރައީސް ޔާމީން އިފްތިތާހުކޮށްދެއްވަނީ. --ފޮޓޯ/ރައީސް އޮފީސް\nދެ ވަނަ ފޯމިއުލާއަކީ، ރައީސް ވިދާޅުވި ގޮތުގައި، މި މޫސުމުގައި ސިޔާސީ ލީޑަރުން ދައްކަވާ ވާހަކަތާ މެދު ވިސްނެވުމެވެ. އެގޮތަށް ވިސްނާއިރު، ރައީސް ޔާމީން ވެސް ޖައްވަށް ވަޑައިގަންނަވާ ވާހަކަ ދައްކަވައިފި ނަމަ ސިކުނޑީގެ އުނިކަމެއް ހުރި ކަމަށް ރައްޔިތުން ވިސްނަންވާނެ ކަމަށް ވިދާޅުވި އެވެ.\n"މިއަދު މި ދައްކަނީ މިފަދަ [ހިންނަވަރު ފަދަ] ބޮޑެތި ރަށްރަށުގައި ފެނާއި ނަރުދަމާ ކަހަލަ ނިޒާމްތައް ނެތިގެން އުޅޭ ވާހަކަ. ގުދުރަތީ ބޮޑެތި ކާރިސާތަކުން ރައްކާތެރިކަމާއި ހިމާޔަތް ނެތިގެން އުޅޭ ވާހަކަ. މިއީ ސަރުކާރުން ކޮށްދޭން ޖެހޭ ކަންކަމަށް ވާއިރު، ރައީސް ޔާމީން ވެސް ސްޕޭސްއަށް ދާ ވާހަކަ ދައްކާ ކަމަށް ވަންޏާ އެ ހިސާބުން ގަބޫލުކުރަންވާނެ މިއުޅެނީ އަދި އެހެން ދުނިޔެއަކުން އައިސް އުޅޭ އޭލިއަނެއް ކަމަށް،" ރައީސް ޔާމީން ވިދާޅުވި އެވެ.\nބުއްދި އަށް ގަބޫލުނުކުރެވޭ ވާހަކަ ދައްކަވާ ލީޑަރެއް ނަމަ، ވޯޓު ފޮއްޓާ ހަމައަށް ވަޑައިގަތުމުގެ ކުރިން ވެސް އެ ނަމެއްގައި ނުބައި ފާހަގަލާން ޖެހޭ ކަމަށް ވިދާޅުވި އެވެ.\n"ތިން ވަނަ ކަމަކަށް އޮންނާނީ އޭނާ އެ ދައްކާ ވާހަކައަކީ އަމަލީ ގޮތުން އެކަމެއް ތަންފީޒު ކުރެވޭ ވަރުގެ ތަޖުރިބާއަކާއި އިލްމަކާއި ހުނަރުވެރިކަމެއް ހުރި މީހެއްތޯ ބަލާލުން. ހަމަ ވަރަށް ސާދާ ތިން ކަމެއް މި ދަންނަވާލީ،" ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި މި ތިން ކަމުގެ ތެރެއިން އެންމެ ކަމަކުން ފޭލްވެއްޖެ ވެރިއަކީ ވެސް ރައްޔިތުންނާ ގުޅޭނެ ވެރިއެއް ނޫނެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު އިދިކޮޅު ފަރާތްތައް ޅ. ހިންނަވަރު ރައީސް އަބްދުﷲ ޔާމީން\nޗައިނާއާ ބެހޭ ނަމަ ދިވެހިންނަށް ހިތިވާނެ: ޝިޔާމް\nފުވައްމުލަކު 1 ބިލިއަންގެ މަޝްރޫއު ނުއެއް ފެނޭ: ޝާހު


SunOnline: PRC Football Tournament 2019: Final gai team HQ adhi Maafushi jaluge kurimathilumeh\nޕީއާރުސީ ފުޓްބޯލް ޓޯނަމެންޓް 2019: ފައިނަލުގައި ޓީމް އެޗްކިއު އަދި މާފުށީ ޖަލުގެ ކުރިމަތިލުމެއް\nޢަބްދުﷲ އައިމަން 07 Aug 2019, 14:40\nޕީއާރުސީ ފުޓުބޯޅަ މުބާރާތުގައި މިއަދު ކުޅުނު ސެމީ ފައިނަލު މެޗުގެ ތެރެއިން: އެ މެޗު 0-6 އިން ކާމިޔާބު ކުރީ މާފުށި ޕްރިސަންް --- ފޮޓޯ// ކަރެކްޝަން ސާވިސް\nމޯލްޑިވްސް ކަރެކްޝަނަލް ސާވިސްގެ ޕްރިޒަން ކުލަބުން އިސްނަގައިގެން އެ އިދާރާއިގެ ސެކްޝަން ތަކުގެ މެދުގައި ބާއްވާ ޕީއާރުސީ ފުޓުބޯޅަ މުބާރާތުގެ ސެމީ ފައިނަލުގައި އެމަޖެންސީ ސާވިސް (އީއެސްޖީ) ބޮޑު ތަފާތަކުން ބަލިކޮށް މާފުށީ ޖަލުން ފައިނަލުގެ ދެވަނަ ޖާގަ ކަށަވަރު ކޮށްފި އެވެ.\nމިއަދު މާފަންނު ޓާފުގައި ކުޅުނު އެ މެޗުން އީއެސްޖީ ބަލިކޮށް މާފުށީ ޖަލުން ފައިނަލުގެ ޖާގައެއް ހޯދީ 0-6 ގެ ބޮޑު ތަފާތަކުން މޮޅުވެގެންނެވެ. މާފުށީ ޖަލަކީ މި މުބާރާތް މިދިޔަ އަހަރު އައްސޭރި ޖަލުގައި ބޭއްވި އިރު ކާމިޔާބު ކުރި ޓީމެވެ.\nލީގު އުސޫލުން ހުރިހާ ޓީމެއް ހުރިހާ ޓީމަކާ ވާދަ ކުރާ ގޮތަށް ކަރެކްޝަންގެ ފަސް ޓީމެއްގެ މެދުގައި މި ދިޔަ މަހުގެ 26 ވަނަ ދުވަހު ފެށި މި މުބާރާތުގެ ލީގު މެޗުތައް މިހާރު ވަނީ ނިމިފަ އެވެ. އަދި އެއަށްފަހު މިހާރު ކުރިއަށް ދަނީ ލީގުގައި އެންމެ ރަނގަޅު ނަތީޖާ ހޯދި ހަތަރު ޓީމުގެ މެދުގައި ކުޅެވޭ ސެމީ ފައިނަލާއި ފައިނަލުގެ މެޗެވެ.\nމިފަހަރުގެ މި މުބާރާތުގައި ބައިވެރިވެފައި ވަނީ މާލެ ޕްރިޒަނާއި އެމަޖެންސީ ސަޕޯޓާއި އައްސޭރި ޕްރިސަން (ހިންމަފުށީ ޖަލު) އަދި ޓީމް ހެޑް ކުއާޓާ (އެހްކިއު) ގެ އިތުރުން އެންމެ ފަހުގެ ޗެމްޕިއަން މާފުށީ ޕްރިސަން އެވެ.\nމިއަދު ހެނދުނު ކުޅުނު ސެމީ ފައިނަލުގެ ދެވަނަ މެޗުގައި ޑިފެންޑިން ޗެމްޕިއަން މާފުށީ ޖަލުން ވަނީ ތަފާތު މޮޅު ކުޅުމެއް ދައްކައިފަ އެވެ. އެ މެޗުގައި އެ ޓީމުގެ މުހައްމަދު އައިމަންއާއި ޖައިލަމް ޖަމީލު ވަނީ ކޮންމެ ކުޅުންތެރިޔަކު ދެ ގޯލު ޖަހައިފަ އެވެ. އަދި ހުސައިން ޝިނާނުނާއި އަބްދުﷲ ޝާކިރު ވެސް ވަނީ ގޯލެއް ޖަހައި ސްކޯ ޝީޓުން ޖާގައެއް ހޯދައިފަ އެވެ. މެޗުގެ މޮޅު ކުޅުންތެރިޔަކަށް ހޮވުނީ އެ މެޗުގައި ދެ ގޯލު ޖަހި އައިމަން އެވެ.\nމި މުބާރާތުގެ ފައިނަލުގެ ފުރަތަމަ ޖާގަ އިއްޔެ ކުޅުނު މެޗުން މޮޅުވެ ކަށަވަރު ކުރީ ޓީމް ހެޑްކުއާޓާސް އެވެ. އެ ޓީމުން ސެމީ ފައިނަލުގެ މެޗުގައި މާލޭ ޕްރިސަން ކޮޅަށް ވަނީ ފަސް ގޯލު ޖަހައިފަ އެވެ.\nމޯލްޑިވްސް ކަރެކްޝަންސް ސާވިސްގެ ފަރާތުން އިންތިޒާމުކުރާ މި މުބާރާތުގެ މަގުސަދަކީ އެ އިދާރައިގެ މުވައްޒަފުންގެ މެދުގައި އެކުވެރިކަމާއި އެއްބައިވަންތަކަން އާލާކުރުމެވެ.\nމި މުބާރާތުގެ ފައިނަލު އޮންނާނީ މި މަހުގެ ނުވައެއް ވާ ހުކުރު ދުވަހު އެފްއޭއެމް ޓާފުގަ އެވެ.\nވަކީލު ބައްދަލުވުން ޖަލުން ދޭން ނިންމައިި\n"މަންޑޭލާ ރޫލްސް"ގެ ތަރުޖަމާ ކަރެކްޝަންސް އާ ހަވާލުކޮށްފި\nވަކީލު ބައްދަލުވުންތައް ނުބޭއްވި، އަޑުއެހުންތައް ލަސްވަނީ


Israel ge alhuvethikamaa dhekolhah Palestine | Mihaaru\nފޮޓޯގެލަރީ / ފަލަސްތީން\nއިޒްރޭލުގެ އަޅުވެތިކަމާ ދެކޮޅަށް ފަލަސްތީން\nއިޒްރޭލުގެ އަޅުވެތިކަމާ ދެކޮޅަށް މާޗް 30، 2018 އިން ފެށިގެން ފަލަސްތީނު މީހުން ކުރަމުން އަންނަ ސިލްސިލާ މުޒާހަރާތައް ވަރުގަދަވަމުންދާ އިރު، އިޒްރޭލުގެ އުދުވާނީ ހަމަލާތަކުގައި ޝަހީދުވާ ފަލަސްތީނު މީހުންގެ އަދަދު ވެސް ދުވަހުން ދުވަހަށް ދަނީ އިތުރުވަމުން.\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ރޫޅައިލުމަށް އިޒްރޭލު ސިފަައިން ދިން ހަމަލާގައި ފަލަސްތީނު މީހަކު ޒަޚަމްވެފައި. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާގައި އިޒްރޭލު ސިފަައިން ދިން ހަމަލާގައި ޒަޚަމްވި ފަލަސްތީނު މީހަކު ފަރުވާ ދިނުމަށް ގެންދަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ރޫޅާލުމަށް އިޒްރޭލު ސިފަައިން ކަރުނަގޭސް ޖެހުމުން ފަލަސްތީނު މީހުން ދުވަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ރޫޅައިލުމަށް އިޒްރޭލު ސިފަައިން ދިން ހަމަލާގައި ފަލަސްތީނު މީހަކު ޝަހީދުވެފައި. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ހުއްޓުވުމަށް އިޒްރޭލު ސިފަައިން ދިން ހަމަލާގައި ޒަޚަމްވި ފަލަސްތީނު ކުޑަކުއްޖަކަށް ފަރުވާ ދިނުމަށް ގެންދަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ރޫޅާލުމަށް އިޒްރޭލު ސިފަައިން ހަމަލާ ދިނުމުން ފަލަސްތީނު މީހުން ރައްކާތެރިކަން ހޯދަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާގައި އިޒްރޭލު ސިފަައިން ދިން ހަމަލާގައި ފަލަސްތީނުގެ މުސްކުޅިއެއް ޒަޚަމްވެފައި. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާ ހުއްޓުވުމަށް އިޒްރޭލު ސިފަައިން ދިން ހަމަލާގައި ފަލަސްތީނު މީހެއްގެ މޫނުމައްޗަށް ގޭސް ދަޅެއް ގޮވަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާގައި އިޒްރޭލު ސިފަައިން ދިން ހަމަލާގައި ޒަޚަމްވި ފަލަސްތީނު މީހަކަށް ފަރުވާ ދެނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާގައި އިޒްރޭލު ސިފަައިން ދިން ހަމަލާގައި ފަލަސްތީނު މީހެއްގެ މޫނުމައްޗަށް ގޭސް ދަޅެއް ގޮވަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތަކުގެ ތެރެއިން އިއްޔެގެ މުޒާހަރާގައި އިޒްރޭލު ސިފަައިން ދިން ހަމަލާގައި ޒަޚަމްވި ފަލަސްތީނު މީހަކަށް ފަރުވާ ދިނުމަށް ގެންދަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތައް ހުއްޓުވުމަށް އިޒްރޭލު ސިފައިން ދިން ހަމަލާތަކުގައި ޝަހީދުވި ފަލަސްތީނު މީހެއްގެ ޖަނާޒާ ކުރިއަށް ދަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތައް ހުއްޓުވުމަށް އިޒްރޭލު ސިފައިން ދިން ހަމަލާތަކުގައި ޝަހީދުވި ފަލަސްތީނު މީހެއްގެ ޖަނާޒާ ބާއްވަނީ. --ފޮޓޯ އަލްޖަޒީރާ\nއިޒްރޭލުގެ އަޅުވެތިކަމާ ދެކޮޅަށް ފަލަސްތީނު ރައްޔިތުން ފަށައިގެން މިހާރު ކުރަމުންދާ ސިލްސިލާ މުޒާހަރާތައް ހުއްޓުވުމަށް އިޒްރޭލު ސިފައިން ބަޑިޖެހުމުން ޒަޚަމްވި ފަލަސްތީނު މީހަކަށް ފަރުވާ ދިނުމަށް ގެންދަނީ. --ފޮޓޯ އަލްޖަޒީރާ


Mi dhuvasvaru serial thakuge shooting thah kuriyah gendhaany meehun faadukiyaa: Pooja – Iru\n29 ނޮވެމްބަރ 2020\nފާޑުކިޔާ މީހުންނަކީ ކަމެއް ނެތިފަ ގޭގަ ތިބޭ މީހުން: ކަރީނާ\nދަރިފުޅު ޖާންގެ ނަމުގެ ފަހަތަށް އޭނާގެ މަންމަގެ ނަން ލުމަށް ކުމާރް ސާނޫ އެދެފި\nމިއަދު 121 މީހަކު ބަލިން ރަނގަޅު ވެއްޖެ\nމިއަދު ކޮވިޑަށް ޕޮޒިޓިވްވީ 47 މީހުން\nބޮޗޭ އަލުން ޕީޕީއެމް އާއި ގުޅިވަޑައިގެންފި\nކޮންޑޯ އެއަރލައިންގެ ދަތުރުތައް އަންނަމަހު ރާއްޖެއަށް ފަށަނީ\nވިހައިގެން ވެސް ޝޫޓިންގެ މަސައްކަތަށް ނުކުންނާނަށް: އަނުޝްކާ\nމި ވައްތަރުގެ ހެދުން ކޮންމެހެންވެސް ކިއާރާގެ އަލަމާރީގައި ހުންނަން ޖެހޭޔޯ!\nސޯނާމް ބުނަނީ މަޖަލަކަށްވެސް ފިރިމީހާ އާއި ދެބަސްވާކަމަށް!\nމިދުވަސްވަރު ސީރިއަލްތަކުގެ ޝޫޓިންގ ކުރިއަށް ގެންދާތީ މީހުން ފާޑުކިޔާ: ޕޫޖާ ބެނާޖީ\nޝާޝާ· 14 ޖުލައި 2020\nކޮރޯނާވައިރަސްގެ ބިރު އެއްކޮށް ފިލާފައި ނުވާއިރުވެސް، އިންޑިއާގެ ލޮކްޑައުން އަށް ދިން ލުއިތަކާއެކު ބައެއް ޓީވީ ސިލްސިލްތާކުގެ ޝޫޓިން އަލުން ފަށައިގެން ކުރިޔަށް ދާތީ، އެކަމަށް ވަރަށް ގިނަ މީހުން ފާޑުކިޔާ ކަމަށް ޓީވީ އެކްޓްރެސް ޕޫޖާ ބެނާޖީ ބުނެފިއެވެ.\nސްޓާ ޕްލަސް އިން ދައްކާ “ކަސޯޓީ ޒިންދަގީ ކޭ” ގައި ސަޕޯޓިންގ ރޯލެއް ކުޅޭ ޕޫޖާ މިހެން ބުނެފައިވަނީ އެ ސިލްސިލާގެ ލީޑް ރޯލުން ފެންނަ ޕާތު ސަމްތާން ދާދި ފަހުން ކޮވިޑް-19 އަށް ޕޮޒިޓިވް ވުމާ ގުޅިގެން އިންޑިއާގެ މީޑިއާއަކަށް ދިން އިންޓަވިއުއެއްގައެވެ.\nޕޫޖާ ބުނީ ޕާތު ޕޮޒިޓިވްވިކަން އެނގުނު ހިސާބުން ވަރަށް ހާސްވި ކަމަށާއި، ޝޫޓިންގ ގައި އުޅެނީ މާސްކު ވެސް ނާޅައި ކަމަށްވުމުން، ޕާތުއާ ޑައިރެކްޓް ކޮންޓެކްޓް ވެފައި ހުރެދާނެތީ ބިރުގަތް ކަމަށެވެ. ނަމަވެސް އެ ސެޓުގައި އުޅުނު އެންމެންގެ ސާމްޕަލް ނަގައިގެން ޓެސްޓު ކުރިއިރު، ޕޫޖާގެ ނަތީޖާ ލިބުނީ ނެގަޓިވް ކޮށެވެ.\n“ނެގަޓިވްކަން އިނގުނީމަ ވަރަށް އުފާވި. އެކަމަކު އަހަރެން ވަރަށް ދެރަވޭ މީހުން ފާޑުފާޑުގެ އެއްޗެހި ކިޔާތީ. މިދުވަސްވަރު ޝޫޓިންގ ފަށައިގެން އުޅޭތީ މީހުން އެބަ ފާޑުކިޔާ، އަހަރެމެންނަކީ ނުވިސްނޭ ބައެކޭ ކިޔާފަ. އެކަމަކު އެމީހުންނަށް ނުވިސްނޭ ތަންކޮޅަކީ މި ދާއިރާގަ މަސައްކަތް ކުރާ އެތައް ބައެއްގެ ދިރިއުޅުމާ ގުޅިފަވާ ކަމެއްކަން މިއީ. ހަމައެކަނި އެކްޓަރުންނެއް ނޫން، ޝޫޓިންގ ތައް މެދުކެނޑުނީމަ ކާންބޯން ފައިސާ ހޯދާނެ މަގު ބަންދުވެފަ އެތައް ބަޔަކު އެބަތިބޭ”، ޕޫޖާ ކިޔައިދިނެވެ.\nއަމާޒަކީ އަންހެނުންނަށް ރައްކާތެރި މާހައުލެއް މުޖުތަމައުގައި ޤާއިމުކޮށްދިނުން: ނައިބު ރައީސް\nމީގެ އިތުރުން ޕޫޖާ ބުނީ ލޮކްޑައުންއަށް ފަހު ޝޫޓިންގ ފެށުނު ފަހުން ސެޓުގައި އެންމެންވެސް އުޅުނީ ރައްކާތެރިކަމުގެ ފިޔަވަޅުތަކަށް ވަރަށް ބޮޑަށް ބަލައިގެން ކަމަށެވެ. “އަހަރެން ކޮންމެދުވަހަކު ގަހަނާތައް ސެނެޓައިޒް ކުރަން. އަބަދުވެސް ސެނެޓައިޒާ ބޮކްސެއް ހިފައިގެން އުޅެނީ. އަނެއްކޮޅުން ޕްރޮޑަކްޝަން ޓީމުން ކޮންމެދުވަހަކު ޤަވައިދުން ސެޓު ވެސް ޑިސްއިންފެކްޓު ކުރޭ”. ނަމަވެސް ޕޫޖާގެ ކަންބޮޑުވުމަކީ، އެކްޓަރުންނަށް ވުމުން، މާސްކު އަޅައިގެން ކެމެރާގެ ކުރިމައްޗަށް ނޭރޭނެތީއެވެ.\nކަސޯޓީގައި އަނުރާގްގެ ރޯލު ކުޅޭ ޕާތު ކޮވިޑަށް ޕޮޒިޓިވް ވުމާއެކު އެ ސިލްސިލާގެ ޝޫޓިންގ ތައް ވަނީ އަނެއްކާވެސް މެދުކަނޑައިލާފައެވެ.


Ga.Dhevvadhoo in November 30 ge fahun dhathurukuri faraaiythakun sample negative vandhen quarantine gai thiben edhijje!\nގއ.ދެއްވަދޫއިން ނޮވެމްބަރ30ގެ ފަހުން ދަތުރުކުރި ފަރާތްތަކުން ސާމްޕަލް ނެގެޓިވް ވަންދެން ކަރަންޓީންގައި ތިބެން އެދިއްޖެ!\nގއ.ދެއްވަދޫއިން ނޮވެމްބަރ30ގެ ފަހުން ދަތުރުކުރި ފަރާތްތަކުން ސާމްޕަލް ނެގެޓިވް ވަންދެން ކަރަންޓީންގައި ތިބުމަށް ހެލްތު އިމަރޖެންސީ އޮޕަރޭޝަންސް ސެންޓަރ (އެޗްއީއޯސީ)ގެ ފަރާތުން އަންގައިފިއެވެ.\nއެޗްއީއޯސީން ނެރުނު ޚާއްސަ އެންގުމެއްގައި ބުނީ އަތޮޅުތެރޭގެ އެއްވެސް ރަށަކަށް 30 ނޮވެމްބަރ 2020 އަށް ފަހު ގއ. ދެއްވަދޫއިން ގޮސްފައިވާ ފަރާތެއްވާނަމަ، ވީ އެންމެ އަވަހަކަށް އެރަށެއްގެ ހޮސްޕިޓަލް/ހެލްތް ސެންޓަރަށް އެންގުން އެދޭކަމަށެވެ. އަދި ގއ. ދެއްވަދޫއިން މިމުއްދަތުގައި ގޮސްފައިވާ ފަރާތެއްވާނަމަ، ސާމްޕަލްނަގާ ނެގެޓިވް ނަތީޖާ ލިބެންދެން، ކަރަންޓީނުގައި ތިބުމަށްވެސް ވަނީ އެދިފައެވެ.\nއެޗްއީއޯސީން ބުނީ 30 ނޮވެމްބަރ 2020 އަށް ފަހު ގއ. ދެއްވަދޫއިން މާލެއަށް އައިސްފައިވާ ފަރާތްތަކުން މާލެ ހިޔާ ފްލޫ ކްލިނިކް، ހުޅުމާލޭ ފުލޫ ކްލިނިކް، އަދި ވިލިމާލޭ ފްލޫ ކްލިނިކަށް ގޮސް ސާމްޕަލްދޭން އެދޭކަމަށެވެ. އަދި ނެގެޓިވް ނަތީޖާ ލިބެންދެން، ކަރަންޓީނުގައި ތިބެންވާނެކަމަށެވެ.\nމާލޭގެ ސާމްޕަލް ނަގާ ތަންތަން މިރޭ 12 ޖަހަންދެން ހުޅުވާފައި ހުންނާނެއެވެ.\nމީގެ އިތުރުން 30 ނޮވެމްބަރުގެ ފަހުން ގއ. ދެއްވަދޫއިން އެހެން ރަށްރަށަށް ދަތުރުކުރައްވާފައިވާ ފަރާތްތަކުން ސާމްޕަލް ނަތީޖާ ނުލިބެނީސް ސްކޫލަށް، މަސައްކަތަށް އަދި އެހެނިހެން ކަންކަމުގައި ބޭރަށް ނުނުކުންނެވުމަށް ޚާއްސަ ސަމާލުކަން ދެއްވުމަށް އެޗްއީއޯސީން ވަނީ އެދިފައެވެ.\nއަދި ޑިސެމްބަރ 25 ގެ ފަހުން ގއ. ދެއްވަދޫއިން ދަތުރުކޮށްފައި އައި ފަރާތެއްނަމަ (ދެއްވަދޫއިން އައިތާ 14 ދުވަސް ހަމަނުވާނަމަ)، މިހާރު ޓެސްޓް ކުރުމުގެ އިތުރުން ދެއްވަދޫއިން ދަތުރު ކުރިތާ 14 ދުވަސް ފުރިހަމަ ވަންދެން ކަރަންޓީނުވާން ޖެހޭނެކަމަށް ވަނީ ބުނެފައެވެ. އަދި ކަރަންޓީނު ނިމުމަށްފަހު ޓެސްޓްކޮށް ނަތީޖާ ލިބެންދެން ކަރަންޓީނުގައި ތިބުމަށް ވަނީ އެދިފައެވެ.\nޓިއުޝަން ކްލާސްތަކާ ގުރުއާން ކްލާސްތައް ހިންގުމުގެ ހުއްދަދީފި015 hours ago


Nasheed Saudi Ah Vadaigennevithaa Eh Dhuvas Vehjje, Ithuru Habareh Neh - Vaguthu\nކޮވިޑް-19: އަތޮޅުތައް ނުރައްކަލުގައި! - 11 ގަޑިއިރު ކުރިން\nނަޝީދު ސައުދީއަށް ވަޑައިގެންނެވިތާ އެއް ދުވަސް ވެއްޖެ، އިތުރު ޚަބަރެއް ނެތް\nކުރީގެ ރައީސް މުހައްމަދު ނަޝީދު ސައުދީ އަރަބިއްޔާ އަށް ވަޑައިގެންނެވުމަށް ސައުދީ އަރަބިއްޔާގެ ރަސްގެފާން ސަލްމާން ބިލް އަބްދުލްއަޒީޒް އަލް ސައުދު ދެއްވި ދައުވަތައް ރައީސް ނަޝީދު ސައުދީ އަރަބިއްޔާ އަށް ކުރައްވަމުން ގެންދަވާ ދަތުރުފުޅާއި ބެހޭ މައުލޫމާތު މީޑިއާ އަށް ހާމަނުކުރާތީ ފާޑުކިޔުން އަމާޒުވެއްޖެއެވެ.\nމީގެ ކުރިން ރައީސް ނަޝީދު ކުރައްވާ މިފަދަ ދަތުރުފުޅުތަކުގެ މައުލޫމާތު ކުރީބައިގައި އެމްޑީޕީ އިންނާއި ރައީސް ނަޝީދު ވެސް މީޑިއާ އާއި ހިއްސާ ކުރައްވައެވެ. ނަމަވެސް ރައީސް ނަޝީދު ސައުދީ އަރަބިއްޔާ އަށް ވަޑައިގެންނެވިތާ 24 ގަޑިއިރު ވެފައި ވާއިރު ދަތުރުފުޅާއި ބެހޭ ގޮތުން އެމަނިކުފާނު އަދި މިހާތަނަށް ޓްވީޓެއް ވެސް ކުރައްވާފައެއް ނުވެއެވެ.\nބައެއް ފަރާތްތަކުން ބުނާ ގޮތުގައި ރައީސް ނަޝީދު ސައުދީ އަރަބިއްޔާ އަށް ކުރައްވާ ދަތުރުފުޅުގެ މައުލޫމާތު ހާމަނުކުރައްވަނީ ހުޅަނގުގެ ގައުމުތަކުންނާއި ބައިނަލްއަޤުވާމީ ޖަމިއްޔާތަކުން ހިތްހަމަނުޖެހިދާނެތީއެވެ.\nރައީސް ނަޝީދުގެ އަރިހުގައި ކުރީގެ ފޮރިން މިނިސްޓަރ އަހްމަދު ނަސީމް (ކެރަފާ ނަސީމް) ސައުދީ އަށް ވަޑައިގެންނެވި ނަމަވެސް އޭނާ ވެސް ދަތުރުފުޅާއި ބެހޭ މައުލޫމާތެއް ޓްވީޓް ކުރައްވާފައެއް ނުވެއެވެ. މިއަދު ކެރަފާ ނަސީމް ބައެއް ޓްވީޓް ކުރައްވާ، ބައެއް ޓްވީޓްތައް ރީޓްވީޓް ކުރެއްވި ނަމަވެސް އެޓްވީޓްތަކުގެ ތެރޭގައި ރައީސް ނަޝީދުގެ ސައުދީ ދަތުރުފުޅާއި ބެހޭ މައުލޫމާތެއް ނެތެވެ.\nސައުދީ އަރަބިއްޔާގެ ނޫސްވެރިޔަކު ގެއްލި، އޭނާ މަރާލުމުގައި ސައުދީ އަރަބިއްޔާގެ އަތެއް އޮތް ކަމަށް އެތައް ބަޔަކު ތުހުމަތު ކުރަމުންދާ ދަނޑިވަޅެއްގައި ރައީސް ނަޝީދު ސައުދީ އަރަބިއްޔާ އަށް ވަޑައިގަތުމުންނާއި ނޫސްވެރިޔާގެ މަރާއި ގުޅިގެން ރައީސް ނަޝީދު އެއްވެސް އެއްޗެއް ވިދާޅުނުވާތީ ވެސް ބައެއް މީހުން ގެންދަނީ ފާޑުކިޔަމުންނެވެ.\nރައީސް ނަޝީދަކީ "ނަމުން ޑިމޮކްރަޓިކް، ކަމުން ހުދުމުހުތާރު" ބޭފުޅެއްތޯ ބައެއް މީހުން މީސް މީޑިއާގައި ސުވާލު ކޮށްފައި ވެއެވެ. ރައީސް ނަޝީދަކީ މިޔަންމާ އަށް ޑިމޮކްރަސީ ގެންނަން އުޅުނު އަންސަން ސޫޗީ ފަދަ ބޭފުޅެއްތޯ ވެސް ބައެއް މީހުން ސުވާލު ކޮށްފައި ވެއެވެ.\nސައުދީ ރަސްގެފާންގެ ދައުވަތު ރައީސް ނަޝީދު ގަބޫލު ކުރެއްވުމަކީ ވެސް ރައީސް ނަޝީދަކީ ބަަހާއި އަމަލު ދިމާނުވާ ބޭފުޅެއް ކަމުގެ ހެއްކެތް ކަމަށް ފާޑުކިޔާ މީހުން ބުނެއެވެ.\nރައީސް ނަޝީދު ސައުދީ އަށް ވަޑައިގެންނެވީ ރަސްގެފާންގެ ދައުވަތަކަށް ކަން ކަށަވަރު ކުރެވުނު ނަމަވެސް ދަތުރުފުޅުގެ އެއްވެސް އިތުރު މައުލޫމާތެއް އެއްވެސް ފަރާތަކުން ހާމަކުރައްވާފައެއް ނުވެއެވެ.\nއޮކްޓޯބަރ 16, 2018 22:36\nވަގުތަކަށް ނުޖެހޭ ކޮންމެހެން ހަބަރު ވާކަށް...ކަލޭމެން އުޅެބަލަ ކަމަކަށް ނުވާ ކަހަލަ ހަބަރެއް ލިޔެވޭތޯ ބަލަން\nއޮކްޓޯބަރ 17, 2018 00:29\nމިހާރު އެނގިއްޖެ މީ ކަމަކަށް ވާކަހަލަ ހަބަރެއްކަން. ސާބަހޭ ވަގުތު.\nއޮކްޓޯބަރ 17, 2018 06:45\nދުނިޔޭންބޭރަށްދިޔައިމަ އެއުޅެނީ ހަބަރެއްނުވެގެން ވަގުތު ނޫހުގެފަރާތުން އެންެމެ ރަގަޅު ހަބަރުގެނެސްދެނީ ޝުުރިއްޔާ ވަގުތު ނިއުސްޓީމް އަށް\nއޮކްޓޯބަރ 17, 2018 08:27\nބަލަންޖެހޭ މީގެކުރިން ތިކަލޭގެ ޙައްޖަށްވެސް ދިޔަ ޚަބަރެއް މީޑިޔާތެރޭ އެބުރުނުދޯ، މިފަހަރުވެސް ހަމަ އެކަހަލަ ކަމެއްތަ؟؟؟؟\nއޮކްޓޯބަރ 17, 2018 09:02\nހާދަ ފައްކާ ޚަބަރެކޭ މީ. ވަގުތު ސާބަހޭ ތިކުރާ މަސައްކަތަށް. ބާރަށް ކުރިއަށް.\nފާތުމަ ދިޔަތާ ކިތައްދުވަސް ހަބަރެއްވިތަ؟؟؟\nއޮކްޓޯބަރ 17, 2018 00:30\nފާތުމައެއް ނޫން ދޯ ޓްވީޓަކާ އަނެކައްޗަކާ ކޮށްކޮށްފައި އުޅެނީ؟\nއޮކްޓޯބަރ 16, 2018 22:37\nއަނެއްކާ ދުނިޔޭގައި އެބަހުންނެވިތޯ؟\nއޮކްޓޯބަރ 17, 2018 02:30\nއޮކްޓޯބަރ 16, 2018 22:39\nތިމީހާގެ ދުވަސް ތި ދިޔައީ. ދެން ފެންނާނީ ކޮންމެވެސް އެމްބަސީއެއްގެ ތެރޭގަ ރޯނާ ގަންނަވާލާފަ އޮއްވަ. މީ ބޭނުންވާ ގޮތަކީ\nއޮކްޓޯބަރ 16, 2018 23:09\nފާތުމަ ހަބަރެއް ނެތް؟\nއޮކްޓޯބަރ 16, 2018 23:42\nދެން ފާތުމަޔަށް ކޮންކަމެއް ކޮށްފަ އޮއްވަ ފެންނާނީ އަނެއްކާ . އަންނިވާ ދެން ބުރާތި ގަންނަވާލާފަ އޮއްވަ ފެންނާނީ. ފާތުމަޔޯ ކޯންޗެއް ކޮންތާކަށް ގަންނަވާލަ އޮއްވަ ފެންނާނީ\nއޮކްޓޯބަރ 17, 2018 06:00\nސަދަންގޫރެއް ކާންދީފަ ދުއްވާލަން ޖެހޭ މީހެއް ތިކަލޭގެއަކީ. ތީ ދިވެހި މުސްލިމުންނަށް ޖެހިފައިވާ ބޮޑުބަލާވެރިކަމެއް. ތިކަލޭގެ ދުނިޔޭގައި ހުރެއްޖެނަމަ ފަހުޒަމާނެއްގަ ދިވެހިންގެ ތެރެއިން ބަޔަކު ތިކަލޭގެ އަށް އަޅުކަންވެސް ކުރާނެ. މިހާރުވެސް ކީރިތި ޤުރްއާނުގެ އާޔަތަކަށްވުރެ ބޮޑަށް ތިކަލޭގެ ދައްކާ ވާހަކަ ތަކަށް ދިވެހިންގެ ތެރެއިން ބަރޯސާކުރޭ. ރޫޙާނީ ލީޑަރުވީމަ ވާނީވެސް އެހެންތާއެވެ.\nއޮކްޓޯބަރ 16, 2018 22:43\nމީނާ ހަރަމްފުޅު ހުރަސްކޮއްފަ ދިޔަ އިރުވެސް އެއީ ހަރަމްފުޅުކަން ނޭގުނޯ. ބީތާ އަރާފަ ހުރިވަރުން\nއޮކްޓޯބަރ 16, 2018 22:44\nމިކަހަލަ ހަބަރު ގެނެސްދޭތީ ސާބަހޭ ވަގުތު ކުދިންނައް\nއޮކްޓޯބަރ 16, 2018 22:49\nއެކަލޭގެ ގިޔައީ އިޒުރޭލަކަށް ނޫންބާ. ބޮޑުތަނުން ސައްކު.\nއޮކްޓޯބަރ 16, 2018 22:51\nޢޭނާ ބަންދުކުރޭ ސައުދީގައި!!!\nއޮކްޓޯބަރ 16, 2018 22:53\nޢެކަލޭގެ މިކޮލަށް އަޔަނުދޭތިި!!!\nއޮކްޓޯބަރ 16, 2018 23:04\nމިވަގުތަކީ ތިގޮތަށްމީހުން ގެެއްލޭ ދުވަސްކޮޅެއް! ފަހަރެއްގައިދޯ!\nއޮކްޓޯބަރ 16, 2018 23:08\nއެއީ ހަމަ ބޮޑު ދެފުއްކެހެރިއެއް\nއޮކްޓޯބަރ 16, 2018 23:10\nތިމާގެ އަމިއްލަ ނަފުސުގެ ޢަދުއްވުންނަށް ހެޔޮ ނުބައި ވަކި ނުވެދާނެ. ނަޝީދާ ސުޢޫދީގެ "ފުރިކުއެންސީ" ދިމާވަނީ އަދުގެ ސުޢޫދީ ވެރިކަމުން އިސްލާމީ ޝަރީޢަތާ އިސްލާމީ އުޞޫލުތަކާ ދުރަށް ދާތީ. ނަޝީދުގެ ވެރިކަމުގައިވެސް ސުޢޫދީ އޮތް...އެކަމަކު ހިޖާޒު ކަރައިގެ ހިރަފުހުގައި ނުޖެހެންވެގެން އެތަނަށް ފައިނާޅާ އުޅުނީ. މީޑިއާތައް ހުޅަނގުގެ ކޮންޓުރޯލުގައި އޮންނައިރު، އެ މީހުން މުހިއްމުކުރި ޚަބަރެއް ދުނިޔޭގެ މަޝަރަޙުގައި ހޫނުވާނީ. ބަޔަކު ކިތަންމެ ނޫންކަމަށް ހެދިޔަސް މިއީ މީޑިއާ ސަމާލުވާންޖެހޭ ކަމެއް\nއޮކްޓޯބަރ 16, 2018 23:12\nމީހުންކިޔާ ލަވަޔަކައް ބެރުޖަހާ ބޭފުޅެއްނޫން\nއޮކްޓޯބަރ 16, 2018 23:18\nފަހަރެއްގައި ދެބޭފުޅުން ބިރަކާއިނުލައި މަޖަލުގެތެރެއަށްގެއްލިފައިތިބީކަމަށްވެސް ވެދާނެ!\nއޮކްޓޯބަރ 16, 2018 23:19\nޥަގުތު ހަޖަމް ކޮއްބަލަ މިހާރު ނަސީދު އަށް ވީ ގޮތެއް ނޭގިގެން ތިއުޅެނީ އެއީ ސިއްރު މީޓިން އެއް މަިތިރި ވެބަލަ\nއޮކްޓޯބަރ 16, 2018 23:20\nތައިލެންޑަށް ހައްޖަށް ދިޔަ މީހާ ތިކަހަލަ އެއްޗެއްވެސް ހާވާފާނެ!\nއޮކްޓޯބަރ 16, 2018 23:51\nހާދަވަރެކޭ ތިޔަހުންނަނީ ދެއްތޯ. ރައީސް ނަޝީދާ އަޅައިގަނެގެން. ރައީސް ނަޝީދު ހިންގެވި މަގަކުންވެސް ތިޔައިން އެކަކަށްވެސް ނުހިގޭނެ. މި އުޅެނީ ލެއްގިބަބުރެއް ކައިރިން މި ގައުމު ސަލާމަތް ނުކުރެވިގެން އުޅޭއިރުވެސް ތިޔަދުވަނީ ރައީސް ނަޝީދު ފަހަތުން.\nއޮކްޓޯބަރ 17, 2018 09:05\nއޭނަ ހިނގާ މަގުން ހިނގަން ފަރިތަ ވާނީ އިބިލީސް. އަހަރުމެން ގައިކޮޅުގައިގާދުރު\nއޮކްޓޯބަރ 17, 2018 09:26\nއަނހާ ތަކުރާ! އަހަރެމެންނަށް ރަގަޅީވެސް ތި ނަޝީދަކު ހިނގި މަގުންވެސް ނުހިގުނިއްޔާ! އެ މަގުން ހިނގާ މީހާ އޮންނާނީ އަބަދު ހިނދުކޮޅު އައިސްފައި! ދީނެއް މިއްލަތެއް ނޯންނާނެ! އިޚްލާޞްތެރިކަމެއް އޯގާތެރިކަމެއްވެސް ނޯންނާނެ! ތިކަލޭގެ ހިނގާމަގުން ހިގިއްޔާ ދެދުނިޔެވެސް ގެއްލޭނެކަން ޔަޤީން!\nއޮކްޓޯބަރ 16, 2018 23:59\nއޮކްޓޯބަރ 17, 2018 00:42\nނޫސްވެރިޔާ އަށް ހެދިހެން ހަދާލާ.\nއޮކްޓޯބަރ 17, 2018 00:47\nޔާމީން ދައުރު ނިމުން އިރުވެސް ނުލިބެވިއްޔަ ދައުވަތެށް\nއޮކްޓޯބަރ 17, 2018 01:08\nރަގަޅީ ތިކަލޭގެ ޚަބަރެއް ނުވުން\nއޮކްޓޯބަރ 17, 2018 01:13\nޢެއްވަރުގެ ދެމީހުން ސައުދީއަށް ތިޔަ ދިއައީ\nއޮކްޓޯބަރ 17, 2018 01:52\nސައުދީރަސްގެ ފާންދައުވަތު ދިނުމުން އެދައުވަތު ބޮލާލާޖަހާނެ މީހަކު މިދުނިޔެ މަތީގައި ހުންނާނެ ހެން ހީއެއްނުވޭ\nއޮކްޓޯބަރ 17, 2018 03:00\nވަގުތައް ހަބަރު ދޭނެ ޔާންބެ\nއޮކްޓޯބަރ 17, 2018 05:56\nކަލޭ ތިހާ ކަންބޮޑުވަންޏާ ސައޫދީއަށް ގޮސް ޚަބަރެއް ވޭތޯ ބަލަން ވީނު. އެތަނުގެ ނޫސްވެރިއަކަށްވެސް ވީގޮތެއް ނޭގިގެން އެބައުޅޭ ވިއްޔަ.\nއޮކްޓޯބަރ 17, 2018 06:17\nމީގެ ކުރިން ނަޝީދު ޙައްޖަށްވެސް ވަޑައިގެންެވި. އެފަހަރުވެސް ކަންތައްވީ ދާދި އެއްގޮތަކަށް. މީ އޭގެ ސިލްސިލާއެއްތޯ ހިތަށް އަރާ. އަނެއްކާ އެހެން މީހުންގެ މޫނުގައި އަޅުވާ އަދުނެއްބާ.\nއޮކްޓޯބަރ 17, 2018 06:42\nފ އަތޮޅު ވިއްކާލުމާބެހޭގޮތުން މައްޝަރާކުރުމަށޯ ދިޔައީ އޭނައަކީ ވެރިކަމުގެ އެއްވެސް ހައިސިއްޔަތެއްނެތްމީހެއް އެފަދަމީހަކުކުރާމައްޝަރާތަކަކީ ގާނޫނީއެއްވެސް ބާރެއް އޮތްކަމެއްނޫން އެވަރުއެގޭނެ ސައުދީމީހުނަށްވެސް\nއޮކްޓޯބަރ 17, 2018 06:46\nތިކަލޭގެ ހަބަރެއް ނުވިޔަސް ހެޔޮ\nއޮކްޓޯބަރ 17, 2018 07:26\nމީނަވެސް ޖެހެނީ ގެއްލުވާލަން!!\nއޮކްޓޯބަރ 17, 2018 08:06\nއަނެއްކާ ނަޝީދަށްވެސް ނޫސްވެރިޔާ ޖަމާލަށް ހެދިގޮތް ހެދީތަ؟\nއޮކްޓޯބަރ 17, 2018 09:01\nލޯލް...! ތިޔަބޭފުޅާއަށް މިނިވަންކަމާއި އެކު ތިޔަ އާޓީކަލް ލިޔެލަށް ކެރުނީ ކޮންމެބޭފުޅެން ގެނެސްދިން ހިޔާލް ފާޅުކުރުމުގެ މިނިވަންކެމެއްތޯ އަމިއްލަ އަށް ސުވާލްކޮންލަބަލަ....! ނޯ ހާޑް ފީލިންގްސް....،ޕްލީސް ރެސްޕެކްޓް.\nއޮކްޓޯބަރ 17, 2018 09:08\nދެން ހަމަ އެންމެ ގޮތަކަށްވެސް ޚަބަރެއް ނުވިއްޔާ ކަލާކޯ\nއޮކްޓޯބަރ 17, 2018 09:22\nޑިއަރ ސައުދީ ރަސްގެފާނެވެ، ތިޔަސޮރު އޮޅުވާލާފަ މަރާލަދޭށެވެ. މިސާލަކަށް ސިޑިއަކުން ފައިބަނިކޮށް ނުވަތަ ަރަނިކޮށް ކައްސާލާގެން ވެއްޓި ކަނދުރާ އެނބުރުން ނުވަތަ ބޯޖެހިފަ ސައިކޯލެވެލްއަށް ގެނައުން. ސަމްތިންގް ހޭސްޓުހެޕަން. އިތުރު އައިޑިއާސް ބޭނުންނަމަ، ލެޓްމީނޯ. އޯކޭ. ޝުކުރިއްޔާ އެވެ.\nއޮކްޓޯބަރ 17, 2018 11:49\nދިވެހި ސަރުކާރަށް ފިލައިގެން އުޅޭ ޖަލުހުކުމެއް އޮތް މީހެއް. މީނަ ހުރިތާކުން އަންނަން ފުލުހުން ވެސް އަންގާފައި އެބައޮތް. މީނާ ހައްޔަރުކޮށްގެން ދިވެހި ސަރުކާރާއި ހަވާލު ކުރުމަށް ގޮވާލަން.\nއޮކްޓޯބަރ 18, 2018 02:09\nމަ ހީކުރީ އެތަނުން ހިމާޔަތް ހޯދީ ކަމަށް.


Dhunafathaa dhekolhah massahkai kurumuge award Saudi ah - The Press\nSaturday, September 21, 2019 25 °C moderate rainLast Updated 52 minutes ago\nދުންފަތާ ދެކޮޅަށް މަސައްކަތް ކުރުމުގެ އެވޯޑް ސައުދީއަށް!\nއައިޝާ ރީމާ 24 May 2019, 14:06\nއަރަބި ހެދުމެއްގައި ހުރި ފިރިހެނަކު ދުންފަތުގެ އިސްތިއުމާލު ކުރަނީ/ފޮޓޯ: ދަ ޓައިމްސް\nދުންފަތުގެ އިސްތިއުމާލު ކުރުން ހުއްޓުވުމަށް ބައިނަލްއަގުވާމީ ފެންވަރުގައި ހިންގާ ކެމްޕެއިންތަކުގެ ތެރެއިން މިމަސައްކަތުގައި އެންމެ އިސް ދައުރެއް އަދާކުރާ ފަރާތަކަށް ހާއްސަކޮށްގެން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އިން ދޭ "ގްލޯބަލް އެންޓި ސްމޯކިންގް އެވޯޑް" ސައުދީ އަރަބިއްޔާއަށް ދީފިއެވެ.\nސުވިޓްޒަލަންޑްގެ ޖެނީވާގައި ކުރިޔަށްދިޔަ ވާލްޑް ހެލްތް އެސެމްބްލީގެ 72 ވަނަ ޖަލްސާގައި ސައުދީ އަރަބިއްޔާގެ ފަރާތުން މި އެވޯޑާ ހަވާލުވެވަޑައިގަތީ އެ ގައުމުގެ ހެލްތް މިނިސްޓަރު ޑރ. ތައުފީގު ބިން ފަވްޒާން އަލް ރާބިއާއެވެ.\nސައުދީ އަރަބިއްޔާއަކީ ދުންފަތުގެ އިސްތިއުމާލު ކުރުން ކޮންޓްރޯލުކުރުމުގެ ގޮތުން ޑަބްލިއު.އެޗް.އޯއިން 2005 ވަނަ އަހަރު އެކުލަވާލި ވަރުގަދަ ފްރޭމްވާކް އެންމެ ފުރަތަމަ ތަސްދީގު ކުރި5ގައުމުގެ ތެރެއިން 1 ގައުމެވެ. މި ފްރޭމްވާކަކީ 2030 ވަނަ އަހަރު ދުންފަތުގެ އިސްތިއުމާލު ކުރާ މިންވަރު %12.7 އިން އެންމެ %5 އަށް ދަށްކުރުމަށް ވަރުގަދަ އަމާޒެއް ކަނޑައަޅާފައިވާ ފްރޭމްވާކެއެވެ.\nވާލްޑް ހެލްތް އެސެމްބްލީގެ ބައިވެރިންވަނީ، ކާބޯތަކެތި ޒަރިއްޔާއިން ހަށިގަނޑަށް ދައުރުވާ ނުރަނގަޅު ސަރުބީ ކޮންޓްރޯލް ކުރުމަށް ސައުދީގެ ކާބޯތަކެއްޗާ ބޭހެ އިދާރާތަކުން ކުރަމުންދާ މަސައްކަތްތައް ފާހަގަކޮށް އެކަމަށް ތައުރީފުކޮށްފައެވެ. ޑަބްލިއު.އެޗް.އޯއިން ދަނީ ކާބޯތަކެތީގެ ޒަރިއްޔާއިން ހަށިގަނޑަށް ދައުރުކުރާ ނުރަނގަޅު ސަރުބީގެ މިންވަރު، 2023 ވަނަ އަހަރު އަންނައިރު0ރޭޓަށް ގެނައުމަށް އަމާޒެއް ކަނޑައަޅާ، އެކަމަށް މަސައްކަތްތަކެއް ކުރަމުންނެވެ.


މަޛްހަބުތަކަށް ތަޤުލީދުކުރުން – DhiSalafiyyah\n25/03/2012 އުޞޫލުލް ފިޤުހު, ފިޤުހާއި އޭގެ ޢިލްމުތައްއަލް އުޚްތު އުންމު ޢަބްދިﷲ\nއިސްލާމްދީނުގެ މައިގަނޑު މަޞްދަރަކީ ކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތެވެ. ނަބިއްޔާ صلى الله عليه وسلم ގެ ސުންނަތުގައި ކީރިތި ޤުރުއާނުގެ ޝަރަޙަވެއެވެ. އެހެންކަމުން ކީރިތި ޤުރުއާނާއި އެކަލޭގެފާނުގެ ޙަދީޘްފުޅުތައް އުނގެނި ދަސްކުރުމަށް މާތް ވެގެންވާ ޞަޙާބީބޭކަލުން ވަނީ ވަރަށް ބޮޑު އަހަންމިއްޔަތުކަމެއް ދެއްވާފައެވެ. އަދި އޭގެފަހުން އައި ސަލަފުއްޞާލިޙުން ވެސް ވަނީ ކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތް ދެނެގަތުމަށްޓަކައި ދުރު ދަތުރުތައް ކޮށް ބުރަ މަސައްކަތްތަކެއް ކުރައްވާފައެވެ. ކީރިތި ޤުރުއާނާއި ނަބިއްޔާ صلى الله عليه وسلم ގެ ސުންނަތުގެ ޞައްޙަ މާނަ ދެނެގަތުމަށްޓަކައި ރުޖޫޢަވާންޖެހެނީ ޢިލްމުވެރިންގެ ބަހަށެވެ. ނަމަވެސް ހަނދާނުގައި ބަހައްޓަންޖެހޭ އެންމެ މުހިއްމުކަމަކީ ކީރިތި ޤުރުއާނާއި ނަބިއްޔާ صلى الله عليه وسلم ގެ ޙަދީޘްފުޅުތަކަށްވުރެ ޢިލްމުވެރިންގެ ބަސްފުޅުތައް އިސްނުކުރެވޭނެކަމެވެ. މިގޮތުން تقليد ކުރުމަކީ ނުރައްކާތެރިކަމެކެވެ.\nޢަރަބި ބަހުގައި تقليد ގެ މާނައަކީ އެއްޗެއް އަނެކައްޗާއި ގުޅާލުމެވެ. މިގޮތުން ހަދުޔުއެއްކަން އެންގުމަށްޓަކައި ނަޢަމްސޫފީގެ ކަރުގައި ހާރު އެޅުވުމަށްވެސް تقليد އޭ ކިޔައެވެ.1 ފިޤުހުވެރިންގެ އިޞްތިލާޙުގައި تقليد ގެ މާނައަކީ ދަލީލުދެނެނުގަނެ އެހެންމީހެއްގެ މަޛްހަބުގައި ހިފުމެވެ.2 މިގޮތުން އާންމުންގެ މައްޗަށް ވާޖިބުވެގެންވަނީ ނޭނގޭ މައްސަލަތަކުގައި އެނގޭމީހުންނާއި ސުވާލުކޮށް އޮޅުންފިލުވުމެވެ. އަދި ވީވަރަކުން މައްސަލަތަކުގެ ދަލީލުތައްވެސް ވިސްނައިގަނެވޭގޯ މަސައްކަތްކުރުމެވެ.\n﴿ اتَّبِعُوا مَا أُنْزِلَ إِلَيْكُمْ مِنْ رَبِّكُمْ وَلا تَتَّبِعُوا مِنْ دُونِهِ أَوْلِيَاءَ قَلِيلاً مَا تَذَكَّرُونَ ﴾ [سورة الأعراف ٣]\nމާނައީ: “ތިޔަބައިމީހުންގެ ވެރިރަސްކަލާނގެ ޙަޟްރަތުން، ތިޔަބައިމީހުންނަށް ބާވައިލެއްވި ތަކެއްޗަށް ތިޔަބައިމީހުން ތަބާވާށެވެ! އަދި އެކަލާނގެ ފިޔަވައި، އެހެން އެހީތެރިންތަކަކަށް ތަބާނުވާށެވެ! ތިޔަބައިމީހުން ހަނދުމަކުރަނީ، ވަރަށްވެސް މަދުންނެވެ.”\nއަދިވެސް އެއިލާހު ވަޙީކުރެއްވިއެވެ:\n﴿ فَلا وَرَبِّكَ لا يُؤْمِنُونَ حَتَّى يُحَكِّمُوكَ فِيمَا شَجَرَ بَيْنَهُمْ ثُمَّ لا يَجِدُوا فِي أَنفُسِهِمْ حَرَجاً مِمَّا قَضَيْتَ وَيُسَلِّمُوا تَسْلِيماً ﴾ [سورة النساء ٦٥]\nމާނައީ: “އެހެންނަކުން ނޫނެވެ! ފަހެ، ކަލޭގެފާނުގެ ވެރިރަސްކަލާނގެ ގަންދެއްވައި ވަޙީކުރައްވަމެވެ. އެއުރެންގެ މެދުގައި އުފެދިފައިވާ ދެކޮޅުވެރިކަމުގައި، ކަލޭގެފާނު ޙުކުމްވެރި ކޮށްފުމަށް ދާނދެން، އެއުރެން އީމާނެއް ނުވާނެތެވެ. އެހިނދު، ކަލޭގެފާނު ނިޔާކުރެއްވި ގޮތާމެދު އެއުރެންގެ ހިތްތަކުގައި، ދަތިކަމެއް ވާކަމުގައި އެއުރެން ނުދެކޭނެތެވެ. އަދި އެއުރެން (އެ ނިޔާއަށް) ފުރިހަމަވެގެންވާ ކިޔަމަންވުމަކުން ކިޔަމަންވާނެތެވެ.”\nޢިލްމުވެރިންގެ އަރިހުން ޢިލްމު ޙާޞިލްކުރައްވާ ބޭފުޅުން، އެބޭފުޅުންގެ އެދުރުންގެ ބަސްފުޅުތަކަށް ތަބާވާންވާނީ ނަބިއްޔާ صلى الله عليه وسلم ގެ ބަސްފުޅުތަކާއި ފުށުނާރާގޮތަށެވެ. އެހެނީ ނަބިއްޔާ صلى الله عليه وسلم ގެ ބަސްފުޅަކާއި ދެކޮޅަށް ޢިލްމުވެރިއެއްގެ ބަސްފުޅުވާނަމަ، އެބަސްފުޅަކަށް އިންކާރުކޮށް ނަބިއްޔާ صلى الله عليه وسلمގެ ބަސްފުޅަށް ތަބާވާންޖެހޭނެއެވެ. މަޝްހޫރު ހަތަރު މަޛްހަބުގެ އިމާމުންވެސް މިކަމަށް ވަރަށް ބޮޑަށް ބާރުއަޅުއްވާފައިވެއެވެ. އެބޭފުޅުން މިކަމާމެދު ވިދާޅުވެފައިވާ ބައެއް ބަސްފުޅުތައް މިތަނުގައި ޛިކުރުކޮށްލާނަމެވެ.\n‘އިމާމް އަބޫ ޙަނީފާ رحمه الله ވިދާޅުވެފައިވަނީ:\n“ޙަދީޘްއެއް ޞައްޙަވެއްޖެނަމަ އެއީ ތިމަންކަލޭގެފާނުގެ މަޛްހަބެވެ.” [ ابن العابدين في (الحاشية) ١/٦٣]\nއިމާމް މާލިކް رحمه الله ވިދާޅުވެފައިވަނީ:\n“ނަބިއްޔާ صلى الله عليه وسلم ގެ ޙަދީޘް ފިޔަވާ އެހެން ކޮންމެ މީހެއްގެ ބަހަކީވެސް އޭގެ ބައެއް ބަސްތަކުގައި ހިފޭ، އަދި އަނެއްބައި ބަސްތައް ދޫކޮށްލަން ޖެހޭ ބަސްތަކެކެވެ. ” [ابن عبد البر في (الجامع) ٢/٩١]\nއިމާމް އައްޝާފިޢީ رحمه الله ވިދާޅުވެފައިވަނީ:\n“ނަބިއްޔާ صلى الله عليه وسلم ގެ ސުންނަތެއް މީހަކަށް ބަޔާންވެއްޖެނަމަ، އެހެންމީހެއް ބުނި ބަހެއްގެ މައްޗަށް، އެކަން ދޫކޮށްލުން އޭނާގެ މައްޗަށް ހުއްދަވެގެން ނުވާކަމަށް މުސްލިމުން އިޖުމާޢުވެފައިވެއެވެ.” [ ابن القيم في (الإعلام)٢/٢٦١]\nއިމާމް އަޙްމަދު ބުން ޙަންބަލް رحمه الله ވިދާޅުވެފައިވަނީ:\n“(ދަލީލަކާއި ނުލާ) ތިމަންކަލޭގެފާނަށް ތަބާނުވާށެވެ. އަދި މާލިކާއި ޝާފިޢީއާއި އަލްއައުޒާޢީއާއި އައްޘައުރީއަށްވެސް (ދަލީލަކާއި ނުލާ) ތަބާނުވާށެވެ. ނަމަވެސް އެބޭކަލުންވެސް ނެންގެވިތަނުންނަގާށެވެ. (އެބަހީ: ޤުރުއާނާއި ސުންނަތުން ނަގާށެވެ.)” [ ابن القيم في (الإعلام) ٢/٣٠٢]‘3\nއިސްލާމީ އުންމަތުގައި ދަލީލަށް ބެލުމެއް ނެތި ޢިލްމުވެރީންނަށް ތަބާވުން ނުވަތަ ” تقليد ކުރުން” އާންމުވެފައިވަނީ މަޛްހަބުތަކުގެ އިމާމުން އެކަމަށް ހިތްވަރުދީގެނެއްނޫނެވެ. ނަމަވެސް މީސްތަކުން ދީނީ ޢިލްމާއި ދުރުވުމުގެ ނަތީޖާއެއްގެ ގޮތުންނެވެ.\nއެހެންކަމުން ނަބިއްޔާ صلى الله عليه وسلم ގެ ޞައްޙަ ޙަދީޘްފުޅަކުން ޘާބިތުވާކަމެއްގައި ބައެއް އިމާމުންގެ ބަސްފުޅުތައް ތަފާތުވެފައިވާކަމުގައިވާނަމަ، އަޅުގަނޑުމެންނަށް އޮތީ އެބޭކަލުންގެ ބަސްފުޅުތައް ދޫކޮށް ނަބިއްޔާގެ ބަސްފުޅަށް ރުޖޫޢަވާށެވެ. މިގޮތަށް ޢަމަލުކުރުމުން އެމަޛްހަބުތަކަށް އިންކާރުކުރުން ކަމަކަށް ނުވާނެއެވެ. އެހެނީ އިސްވެދިޔަ ބަސްފުޅުތަކުން ދޭހަވާގޮތުގައި މަޛްހަބުތަކުގެ އިމާމުން އިރުޝާދުދެއްވާފައިވާ ގޮތަކީވެސް މިއީއެވެ. އަދި އެކަމުގައި އެބޭފުޅުންނަށް ޢުޛުރު ހޯދައިދޭންޖެހެއެވެ. އެހެނީ ފަހަރުގައި އެބޭފުޅުންގެ އަރިހަށް އެމައްސަލައާއި ގުޅޭ ޙަދީޘްނުފޯރަނީ ކަމުގައިވެސް ވެދާނެއެވެ. ނުވަތަ ފޯރި ޙަދީޘް ވާޞިލުވީ ބަލިކަށި ސަނަދަކުންކަމުގައިވެސް ވެދާނެއެވެ. ނުވަތަ ދިރިއުޅުއްވި ޢިލްމީ މައިދާނުގެ އަޘަރުކޮށްފައި ހުރުންވެސް އެކަށީގެންވެއެވެ.\nނަބީބޭކަލުންނާއި ޢިލްމުވެރިންނާއި ދެމެދު ހުރި އެންމެ ބޮޑު ފަރަޤަކީ ނަބީބޭކަލުންނަކީ ޢިލްމުފޯރުކޮށްދިނުމުގައި މައުޞޫމު ބައެކެވެ. ނަމަވެސް ޢިލްމުވެރިންނަކީ އެކަމުގައި ކުށްކުރެވޭނެ ބައެއްކަން ނަބިއްޔާ صلى الله عليه وسلم ވަނީ ބަޔާންކޮށްދެއްވާފައެވެ.\nޤިޔާމަތްދުވަހުން އަޅުތަކުންނާއި ކުރެވޭ ސުވާލުތަކުގެ ތެރެއިން އެއްސުވާލަކީ ނަބީބޭކަލުންނަށް ޖަވާބުދާރީ ވީކޮންފަދައަކުން ތޯއެވެ. މާތް ﷲ ވަޙީކުރެއްވިއެވެ.\n﴿ وَيَوْمَ يُنَادِيهِمْ فَيَقُولُ مَاذَا أَجَبْتُمُ الْمُرْسَلِينَ ﴾ [سورة القصص ٦٥]\nމާނައީ: “އަދި އެއުރެންނަށް އެކަލާނގެ ނިދާ އިއްވަވާ ދުވަހު ފަހެ، އެކަލާނގެ ވަޙީކުރައްވާނެތެވެ. (ތިމަންރަސްކަލާނގެ ފޮނުއްވި) ރަސޫލުންނަށް ތިޔަބައިމީހުން ދިނީ ކޮން ޖަވާބެއް ހެއްޔެވެ؟”\nއެހެންކަމުން ނަބިއްޔާ صلى الله عليه وسلمގެ ސުންނަތްތައް އެނގި ބަޔާންވުމުންވެސް ތިމަން ތަބާވާނީ މަޛްހަބު އިމާމުއާއޭ ބުނުން އެއީ ނުރައްކާތެރިކަންބޮޑުވެގެންވާކަމެކެވެ. ﷲ ތަޢާލާގެ ވަޙީ ބަސްފުޅުގައިވަނީ:\n﴿ … فَلْيَحْذَرِ الَّذِينَ يُخَالِفُونَ عَنْ أَمْرِهِ أَنْ تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ ﴾ [سورة النور ٦٣]\nމާނައީ: “… ފަހެ، އެކަލޭގެފާނުގެ އަމުރުފުޅާ ޚިލާފުވާމީހުންނަށް ފިތުނައެއް ނުވަތަ ވޭންދެނިވި ޢަޛާބެއް ޖެހިދާނެކަމަށް، އެއުރެން ރައްކާތެރިވާހުށިކަމެވެ!”.\nދުޢާއަކީ ނަބިއްޔާ صلى الله عليه وسلم އާއި އެކަލޭގެފާނުގެ އަޞްޙާބުބޭކަލުން ތިއްބެވި ޞައްޙަ ޢަޤީދާގެ މަތީގައި ދެމިތިބުމުގެ ތައުފީޤް ﷲ ތަޢާލާ އަޅުގަނޑުމެންނަށް މިންވަރުކޮށްދެއްވުމެވެ.\n مقاييس اللغة / مجلد: ٥ / ص: ١٩ / طبعة: دار الفكر\n أضواء البيان للشنقيطي / مجلد: ٧ / ص: ٥١٧ / تفسير سورة محمد في قوله تعالى (أفلا يتدبرون القرآن …) / طبعة: دار عالم الفوائد\n އިސްލާމިކް ބުކް ޓްރަސްޓް އިން ޗާޕުކޮށްފައިވާ (ދަ ޞަލާޙް އިން ދަ ލައިޓް އޮފް ދަ ޕްރޮފެޓްސް ޓްރެޑިޝަން – ފަޟީލަތުއްޝައިޚް ނާޞިރުއްދީން އަލްއަލްބާނީ (رحمه الله)) މިފޮތުން ނަގާފައި


Dhanduge vina gandah gellun vumun match thah laskohffi\nދަނޑުގެ ވިނަގަނޑަށް ގެއްލުންވުމުން މެޗުތައް ލަސްކޮށްފި\nމި މަހުގެ ތިން ދުވަހު ކުޅުމަށް ހަމަޖެހިފައިވާ މެޗުތައް ވަނީ ފަސްކޮށްފައި\nމެޗުތައް ދެން ފަށާނީ ސެޕްޓެމްބަރު 26ގައި\nވިނަގަނޑަށް ގެއްލުއްވުމުން މީގެ ކުރިން ވެސް މެޗުތައް މެދުކަނޑާލި\nކ. މާލެ 25 ޖުލައި 2018 | ބުދަ 08:41 1,530\nދިރާގު ޕްރިމިއަރ ލީގުގައި ނިއު ރޭޑިއަންޓް އަދި ފޯކަައިދޫ ކުޅުނު މެޗުގެ ތެރެއިން - އިމޭޖަސް.އެމްވީ\nމިނިވަން ދުވަހާ ދިމާކޮށް ގަލޮޅު ދަނޑުގައި ކުރިއަށް ގެންދިއުމަށް ނިންމާފައިވާ ހަރަކާތްތަކަށް ފަރިތަކުރަމުން ދަނިކޮށް ދަނޑުގެ ވިނަގަނޑަށް ލިބުނު ގެއްލުންތަކެއްގެ ސަބަބުން ދިރާގު ދިވެހި ޕްރިމިއަރ ލީގުގެ މެޗުތައް ފަސްކުރުމަށް ފުޓްބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިފިއެވެ.\nއެފްއޭއެެމްއިން ނެރުނު ބަޔާނެއްގައި ވަނީ މި މަހުގެ 29، 30 އަދި 31 ވަނަ ދުވަހު ކުޅުމަށް ހަމަޖެހިފައި އޮތް މެޗުތައް ފަސްކުރުމަށް ނިންމާފައިވާ ކަމަށެވެ. އަދި އެގޮތަށް އެކަން ކުރަން ނިންމީ ޖުލައި 26 ވަނަ ދުވަހުގެ ރޭ ގަލޮޅު ދަނޑުގައި ބާއްވާ ހަރަކާތްތަކަށް ފަރިތަ ކުރުންތަކުގައި ގަލޮޅު ދަނޑުގެ ވިނަގަނޑަށް ގެއްލުން ލިބިފައިވާތީ ކަމަށް އެފްއޭއެމުން ބުނެފައިވެއެވެ. މި ބަދަލާއެކު ޕްރިމިއަރ ލީގުގެ މެޗުތަކުގެ ކުޅުން ދެން ފަށާނީ އަންނަ ސެޕްޓެމްބަރު މަހުގެ 26 ވަނަ ދުވަހުއެވެ.\nމީގެ ކުރިން އެފްއޭއެމްއިން ނިންމާފައި އޮތީ ސެޕްޓެމްބަރު މަހު އޮންނަ ސާފް ޗެމްޕިއަންޝިޕްގެ ފަހުން އެ މަހުގެ 21 ވަނަ ދުވަހު ލީގުގެ މެޗުތަކުގެ ކުޅުން ފެށުމަށެވެ. ސާފް ޗެމްޕިއަންޝިޕްގެ ކުޅުން އޮންނާނީ އަންނަ ސެޕްޓެމްބަރު މަހުގެ ހަތަރަކުން 15 ވަނަ ދުވަހުގެ ނިޔަލަށެވެ.\nމިއީ ގަލޮޅު ދަނޑުގެ ވިނަގަނޑަށް ގެއްލުން ވެގެން ދިވެހި ފުޓްބޯޅަ ސީޒަނުގެ މެޗުތަކަށް ބަދަލު ގެނެވުނު ފުރަތަމަ ފަހަރެއް ނޫނެވެ. އެގޮތުން 2015 ވަނަ އަހަރު "މިނިވަން 50" ފާހަގަކުރުމުގެ ގޮތުން މެޓް އަޅައިގެން ދަނޑުގައި ހަރަކާތްތަކެއް ކުރިޔަށް ގެންދިޔުމުގެ ސަބަބުން ދަނޑުގެ ވިނަގަނޑު އެއްކޮށް މަރުވެ އެކިވަރުގެ ގެއްލުންތަކެއް ލިބުނެވެ. މިކަމުގެ ސަބަބުން އެފްއޭއެމް އަދި ކްލަބްތަކަށް ވެސް މާލީ ގޮތުން ބޮޑު ގެއްލުންތަކެއް ލިބުނެވެ. ހަމައެހެންމެ 2016 ވަނަ އަހަރު ވެސް މެޓް އަޅައިގެން ދަނޑުގައި ހަރަކާތްތަކެއް ކުރިޔަށް ގެންދިޔުމުގެ ސަބަބުން ވެސް ފުޓްބޯޅަ ސީޒަނަށް ބަދަލުތަކެއް ގެނެވުނެވެ.


Enmenge Hiythah Athuli "Massimo" Aai Eku Mifaharu Jacqueline - Vaguthu\nބޮލީވުޑްގައި މަޝްހޫރުކަން ހޯދާފައިވާ ސްރީލަންކާގެ ރީތީގެ ރާނީ ޖެކޮލިން ފެނާންޑޭޒް 365 ޑޭސްގައި މާސިމޯ ގެ ރޯލު ކުޅެދިން މައިކެލް މޮރޯން އާއި އެކު ފިލްމެއްގެ ޝޫޓިންގ ކުރިޔަށް ގެންދަން ފަށައިފިއެވެ.\nމައިކެލް އަކީ ކުޑަ ދުވަސްކޮޅެއްގެ ތެރޭގައި ވަރަށް ބޮޑު ތަރުހީބަކާއި އާދަޔާއި ހިލާފު މަޝްހޫރުކަމެއް ލިބިފައިވާ ތަރިއެކެވެ. އިޓަލީއަށް ނިސްބަތްވާ މައިކެލް މޮރޯންގެ ރީތި އަޑާއި ވީޑިއޯ ލަވަތަކުގެ ސަބަބުން އެތައް ބައެއްގެ ސަމާލުކަން އޭނާ އަށް ލިބިގެން ދިޔައެވެ. ގިނަ ބަޔަކަށް އޭނާ ރީތިވެގެން އެ ވާހަކަދައްކަމުން ދާއިރު، އޭނާ އާއި އެކު ޖެކޮލިން ފިލްމެއްގެ ޝޫޓިންގ ކުރިޔަށް ގެންދަން ފަށާފައިވާތީ، އާންމުންގެ ސަމާލުކަން ވަނީ ޖެކޮލިންއަށް އަމާޒުވެފައެވެ.\nމުނިފޫހިފިލުވުމުގެ ހަބަރުތައް ގެނެސްދޭ މީޑިއާތަކުން ރިޕޯޓުކޮށްފައިވާ ގޮތުން ޖެކޮލިން އާއި މައިކެލް އެކުގައި ފިލްމެއް ކުޅޭކަމުގެ އަޑުތައް ގަދަވެފައިވަނީ މީސް މީޑިއާގައި ދައުރުވަމުންދާ ވީޑިއޯއަކާއި ގުޅިގެންނެވެ. އެ ވީޑިއޯއިން ފެނިގެންދަނީ ޕޯސް އަކަށް ތައްޔާރުވެލައިގެން ޖެކޮލިން އާއި މައިކެލް ހުއްޓައެެވެ. ކަޅު ސޫޓެއްގައި މައިކަލް ހުރިއިރު، ޖެކޮލިން ލައިގެން ހުރީ އަޅި ކުލައިގެ ހެދުމެކެވެ.\nA post shared by jacquelegend 💫💛 (fan page) (@jacquelinef_alina)\nދެމީހުން އެކުގައި ތިބިއިރު، ބެލެވޭ ގޮތުގައި މިހާރު ޝޫޓިންގ ކުރިޔަށްދާ ކަމަށްބުނާ ފިލްމުގައި ދެމީހުން ފެނިގެންދާނީ ލޯބިވެރިންގެ ގޮތުގައެވެ.\nމި އަޑުތައް ގަދަވެފައިވަނީ މަކަރާއި ހީލަތުން އޮޅުވާލައިގެން މީހުން އަތުން ފައިސާ ނެގި ކަމުގެ ތުހުމަތުގައި ހައްޔަރުކޮށްފައިވާ ސުކޭޝް ޗަންދްރަޝެކަރް މީހެއްގެ އަތުން 200 ކަރޯޑް ފޭރުނު މައްސަލައާ ގުޅިގެން ކުރިޔަށް ގެންދާ މި ތަހުގީގަށް ބޭނުންވާ މައުލޫމާތު ދިނުމަށް މިދިޔަ ހުކުރު ދުވަހު ޖެކޮލިން ކޯޓަށް ހާޒިރުވާން އެންގުމާއި ގުޅިގެން އާންމުންގެ ސަމާލުކަން އޭނާއަށް ލިބިފައިވަނިކޮށެވެ.


ޓްރިވެންޑްރަމްގައި ދިރިއުޅޭ ދިވެހިންނަށް ޙާއްސަކޮށްގެން “4×4” ގެ ނަމުގައި އެމްޑީޕީގެ ކެމްޕެއިން އިވެންޓެއް މިއަދު ބާއްވައިފި – Maldivian Democratic Party\nޓްރިވެންޑްރަމްގައި ދިރިއުޅޭ ދިވެހިންނަށް ޙާއްސަކޮށްގެން “4×4” ގެ ނަމުގައި އެމްޑީޕީގެ ކެމްޕެއިން އިވެންޓެއް މިއަދު ބާއްވައިފި\nއެމްޑީޕީގ އިންޑިޔާ ކެމްޕެއިން ޓީމުގެ ފަރާތުން ބަރަކާތްތެރި ފިތްރު ޢީދުގެ މުނާސަބަތުގައި އިންޑިޔާގެ ޓްރިވެންޑްރަމްގައި ދިރިއުޅޭ ދިވެހިންނަށް ޙާއްސަކޮށްގެން 4×4 ގެ ނަމުގައި އެމްޑީޕީގެ ކެމްޕެއިން އިވެންޓެއް މިއަދު(11 އޯގަސްޓް 2013) އިންޑިޔާގެ ޓްރިވެންޑްރަމްގައި ބާއްވައިފިއެވެ.\nމި ކެމްޕެއިން އިވެންޓް އަމާޒު ކުރެވިފައިވަނީ އެމްޑީޕީގެ “އެއްބުރުން” ކެމްޕެއިންގައި ހަރަކާތްތެރިވާ ދިވެހިންނާއި ޓްރިވެންޑްރަމްގައި ދިރި އުޅޭ ދިވެހިންނާއި ގުޅުން ބަދަހިކުރުމަށެވެ. އަދި އިސްލާމީ އުސޫލުތަކުގެ މަތިން ދިވެހީންގެ މެދުގައިވާ އެކުވެރިކަން އާލާ ކުރުމަށެވެ.\n100 އަށް ވުރެ ގިނަ ދިވެހިން ބައިވެރިވި މި އިވެންޓް ފެއްޓުމުގައި ފުރަތަމަ ހަރަކާތެއްގެ ގޮތުން ފޯރިގަދަ ކުރެހުމުގެ މުބާރާތެއް ބައިވެރިންގެ މެދުގައި ވަނީ ބޭއްވިފައެވެ. އަދި އެންމެ ފުރިހަމައަށް “4” ކުރެހި ގްރޫޕަށް އިނާމެއްވަނީ އަރުވާފައެވެ.ކުރެހުމުގެ މުބާރާތައް ފަހު ކުޑަކުދިންނަށް ޙާއްސަކޮށްގެން ފޭސް ޕެއިންޓް، މިއުސިކަލް ޗްއެރ އަދި ރިލޭ އިވެންޓްތައް ކުރިޔަށް ގެންދިޔައެވެ.\nމެންދުރުގެ ޖާފަތަށްފަހު2ޓީމަކަށް ބަހާލެވިގެން ވޮލީ ބޯޅަ މެޗަކާއި، ޑޮޖް ބޯޅަ އަދި ވާ ދެމުމުގެ ފޯރިގަދަ ކުޅިވަރުތައް ކުރިޔަށް ދިޔައެވެ.\nއިންޑިއާގެ ޓްރިވެންޑްރަމްގައި މި ހަރަކާތްތައް ކުރިޔަށް ގެންދެވުނު އިރު ބެންގަލޫރު އަދި މައިސޫރުގައި ދިރި އުޅޭ ދިވެހީންނަށް ހާއްސަކޮށްގެން ކުރެހުމުގެ މުބާރާތެއް ބޭއްވުމަށް ވަނީ ރާވާފައެވެ. މި ހަރަކާތްތަކުގައިވެސް ދިވެހިރާއްޖެއިން ބޭރުގައި އުޅޭ ދިވެހިން އެމްޑީޕީއަށް ކުރާ ތާޢީދު ހާމަވެގެން ފެނިގެން ގޮސްފައިވެއެވެ.


މި ސުކޫލުގެ، ތިރީގައިމިވާ މަޤާމަށް މީހަކު ބޭނުންވެއްޖެއެވެ.\nވަޒީފާ އަދާކުރަންޖެހޭ ތަނާއި ރަށް:\nކުރިނބީ ސްކޫލް / ހދ. ކުރިނބި\nއޮފިސަރ ގްރޭޑް 1 / ޖީ.އެސް 3\nމުސާރަ: މަހަކު 4465.00 ރުފިޔާ، ސަރވިސް އެލަވަންސް: މަހަކު 1500.00 ރުފިޔާ، އިތުރުގަޑީގައި މަސައްކަތް ކުރާނަމަ، ހަމަޖެހިފައިވާ އުޞޫލުން އިތުރުގަޑީގެ ފައިސާ ދެވޭނެއެވެ.\n1- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n2- ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، ސެކެންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަޤާމްގެ މަސްއޫލިއްޔަތުތަކާއި ވާޖިބުތަކުގެ ޚުލާޞާ\n1- ސުކޫލުގެ ދަރިވަރުންނަށް ބޭނުންވާ ކައުންސިލިންގ ދިނުން.\n2- ދަރިވަރުންގެ އަޚްލާޤީ މައްސަލަތައް ބަލައި، ވެރިންގެ އިރުޝާދާއެކު، އަޅަންޖެހޭ ފިޔަވަޅުތައް އެޅުން.\n3- ދަރިވަރުންނާއި މުއައްޒަފުން ހޭލުންތެރިކުރުވުމުގެ ޕްރޮގްރާމްތައް ރާވައި ހިންގުން.\n4- ސްކޫލުގައި ތިބި، އަޚްލާޤީ މައްސަލަ ތަކުރާރުކޮށް ދިމާވާ ދަރިވަރުންގެ މައްސަލަތައް ބެލުމާއި، އެ ދަރިވަރުންގެ ރެކޯޑްތައް ބެލެހެއްޓުމަށް ފައިލްތައް ތައްޔާރުކޮށް ޤަވައިދުން ބަލަހައްޓަމުން ގެންދިއުން.\n5- ކުލާސްތަކަށް ގޮސް، އިތުރު އެހީއަށް ބޭނުންވާ ދަރިވަރުންގެ މަސައްކަތްތައް ކައިރިން ބަލައި، އެ ކަންތައްތައް ރެކޯޑުކުރުން.\n6- ސްކޫލުގައި ދަރިވަރުންނަށް އުނގެނޭނެ އަދި މުވައްޒަފުންނަށް މަސައްކަތްކުރެވޭނެފަދަ ރައްކާތެރި ރަނގަޅު މާޙައުލެއް ޤާއިމުކުރަން މެނޭޖްމަންޓާއެކު މަސައްކަތްކުރުން.\n7- ސުކޫލުގެ ޞިއްޙީ ޕޮރޮގްރާމްތައް ރާވައި ހިންގުން.\n8- ކުދިން ބަލަހައްޓާނެ ގޮތާއި، އެކުދިންނަށް ބޭނުންވާނެ އެހީތެރިކަމަކީ ކޮބައިކަން އަންގައިދޭނެ ފަދަ ވޯރްކޝޮޕްތައް، ސްކޫލުގެ ޓީޗަރުންނަށާއި ބެލެނިވެރިންނަށް ރާވައިގެން ހިންގައިދިނުން.\n9- ވަޒީފާއާ ގުޅޭގޮތުން ކުރަންޖެހޭ އިދާރީ މަސައްކަތްތައް ކުރުން.\n10- ދަރިވަރުންނަށް ނަފްސާނީގޮތުންނާއި ޖިސްމާނީގޮތުން އެއްވެސް ގެއްލުމެއް ލިބިފައިވޭތޯ ޤަވާޢިދުން ބަލައި، އެފަދަ މައްސަލަތައް ހުރިނަމަ ރެކޯޑްކޮށް، އަޅަންއެކަށީގެންވާ ފިޔަވަޅު އެޅުން.\n11- ދުވަހުން ދުވަހަށް ބަލަންޖެހޭ އަޚްލާޤީ މައްސަލަތަކާއި ނަފްސާނީގޮތުން ދަރިވަރުންނަށް ދިމާވާ މައްސަލަތަކާއި ސްކޫލުގައްޔާއި ގޭތެރޭގައި ދަރިވަރުންނަން ލިބޭ ޖިސްމާނީ އަނިޔާތަކާމެދު ފިޔަވަޅުއެޅުމާއި ރެކޯޑްކުރުން.\n12- ދަރިވަރުންގެ އަޚުލާޤަށް އަންނަ ބަދަލުތަކާއި، ނަފުސާނީ ޙާލަތަށް އަންނަ ބަދަލުތަކާމެދު ބެލެނިވެރިންނަށް މަޢުލޫމާތު ދިނުން.\n13-އިސްވެދިޔަ ކަންތައްތަކުގެ އިތުރަށް، ޚާއްޞަގޮތެއްގައި ހަވާލުކުރެވޭ، އާއްމުގޮތެއްގައި ދިމާނުވާޒާތުގެ ބޮޑެތި މަސައްކަތްތަކުގައި، އަދި ކުއްލިގޮތެއްގައި ހަވާލުކުރެވޭ އަވަސް ކަންތައްތަކުގައި، ވެރިން އަންގަވާގޮތެއްގެމަތިން، ފަރުވާތެރިކަމާއެކު ބަރާބަރަށް ޢަމަލުކުރުން.\n- ތައުލީމާއި ތަމްރީން ލިބިފައިވާ މިންވަރު.\n- މަސައްކަތުގެ ހުނަރާއި ފެންވަރާއި ޤާބިލްކަމާއި ސިފަތައް.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި ޕްރެޒެންޓޭޝަނާއި ޕްރެކްޓިކަލްސްއާއި އިމްތިޙާން އޮންނާނީ، 2015 ފެބުރުވަރީ 17 ވާ އަންގާރަ ދުވަހުގެ ރޭ 20:45 ގައި ކުރިނބީ ސްކޫލުގައެވެ. މި ވަޒީފާއަށް އެދިފައިވާ ޝަރުތުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ވަޒީފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރަށާއި ތަޖުރިބާއަށާއި މަސައްކަތަށް ބޭނުންވާ ހުނަރަށް ބެލުމަށްފަހު، ޝޯޓްލިސްޓް ކުރެވޭނެއެވެ. އިންޓަވިއު ކުރެވޭނީ، ޝޯޓްލިސްޓް ކުރެވޭއިރު ހޮވޭ ފަރާތްތަކާއެވެ.\nފުރިހަމަކޮށްފައިވާ އެޕްލިކެޝަން ފޯމް (ސިވިލް ސަރވިސްގެ ވަޒީފާއަށް އެދޭ ފޯމު، ސިވިލް ސަރވިސް ކޮމިޝަނުގެ ވެބްސައިޓުން ޑައުންލޯޑު ކުރެވެން ހުންނާނެއެވެ. މި ފޯމު، ސްކޫލުގެ އޮފީހުންވެސް ލިބެން ހުންނާނެއެވެ.)\n- ސިވިލް ސަރވިސްއަށް / ސަރުކާރަށް ހިދުމަތްކުރުމުގެ އެއްބަސްވުމެއް އޮތް މުވައްޒަފުން، މި މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފަކު ވަޒީފާ އަދާކުރާ އޮފީހުން ދެއްވާފައިވާ ލިޔުމެއް.\n- ވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް (އެކްރެޑިޓްކޮށްފައިވާ ސެޓްފިކެޓްގެ ކޮޕީ ނުވަތަ ކޯސް ފުރިހަމަކުރިކަމުގެ ލިޔުމާއެކު، ކޯހުން ލިބޭ ސެޓްފިކެޓް ވަކިފެންވަރެއްގައި އެކްރެޑިޓްކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n- މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތައް.\n- ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ސާފު ކޮޕީއެއް.\nމި ވަޒީފާއަށްއެދި ހުށައަޅަންޖެހޭ ތަކެތި ހުށަހަޅާނީ، މި ސުކޫލުގެ އޮފީހަށެވެ. ފޯމާއި ތަކެތި ހުށައެޅުމުގެ ސުންގަޑިއަކީ، 2015 ފެބުރުވަރީ 16 ވާ ހޯމަ ދުވަހުގެ މެންދުރުރު 12:00 އެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މި ސުކޫލުގެ ފޯން ނަންބަރު 6520532 އާ ގުޅުން އެދެމެވެ.\nޕަބްލިޝްކުރި ތާރީޚު: 09 ފެބުރުވަރީ 2015\nޕަބްލިޝްކުރި ގަޑި: 09:59\nސުންގަޑި: 16 ފެބުރުވަރީ 2015 12:00


Maabinhuraa massala Supreme Court gai ilthimaas kurumah nimmaifi\nހައި ކޯޓުގައި އޮތް އަޑުއެހުމަކަށް ކުރީގެ ނައިބު ރައީސް އަހްމަދު އަދީބު ވަޑައިގަންނަވަނީ--\n2 ޖޫން 20190ކޮމެންޓް\nމާބިންހުރާ މައްސަލަ ސުޕްރީމް ކޯޓުގައި އިލްތިމާސް ކުރުމަށް ނިންމައިފި\nޅ. މާބިންހުރާ މައްސަލައިގައި ކުރީގެ ނައިބު ރައީސް އަހުމަދު އަދީބުގެ މައްޗަށް އުފުލި ހިޔާނާތުގެ ދައުވާ ސުޕްރީމް ކޯޓުގައި އިލްތިމާސް ކުރުމަށް ޕްރޮސިކިއުޓާ ޖެނެރަލް (ޕީޖީ) އޮފީހުން ނިންމައިފި އެވެ.\nއަދީބުގެ މައްޗަށް ކްރިމިނަލް ކޯޓުން އަށް އަހަރުގެ ޖަލު ހުކުމެއް ކޮށްފައިވަނީ ޅ. މާބިންހުރާގެ މައްސަލައިގަ އެވެ. އެގޮތުން އެރަށުގެ އިކުއިޒިޝަން ކޮސްޓްގެ ގޮތުގައި ދައުލަތަށް ލިބެންޖެހޭ 77 މިލިއަން ރުފިޔާ (ފަސް މިލިއަން ޑޮލަރު) އަށް އަދީބު ހިޔާނާތްތެރިވެފައިވާ ކަމަށް ސާބިތުވާކަމަށް ކްރިމިނަލް ކޯޓުން ހުކުމްކޮށްފައިވެ އެވެ.\nހައި ކޯޓުން ބުރާސްފަތި ދުވަހު އެ މައްސަލައިގައި ކުރި ހުކުމުގައި ބުނެފައި ވަނީ އަދީބު ޖަލަށްލުމަށް ކުރި ހުކުމަށްފަހު މިދިޔަ އަހަރުގެ ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރުގައި ދޫކޮށްލުމަށް އެންގި ފަރާތްތަކުގެ ތެރޭގައި އަދީބުވެސް ހިމެނޭ ކަމަށެވެ. އަދި 1 ފެބްރުއަރީގެ އަމުރުން ބައެއް ސުޕްރީމް ކޯޓުން ބާތިލުކުރި ނަމަވެސް އިޖުރާއަތާއި ހިލާފަށް ކުރި ހުކުމްތައް ކަމަށް ބުނެފައިވާ ބައި ބާތިލުކޮށްފައި ނުވާ ކަމަށެވެ.\nއެހެންކަމުން އަދީބުގެ މައްސަލަ އަލުން ބެލުމުގެ ފުރުސަތު އޮތުމުން އެ މައްސަލަ އަލުން ބެލުމަށް ހައި ކޯޓުގައި މައްސަލަ ބެއްލެވި ތިން ފަނޑިޔާރުންގެ ތެރެއިން އިސް ފަނޑިޔާރު ޝުޖާއު އުސްމާނާއި ފަނޑިޔާރު ހުސައިން ޝަހީދު ވަނީ ހުކުމް ކުރައްވާފައެވެ. އަދި ކްރިމިނަލް ކޯޓުން އެމައްސަލައިގައި އިއްވި ހުކުމް ބާތިލުކުރެއްވި އެވެ.\nއެމައްސަލައާއި ގުޅިގެން ޕީޖީ އައިޝަތު ބިޝާމް ބައެއް މީޑިއާތަކަށް ވިދާޅުވެފައި ވަނީ ހައިކޯޓުން އަދީބުގެ މައްޗަށް ސާބިތު ނުވާ ކަމަށް ނިންމި މައްސަލަ ސުޕްރީމް ކޯޓުގައި އިލްތިމާސްކުރައްވާނޭ ކަމަށާއި، މިހާރު އެކަމުގެ މަސައްކަތްތައް ކުރައްވަމުން ގެންދަވާ ކަމަށެވެ.\nފިސްތޯލައެއް ގެންގުޅު ކަމަށް ބުނެ އަދީބުގެ މައްޗަށް 10 އަހަރުގެ ޖަލު ހުކުމެއް ކުރިއިރު، މިދިޔަ ހޯމަ ދުވަހު ސުޕްރީމް ކޯޓުން ވަނީ އެ ހުކުމް ބާތިލުކޮށްފަ އެވެ. އަދި ކުރީގެ ރައީސް އަބްދުﷲ ޔާމީން އިންނެވި ލޯންޗު ކޮޅުގައި އެއްޗެއް ގޮއްވާލި މައްސަލައިގައި އަދީބުގެ މައްޗަށް އިއްވި 15 އަހަރުގެ ޖަލު ހުކުމް ވެސް ވަނީ ބާތިލުކޮށްފަ އެވެ. އަދި އެ މައްސަލަ އަލުން ބެލުމަށް ކްރިމިނަލް ކޯޓަށް ވަނީ އަމުރުކޮށްފަ އެވެ.\nއަދީބުގެ ޝަރީއަތް ޕީޖީ ސްޕްރީމް ކޯޓް\nފޮރިން މިނިސްޓަރު ޝާހިދު ރަސްމީ ދަތުރުފުޅެއްގައި މޮރޮކޯއަށް ފުރާވަޑައިގެންފި\nޖޭއެސްސީގެ ރައީސް ކަމުން ފަނޑިޔާރު އަރީފު އިސްތިއުފާ ދެއްވައިފި\nފުއާދް އިލެކްޝަންސް ކޮމިޝަންގެ މެމްބަރު ކަމަށް އައްޔަނު ކުރުމަށް ފާސްކޮށްފި\nޕްރައިވެޓައިޒޭޝަން ބޯޑުގެ މެންބަރުންނަށް ރުހުން ހޯދަން ފޮނުއްވައިފި\nއުއްތަމަ ފަނޑިޔާރުގެ ވަރުގަދަ އިންޒާރެއް ޑީޖޭއޭއަށް!


Varugadha2kolhigandu annaathee raajje samaalu vegene | Mihaaru\nމިއަދު ރާއްޖެ މަތިން ނަގާފައިވާ ސެޓެލައިޓް ފޮޓޯއެއް\nއިންޑިއާ ކަނޑުގެ ސަރަހައްދުގައި އުފެދިފައިވާ ބާރުގަދަ ދެ ކޮޅިގަނޑެއްގެ އަސަރު ރާއްޖެއަށް ކޮށްފާނެ ކަމަށް ބެލެވޭތީ، އެ ދެ ކޮޅިގަނޑަށް އަންނަމުންދާ ބަދަލުތައް ބަލަމުން އަންނަ ކަމަށް މެޓް އޮފީހުން މިއަދު ބުނެފި އެވެ.\nމެޓް އޮފީހުން ބުނީ ސްރީ ލަންކާގެ ޓްރިންކޮމަލީގެ އިރު ދެކުނުން 500 ކިލޯމީޓަރު ދުރުގައި އުފެދިފައިވާ ކޮޅިގަނޑެއްގެ ބާރު ގަދަމުން އަންނަ ކަމަށާއި މާދަމާގެ ވަގުތެއްގައި އެ ކޮޅިގަނޑު ތޫފާނަކަށް ބަދަލުވެދާނެ ކަމަށް ބެލެވޭ ކަމަށެވެ. މި ކޮޅިގަނޑު ތޫފާނަކަށް ވެއްޖެ ނަމަ ދަތުރުކުރާނީ ހުޅަނގަށް ކަމަށާއި މި މަހުގެ ތިން ވަނަ ދުވަހު ދެކުނު އިންޑިއާގެ އައްސޭރިފަށަށް އަރާނެ ކަމަށް ބެލެވޭ ކަމަށް މެޓް އޮފީހުން ބުންޏެވެ.\nރާއްޖޭގެ އިރު ދެކުނުގައި ވެސް ކޮޅިގަނޑެއް އުފެދިފައިވާ ކަމަށާއި މި ކޮޅިގަނޑުގެ ސަބަބުން ބުރާސްފަތި ދުވަހުން ފެށިގެން ހަފުތާ ބަންދު ތެރޭގައި ވެސް ވައި ގަދަވެ ކަނޑުތައް ގަދަވާނެ ކަމަށް މެޓުން ވަނީ ލަފާކޮށްފަ އެވެ.\nމި ދެ ކޮޅިގަނޑުން ރާއްޖެ އަށް ކުރާނެ އަސަރުތައް ދެނެގަނެ، މެޓް އޮފީހުން ކަނޑައަޅާފައިވާ ސަމާލު އަދި އިންޒާރުގެ މެސެޖުތައް މެދުވެރިކޮށް މައުލޫމާތު ދެމުން ގެންދާނެ ކަމަށް މޫސުމާ ބެހޭ އިދާރާ އިން ބުންޏެވެ.\nކުރިއަށް އޮތް ތިން ދުވަހު ރާއްޖޭގެ އެކި ހިސާބުތަކަށް ވިއްސާރަކޮށް ބައެއް ހިސާބުތަކަށް ގުގުރުން ވެސް އެކަށީގެންވާ ކަމަށް ވަނީ ލަފާކޮށްފަ އެވެ.\nމޫސުން މޫސުން ލަފާކުރާ ގޮތް\n10 ކޮމެންޓް, 74 ރިއެކްޝަންސް\nދެކޮޅިގަނޑު އަންނާތީވެ ރާއްޖެއޮތީ ސަމާލުވެގެން ކޮވިޑް ވަޑައިގެންއިރުވެސް ރާއްޖެއޮތީ ސަމާލުވެން ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެކަމަކު ވީކަމެއްހަރާން ވައްކަން ކުރުންނޫންކަމެއް ނުކުރި މިފަހަރުވެސް ތިޔަލިބުނީ ވެރިން ވައްކަންކުރާނެ އިތުރުފުރުސަތެއް ބަޖެޓް ފާސްކުރިތާ އަދި 24 ގަޑިއިރުނުވޭ މުސީބާތަކައްފަހު މުސިބާތެއް ދެންފެންނާނީ ބަޖެޓް ހުލިކޮއްލާތަން ބުރެވިއޭކިޔާފަ\nމިގައުމުގަ އެންމެ މޮޅަށް ސަމާލުވާނީ، ދެން ނުކުންނާނީ ބޮއްކުރައެއްގަ، އެވީ މުޅި އެމްއެންޑީއެފް އެކމާ ނުކުންނަން، ނުތުވުން ނުވެސް ހުއްޓުވާނެ.... އެހެންގައުމުތަކުގަ މިފަދަ އިންޒާރެއް ދީފަވަނިކޮށް ނުނުކުމެވޭނެ، ނުކުތަކަ ނުދޭނެ.\nޔޫ ހާދަ މޮޅޭ މެޓް އޮފީހުގެ އެންމެން ވަޒީފާއިން ވަކިކޮއްފަ ޔޫ އެކަނި ރާއްޖޭގެ މޫސުން ކިޔާދީބާ ރާއްޖޭގެ ރަށްޔިތުންނަށް އެހެންވީޔަ\n1 ހަފްތާ ކުރިން ބުނި ތޫފާން ނިވާރުގެ އަސަރުވެސް ރާއްޖެ އަށް ކުރާނެކަމަށް. ދެން އަނެއްކާ2ދުވަސް ފަހުން ބަދަލުކޮށްފި ނުކުރާނެކަމަށް.\nވާރޭ ވެހެންފަށީމަ 12 ގަޑިއިރު ފަހުން ބޯކޮށްވާރޭ ވެހޭނެ ކަމަށް އެލާޓް ނެރޭނެ.\nމެޓުން ލަފާކުރާނީ. ޣައިބުގައިވާ ކަންކަން މެޓަކަށް ނޭގޭނެ\nދެން މާސްޓަރ ދާންވީނުން މެޓް އޮފީސް ހިންގަން. ޝަހާދެއް،\nއިލްމު ދެއްވާފައިވާ ވަރަކަށް ނޫނީ ކަންތަށްތަކެއް ނޭގޭނެއެވެ. މޫސުމަކީ ވެސް ޢިލްމުގެ އަލީގަގި ލަފާ ކުރެވޭ ގޮތަށް ބުނެވޭ ކަމެކެވެ.\nއަބަދުވެސް ކޮންމެވެސް މީހަކާ ދިމާކޮށްފައި ނޫނީ ލިޔެލާނެ ހަމަ އެއްވެސް އެއްޗެއް ނޭނގޭ މީހުން އުޅޭނެ.\nއެލާޓް ނެރޭ ވަގުތުން ފެށިގެން އޮއްނާނީ ގަދައަވި. މިދިޔަ ހަފްތާގަ ވެސް ކޮންމެވެސް ނަވާރެކޭ ކިޔާގެން އުޅުނު.


މިދުވަސްވަރު ބޭރަށް ނިކުންނަވާއިރު މާސްކު އަޅުއްވާ: ޑރ. ނަޒްލާ – Dhen.mv\nމިދުވަސްވަރު ބޭރަށް ނިކުންނަވާއިރު މާސްކު އަޅުއްވާ: ޑރ. ނަޒްލާ\nJune 21, 2020 - 9:57 pm\nމިދުވަސްވަރު ޒަރޫރީ ބޭނުމެއްގައި ނަމަވެސް ބޭރަށް ނިކުންނަވާއިރު މާސްކު އެޅުއްވުމަށާއި އެހެން މީހުންނާއި ތިން ފޫޓު ދުރުގައި ހުންނެވުމަށް ސަމާލުކަން ދެއްވުމަށް ކޮވިޑް-19 ގެ ޓެގް ޓީމުގައި އިސްކޮށް ހަރަކާތްތެރިވާ ޑރ. ނަޒްލާ ރަފީގު ވިދާޅުވެއްޖެއެވެ.\nއާއްމުންގެ ސަލާމަތާއި ރައްކާތެރިކަމަށްޓަކައި އެޗްޕީއޭގެ ފަރާތުން ކޮންމެ ދުވަހަކުވެސް ގެނެސްދޭ ކުރު ވީޑިއޯ މެސެޖެއްގައި ޑރ. ނަޒްލާ ވިދާޅުވެފައިވަނީ މިދުވަސްވަރު ޒަރޫރީ ބޭނުމެއްގައި ބޭރަށް ނިކުންނަން ޖެހިވަޑައިގެންފިނަމަ މާސްކު އެޅުއްވުމަށާއި އެހެން މީހުންނާއި ތިން ފޫޓު ދުރުގައި ހުންނެވުމަށް އަބަދުވެސް ސަމާލުކަން ދެއްވުމަށެވެ. އަދި އޭގެ އިތުރުން ގިނަގިނައިން އަތް ސާފު ކުރުމަށް ހަނދާން ކުރުމަށް ވެސް ޑރ. ނަޒްލާ އިރުޝާދު ދެއްވާފައިވެއެވެ.\nކޮވިޑް-19 ރާއްޖޭގައި ފެތުރުމާއި ގުޅިގެން މާލެ ސަރަޙައްދު ފުރަބަންދު ކުރުމަށްފަހު ސަރުކާރުން މިހާރު ވަނީ ލުޔެއް ދެއްވާފައެވެ.\nއެގޮތުން މިހާރު ފުލުހުންގެ ހުއްދަ އަކާއި ނުލާ ފަތިހު 5:00 ން ރޭގަނޑު 22:00 އަށް ބޭރަށް ނިކުމެވުމުގެ ހުއްދަ އޮތް އިރު، ހަވީރު 16:00 ން 18:00 އަށް ކުޑަކުދިން ގޮވައިގެން ވެސް ނިކުމެވެއެވެ.\nމިލުއިތައް ދެއްވި ނަމަވެސް އެޗްޕީއޭ އިން އަދިވެސް އިރުޝާދު ދެއްވަނީ ކޮންމެހެން ނިކުންނަން ޖެހިވަޑައި ގަތުމުގެ ކުރިން ބޭރަށް ނުނިކުތުމަށާއި ރައްކާތެރިކަމުގެ ފިޔަވަޅުތައް އަބަދުވެސް އަޅުއްވައިގެން ތިބުމަށެވެ.\n"މިދުވަސްވަރު ޒަރޫރީ ބޭނުއްމެއްގައި ގެއިން ނުމުމެވަޑައިގަންނަވަން ޖެހިއްޖެނަމަ، މާސްކް އަޅުއްވާ އަދި އެހެން މީހުންނާ3ފޫޓު ދުރުގައި ހުންނެވުމަށް އަބަދުވެސް ސަމާލުކަން ދެއްވާ"\n- ޑރ. ނަޒްލާ ރަފީގު pic.twitter.com/MmrvqdVWmS


Naifaru, adi fonadhuu molhuvi iru police kureegai\nނައިފަރު އަދި ފޮނަދޫ މޮޅުވިއިރު ޕޮލިސް ކުރީގައި\nމުބާރާތުގެ މެޗެއްގެ ތެރެއިން: ސެމީ އަށް ދާނީ ގަދަ ހަތަރު ޓީމު.\nގައުމީ އަންހެން ވޮލީބޯޅަ މުބާރާތުގައި ނައިފަރު ޖުވެނައިލް އާއި ފޮނަދޫ މޮޅުވިއިރު ޕޮލިސް ކުޅުނު ތިން މެޗުން ވެސް މޮޅުވެ ކުރީގައި ހަމަޖެހިލައިފި އެވެ.\nމުބާރާތުގައި ރޭ ފޮނަދޫ ޒުވާނުންގެ ރޫހު މޮޅުވީ ގުޑީސްއާ ވާދަކޮށް 3-1 ސެޓުންނެވެ. މި މެޗުގައި ގުޑީސް ކިރިޔާ ވެސް ވާދައެއް ކުރެވުނީ ތިން ވަނަ ސެޓުގަ އެވެ. މި ސެޓް އެޓީމުން ކާމިޔާބު ކުރީ 25-21 އިންނެވެ. މެޗުގެ ފުރަތަމަ ދެ ސެޓް ފޮނަދޫ ކާމިޔާބު ކުރީ ފަސޭހަ ކަމާއެކުގަ އެވެ. އެއީ ފުރަތަމަ ސެޓުގައި ގުޑީސް އަށް 12 އަދި ދެ ވަނަ ސެޓުގައި 13 ޕޮއިންޓް ލިބުމުންނެވެ. މެޗުގެ ފަހު ސެޓުގައި ގުޑީސް އަށް ހޯދުނީ 17 ޕޮއިންޓެވެ. މި މެޗުގެ މޮޅު ކުޅުންތެރިއަކީ ފޮނަދޫގެ ލަންކާ ކުޅުންތެރިޔާ ވިތަނަގަ އެވެ.\nމުބާރާތުގައި ވާދަކުރާ އެންމެ ވަރުގަދަ ޓީމު ޕޮލިސް މޮޅުވީ ދިއްދޫ ޓީނޭޖް ބޯއީސްއާ ވާދަކޮށް 3-1 ސެޓުންނެވެ.\nމެޗުގެ ފުރަތަމަ ސެޓް ކާމިޔާބު ކުރީ 25-20 އިން ދިއްދޫ އެވެ. އެކަމަކު ފަހަތުން އަރައި ޕޮލިސް އަނެއް ތިން ސެޓް ކާމިޔާބު ކުރީ 25-15، 25-23 އަދި 25-21 އިންނެވެ. މެޗުގެ މޮޅު ކުޅުންތެރިއަކީ ޕޮލިހުގެ އުޕްރެޓީ އެވެ.\nއިއްޔެ އާއި ރޭ ތިން މެޗު ކުޅުނު މުބާރާތުގައި އިއްޔެ މެންދުރު ކުޅުނު ކާމިޔާބު ކުރީ ނައިފަރު ޖުވެނައިލް އެވެ. އެއީ މަތިމަރަދޫ ޒުވާނުންގެ ޖަމިއްޔާއާ ވާދަކޮށް ސިދާ ތިން ސެޓުންނެވެ. މެޗުގެ ސެޓްތައް އެ ޓީމުން ގެންދިޔައީ 25-13، 25-10 އަދި 25-9 އިންނެވެ. މެޗުގެ މޮޅު ކުޅުންތެރިއަކީ ޖުވެނައިލްގެ ފޮންސެކާ އެވެ.\nލީގު އުސޫލުން ކޮންމެ ޓީމެއް ކޮންމެ ޓީމަކާ ވާދަކޮށް އެންމެ ގިނަ ޕޮއިންޓް ހޯދާ ހަތަރު ޓީމު ސެމީ އަށްދާ މުބާރާތުގައި މިއަދު ހަވީރު ކުޅޭނީ ނައިފަރު ޖުވެނައިލް އާއި ޕޮލިހެވެ. މިރޭ ކުޅޭނ ފޮނަދޫ އައި މަތިމަރަދޫ އެވެ.


1 އަހަރު 1 މަސް ކުރިން - 11 މެއި 2017 3\nއިސްލާމީ ޤައުމުތަކުގައި ހުރިހާ ބާވަތެއްގެ ވަސީލަތްތަކެއް އެބަހުއްޓެވެ. އެ ވަސީލަތްތައް ހެޔޮގޮތުގައި ބޭނުންކޮށްގެން އަޅުގަނޑުމެންނަށް އަޅުގަނޑުމެންގެ ހުރިހާ މުހުތާދުތަކެއް ފުއްދޭނެއެވެ. އިސްލާމީ އެއް ޤައުމަކަށް އަނެއް ޤައުމެއްގެ ބޭނުންތައް ފުއްދައި ދިނުމުގެ އެކަށޭނަކަން ހޯދިދާނެއެވެ. އިސްލާމީ ޤައުމުތަކުގެ ދަނޑުވެރިކަން ތަރައްޤީކޮށްގެން އިސްލާމީ ޤައުމުތަކަށް ކާބޯތަކެތީގެ ފުދުންތެރިކަން ހޯދޭން އެބައޮތެވެ. އިސްލާމީ ޤައުމުތަކުގައި އުފައްދާ ފޭރާމުން އެންމެހައި މުސްލިމުންގެ އުނުއޮރިޔާން ނިވާކުރެވޭން އެބައޮތެވެ. އޭރުން އަޅުގަނޑުމެންނަށް "ބޭރުން ގެންނަ ތަކެއްޗަށް ރޭރު ނުވެ" ފަރު ޖެހޭނެއެވެ. އަމިއްލަ ފައިމައްޗަށް ތެދުވުމުގެ ޤާބިލުކަންވެސް ހުރިބަޔަކަށްވެސް ވެވިދާނެއެވެ. އިސްލާމީ ޤައުމުތަކަކީ ދަނޑުވެރި ޤައުމުތަކެވެ. އެހެންކަމަށް ވުމާއެކުވެސް އިސްލާމީ ޤައުމުތަކަށް ބޭނުންވާ ގޮވާމުގެ ދެބައިކުޅަ އެއްބައި ނުވަތަ އެއަށްވުރެވެސް ބޮޑުބައެއް ގެންނާންޖެހެނީ ބޭރު ޤައުމުތަކުންނެވެ. މިއީ އަޅުގަނޑުމެން މޮޅިވާންޖެހޭ ކަމެކެވެ. އިސްލާމީ ޤައުމުތަކުގައި ދަގަނޑުގެ މަސައްކަތްތެރިކަމުގެ އެކަށޭނަ ޤާބިލިއްޔަތެއްވެސް ހުނަރުވެރިކަމެއްވެސް ނެތެވެ. އަނެއްކޮޅުން އަރަހުށި މާތް ﷲ އެކަލާނގެ ފޮތުގައި މީގެ ސާދަ ސައްތަ އަހަރު ކުރީން ވަނީ ދަގަނޑުގެ މުހިންމުކަން މުސްލިމުންނަށް ބަޔާންކޮށްދެއްވައިފައެވެ. އެކަލާނގެ ވަޙީކުރައްވާފައި ވެއެވެ.\n"އަދި ތިމަން ރަސްކަލާނގެ ދަގަނޑު ބާވައިލެއްވީމެވެ. އޭގައި ނުހަނު ގަދަފަދަކަމާއި، މީސްތަކުންނަށް މަންފާތަކެއް ވެއެވެ." (އަލްޙަދީދު: 25)\nއަޅުގަނޑުމެން މި އާޔަތް ވަރަށްގިނައިން ކިޔަވަމުއެވެ. އެކަމަކު ދަގަނޑުގައި ލައްވައިފައިވާ ގަދަފަދަކަމުގެ ބޭނުންހިފައި އަސްކަރީ ބާރު ހޯދުމަށްޓަކައި ހަތިޔާރުގެ އިންޑަސްޓްރީ ތަރައްޤީ ކުރާކަށެއް ނުވިސްނަމުއެވެ. މި ކީރިތި މޫރިތި އާޔަތް މުސްލިމުންނަށް އެކަމަށް ބާރު އަޅުއްވައެވެ. ހަމައެއާއެކު ދަގަނޑުގައި ލައްވައިފައިވާ މަންފާގެ ބޭނުންހިފައި މީސްތަކުންނަށް ލާބައާއި މަންފާ ހޯދުމަށްޓަކައި މަދަނީ މަސައްކަތްތެރިކަން ކުރިއަރުވައި އެ ހުނަރު ލިބިގަންނަން ހަނދާންކޮށްދެއްވައިފައި ވާއިރުވެސް އަޅުގަނޑުމެން މުސްލިމުން އެ ނަޒަރުން މި އާޔަތާމެދު ވިސްނައެއް ނުލަމުއެވެ.\nއިސްލާމީ ޤައުމުތަކުގައި ރޯމުދާ ވަރަށްވެސް ގިނައެވެ. މި އުންމަތުގެ މައިދާންތަކާއި، ޞަޙަރާތަކާއި، ވާދީތަކާއި، ފަރުބަދަތަކުގެ ތެރޭގައްޔާއި، ކަނޑުތަކާއި ކޯރުތަކުގައި އެތަކެތި ވިހުރުވިފައި އެބަހުއްޓެވެ. އަޅުގަނޑުމެންގެ ޤައުމުތަކުގެ ޖޯގުރަފީ އަހަންމިއްޔަތުވެސް އެންމެން ޤަބޫލުކުރެއެވެ. އިންސާނީ މުއްސަނދިކަންވެސް ފުދިފައި އިތުރުވާވަރަށް އެބަހުއްޓެވެ. މި އަގުހުރި ޚަޒާނާތައް އެންމެ ހެޔޮގޮތުގައި ބޭނުން ކުރުމުގެ ހޭލުންތެރިކަން އަޅުގަނޑުމެންގެ ކިބައިގައި އުފެދި، ރަނގަޅު ގޮތުގައި އެތަކެތީގެ ބޭނުން ހިފައިގެން ހީވާގިކަމާއެކު މަސައްކަތް ކުރަން ދަސްކޮށްފިނަމަ ޝަރަފުވެރި ދިރިއުޅުމެއް ފަށައިގަނެވިދާނެއެވެ. އަޅުގަނޑުމެން ދިރިއުޅޭންވީ އަޅުގަނޑުމެންގެ ދުޝްމިނުން އެދޭ ނިކަމެތި ގޮތުގައެއް ނޫނެވެ. އަޅުގަނޑުމެންގެ މަސްލަހަތު ލާޒިމުކުރާ ގޮތަށެވެ. އަޅުގަނޑުމެންގެ ބުއްދިވެރިކަން އަޅުގަނޑުމެންނަށް މަގު ދައްކާ ޝަރަފުވެރި ގޮތަށެވެ.\nއިންސާފުވެރި މުޖުތަމަޢެއް ބިނާކުރުން\nއިސްލާމީ ޤައުމުތަކާއި މުސްލިމުން ތަރައްޤީގެ ބޮންތީގައި ހިފުމަށްޓަކައި އިޖުތިމާޢީ ނަހަމަކަމާއި ބޭއިންސާފާ ދެކޮޅަށްވެސް އަޅުގަނޑުމެން ޖިހާދުގެ ދިދަ އުފުލައިލާން ޖެހެއެވެ. އިޖުތިމާޢީ ފަސާދައާއި، އަނިޔާއާއި ބޭއިންސާފުވަނީ އިސްލާމީ ޤައުމުތަކުގައި ޢާއްމުވެފައެވެ. އިޖުތިމާޢީ އަދާލަތު ޤާއިމުކުރުން އަޅުގަނޑުމެންގެ މައްޗަށް ލާޒިމެވެ. ޙައްޤުވެރިޔާއަށް އޭނާގެ ޙައްޤު ލިބޭނެކަން ކަށަވަރުކޮށްދޭން ޖެހެއެވެ. ކޮންމެ މުވައްޒަފަކަށްވެސް ރަނގަޅު މުސާރަ ހޯދައިދޭންޖެހެއެވެ. މަސައްކަތު މީހުންނަށް ރަނގަޅު އުޖޫރަ ލިބިދޭން ޖެހެއެވެ. ހައިހޫނުކަމުގައި ތިބި މީހުންނަށް ކާބޯތަކެތި ލިބޭންޖެހެއެވެ. ބަލި މީހުންނަށް ހޭހަންކުރެވި ބޭސް ލިބޭން ޖެހެއެވެ. ވާލެއް އިޔާރެއް ނެތް މީހުންނަށް އެހީތެރިކަން ހޯދައިދޭންޖެހެއެވެ. އުނުފޭރާން ބޭނުންވާ މީހުންނަށް ފޭރާން ހޯދައިދޭންޖެހެއެވެ. އެންމެންނަށްވެސް އެމީހަކު ބޭނުންވާ ވަސީލަތްތައް ތަނަވަސްވާން ޖެހެއެވެ. އިންސާފުވެރި މުޖުތަމަޢެއް ބިނާކުރުމުގެ މަސައްކަތަކީ ޙަޤީޤަތަށް ބަލާނަމަ އިސްލާމްދީން ދިރުވައި ކުރިއެރުވުމުގެ މަސައްކަތެވެ.\nޖިންސުއްލަޠީފުންގެ އަހައްމިއްޔަތު ޤަބޫލުކުރުން\nއަންހެނުންގެ އަހައްމިއްޔަތު ޤަބޫލުކޮށް އެކަނބަލުންނަށް ޙައްޤު މަޤާމު ދިނުމަކީވެސް ކޮންމެހެންވެސް ކުރާންޖެހޭ ކަމެކެވެ. އަޅުގަނޑުމެން ވަރަށް ސާދާގޮތަކަށް މަތިމަތީން ވިސްނައިލާއިރުވެސް އަންހެނުންނަކީ ޢަދަދުގެ ގޮތުންވެސް މުޖުތަމަޢުގެ ދެބައިކުޅަ އެއްބައެވެ. ގެއާއި މުޖުތަމަޢުގައި އެ ކަނބަލުންގެ ސީދާ ނުފޫޒު އޮވެއެވެ. ރަނގަޅު ގޮތުގައެވެ. ނުވަތަ ނުރަނގަޅު ގޮތުގައެވެ. މި ދެގޮތުގައިވެސް އެ ކަނބަލުން މުޖުތަމަޢަށް އަސަރު ފޯރުވައެވެ. އެހެންކަމުން މުސްލިމު ފިރިހެނުންގެ މައްޗަށް ލާޒިމުވެގެންވަނީ އަންހެނުންނާމެދު އަދާކުރާންޖެހޭ އިސް ވާޖިބު އަދާކުރުމެވެ. ގެ ބެލެހެއްޓުމާއި، ޢާއިލާއާ އަޅާލުމާއި، އިންސާނީ ނަސްލު ތަރުބިޔަތު ކުރުން ފަދަ އަގު އަރައިހުރި މަސައްކަތްތަކުގައި އެ ކަނބަލުންނަށް އެއްބާރުލުން ދިނުމެވެ. މިއީ، ދެ ރައުޔަކަށް ޖާގައޮތް ކަމެއް ނޫނެވެ. ތަޖުރިބާކުރާން ބޭނުންމީހުން މިކަން ތަޖުރިބާ ކޮށްފިއެވެ. ނުކުތީ ހަމަ މި ނަތީޖާއެވެ. އަންހެނުންގެ މަޤާމަކީ އެހެން ބަޔަކަށް ފުރޭނެ މަޤާމެއް ނޫނެވެ. އެހެންކަމުން އަންހެނުންނަށް ފުރިހަމަޔަށް އެއްބާރުލުން ދޭންޖެހޭނެއެވެ. ޞާލިޙު އަނބީންނަށާއި، ހެޔޮލަފާ މަންމައިންނަށާއި، އޯގާވެރި އުޚުތުންނަށާއި، ލާބައާއި މަންފާހުރި ރަށްވެހީންނަށް އެ ކަނބަލުންނަށް ވެވޭނެ ގޮތުންނެވެ.\nބޭނުންޖެހޭ ހިނދު މަސައްކަތްކުރުމުގެ ޙައްޤު އެ ކަނބަލުންނަށް ލިބިގެންވާކަމަށްވެސް އަޅުގަނޑުމެން އިޢުތިރާފުވާން ޖެހެއެވެ. އެ ކަނބަލުންނަށް ނުވަތަ އެކަނބަލުންގެ ޢާއިލާތަކަށް ބޭނުންވެއްޖެނަމަ އެ ކަނބަލުންނަށް ގެއިން ބޭރުގައިވެސް މަސައްކަތް ކުރެވޭނެއެވެ. ޝުޢައިބު ޢަލައިހިއްސަލާމްގެ ޙާދިޘާ އަޅުގަނޑުމެންނަށް މަގުދައްކައި އިރުޝާދު ދޭ ފަދައިންނެވެ. އެކަލޭގެފާނު މުސްކުޅިފުޅު ވުމުން އެކަލޭގެފާނުގެ ދެ ދަރިކަނބަލުންވަނީ ބަކަރިތަކަށް ފެންދެއްވަން ބޭރަށް ގެންދަވައިފައެވެ. އެެހެންކަމުން ކުދިންނަށް ތަޢުލީމު ދިނުމާއި، ބޭސްފަރުވާ ކުރުމާއި، މި ނޫންވެސް ތިލަފަތް ހަމަ ދާއިރާތަކުގައި މުޖުތަމަޢަށް އެ ކަނބަލުންގެ ޚިދުމަތް ބޭނުންވާ ކޮންމެ ހިނދެއްގައި އެ ކަނބަލުންނަށް އެކަމުގެ ޙައްޤާއި އެކަމުގެ ފުރުޞަތު އޮތުން ލާޒިމެވެ. އަޅުގަނޑުމެން ހަނދާންކުރާން ޖެހެއެވެ. އަންހެނުންނަށް ލިބެންވާ ރަނގަޅު މަޤާމު ލިބިއްޖެނަމަ ޤައުމުގެ ދަރީންގެ ޅަފަތުގެ ދައުރު ހޭދަވާނީ އެދެވޭ ރަނގަޅު ގޮތުގައެވެ. ޢާއިލާތައް ދިރިއުޅޭނީ އުފަލާއި ހިތްހަމަޖެހުމުގައެވެ. މުޖުތަމަޢުގެ ޙަޔާތް ވޭތުވަމުންދާނީ ހަމަޖެހުމާއި މަސަލަސް ކަމުގައެވެ.\nއިންސާފުވެރި ސިޔާސީ ނިޒާމެއް އުފެއްދުން\nއިންސާފުވެރި ސިޔާސީ ނިޒާމަކަށް ބޭނުންވާ އެންމެ މުހިންމު އެއް ސަބަބަކީ މަތީގައި ބަޔާންކުރެވިފައި އެވާ އަމާޒުފަތްގަނޑުތަކަށް ވާޞިލުވުމެވެ. އެ އަމާޒުތަކަށް ވާޞިލުވެވޭނީ އިންސާފުވެރިސިޔާސީ ނިޒާމެއް އުފައްދައިގެންނެވެ. އާދެ، ހުރިހާ ރައްޔިތުންނަށް އެބައިމީހުންނަށް ލިބޭންޖެހޭ ޙައްޤުތައް ހަމަޔަށް ލިބިދޭ ނިޒާމެކެވެ. އިންސާނާގެ މަޤާމާއި، ދަރަޖަ އޮޅުވާނުލައި ފުރިހަމަޔަށް ވަޒަންކުރާ ނިޒާމެކެވެ. އޭނާގެ މިނިވަންކަމާއި، އޭނާގެ ރައުޔަށް އިޙުތިރާމް ލިބުމުގެ ޖާމިނަކަށްވާ ފަދަ ސިޔާސީ ނިޒާމެކެވެ. އިންސާނާގެ ޖާނާއި، މާލާއި، ޢިއްޒަތް ފާރަވެރިވެ ބަލަހައްޓައިދޭ ނިޒާމެކެވެ. އެ ނިޒާމެއްގެ ރޫޙަކީ މަޝްވަރާ ކަމުގައިވާ ނިޒާމެކެވެ. ހޭލުންތެރިކަމާއި، ހެޔޮއެދުމާއި، މަސްއޫލިއްޔަތާ ހަވާލުވެ ޒިންމާދާރުވުމުގެ ޖަޒުބާ އުފައްދައި ކުރިއަރުވާ ސިޔާސީ ނިޒާމެކެވެ. އެ ނިޒާމުގެ އޮނިގަނޑަކަށް ވާންޖެހޭނީ އިސްލާމީ ޝަރީޢަތުގެ އިމުގެ ތެރޭގައި ބިނާވެފައިވާ އޮނިގަނޑެކެވެ. އެ ނިޒާމުގެ މަޤްޞަދަކީ އިސްލާމީ އުންމަތް އަލުން ތެދުވެ ހިންދެމިލުން ކަމުގައި ހެދުން ލާޒިމެވެ. އެ ނިޒާމަކީ ގަދަބަދަވިކަމާއި، ގޮށްމުށުބާރުގެ ވެރީންނާއި، ނުބައި ރޭވުންތައް ރާވާ ނަޒާހަތްތެރިކަމެއް ނެތް ބައިބައިގަނޑު ދިފާޢުކޮށްދޭ ނިޒާމަކަށް ވެގެން ނުވާނެއެވެ. އަދި ކީއްތޯއެވެ؟ އެ ނިޒާމު ވާންޖެހޭނީ ޢާއްމުންގެ ލާބައާއި މަންފާއަށް މަސައްކަތްކުރާ ނިޒާމަކަށެވެ. އެއްވެސް ކަހަލަ ތަފާތު ކުރުމެއްނެތި އެންމެންގެ މައްޗަށް އެއްގޮތަކަށް އިލާހީ ޤާނޫނު ތަންފީޒުކުރާ ނިޒާމަކަށެވެ. މޮޅުދެރައިގެ ތަފާތެއް ނުގެންގުޅޭ ނިޒާމަކަށެވެ.\nއިސްލާމީ އުންމަތުގެ ހަށިގަނޑުގައި ވަރަށް ފުން ޒަޚަމެއް އެބަހުއްޓެވެ. ވީހާވެސް އަވަހަކަށް އެ ފާރުގަނޑު ފަސޭހަވޭތޯ ފަރުވާކުރަން ޖެހެއެވެ. އެ ފާރުގަނޑަކީ އުންމަތުގެ ބައިބައިވުމާއި ޚިޔާލު ތަފާތުވުމުގެ ޒަޚަމުގެ ފާރުގަނޑެވެ. އިސްލާމީ އުންމަތުގެ ވަޙްދަތުގެ މުޖައްރިބު ފަރުވާއިން ފަރުވާކޮށް އެ ޒަޚަމު ފުރައިލަން ޖެހެއެވެ. އެހެނީ ކަނޑައި ބުރިބުރިކޮށް ބައިބައިކޮށް ހާވިޔާ ކުރެވިފައިވާ އުންމަތެއްގެ އެއްވެސް މުސްތަޤްބަލެއް ނޯންނާނެއެވެ. އެއް ދުވަސްވަރެއްގައި މި އުންމަތް އޮތީ އެއްބައިވަންތަކޮށެވެ. އެކަތިގަނޑަކަށެވެ. ނަމަވެސް މިއަދު އިސްލާމީ އުންމަތަކީ ތަފާތު ޤައުމުތަކުގެ މައްޗަށް އެކުލެވޭ ޖަމާޢަތެކެވެ. ޚުދު އެ ޤައުމުތައްވެސްވަނީ ތަފާތު ވިލިވިއްޔަށާއި އޮޅިއޮޅިޔަށް ބެހި ވަކިވަކިވެފައެވެ. ފޮތިފޮތި ވެފައެވެ. ހަމައެކަނި މިއެއްވެސް ނޫނެވެ. އިރުއިރުކޮޅުން އެއްބަޔަކު ގެންދަނީ އަނެއް ބަޔެއްގެ ވައިނޮޅިއަށް ފިތަމުންނެވެ. އެއްބަޔަކުދަނީ އަނެއްބައެއްގެ ނަފުރަތާއި ރުޅިވެރިކަމުގެ ޝިކާރަޔަކަށް ވަމުންނެވެ.\nމިއާ ޚިލާފަށް މި ޒަމާނަކީ ތަފާތު ފިކުރުތަކާއި ޚިޔާލުތަކުގެ ޤައުމުތައް އެއްބައިވަންތަކަން އުފައްދަމުންގެންދާ ދުވަސްވަރެވެ. އެބައިމީހުންގެ ޒަމާންވީ ދެބަސްވުންތަކާއި، ނަސްލީ ވާދަވެރިކަމާއި، ދީނީ ހަނގުރާމަތަކާއި ސަރަހައްދީ ކޯޅުންތައް ހަނދާން ނައްތައިލައިފައެވެ. ދަގައްފާނަށް ދަގަނޑު ދަމާގޮތަށް ގުޅިފައިވާ މަސްލަޙަތުތަކަށްޓަކައި އެ ޤައުމުތައް އެއްބަޔަކު އަނެއްބަޔަކާ އަންނަނީ ކައިރިވަމުންނެވެ. އެބައިމީހުންގެ ކަޅު މާޒީ ފަހަތަށް ދޫކޮށްލައިފައި މިހާރު ގެންދަނީ ތަފާތު އިއްތިހާދުތަކާއި، ގުޅިފައިވާ ބާޒާރުތައް އުފައްދަމުންނެވެ. އެބައިމީހުން ދެކެމުންދަނީ ކިރާއި ހަކުރަށްވުމުގެ ހުވަފެންތަކެވެ.\nނަމަވެސް މި ލޮބުވެތި އުންމަތް އަދިވެސް މިއޮތީ މާނިދީގައެވެ. ހޭލުމުގެ ނިޝާނެއްވެސް ނުފެނެއެވެ. އަދިވެސް ކުރިޔަށްދަނީ ދެބަސްވުމެވެ. ކޯޅުމެވެ. ހަނދާންކުރަމާ ހިނގާށެވެ. އަޅުގަނޑުމެން މިގޮތަށް ފޮތިފޮތިވެފައި، ބައިބައިވެފައި ކޯޅިކޯޅި ތިބެގެނެއް އަޅުގަނޑުމެންނާ ދެކޮޅަށް ރޭވޭ ފުޅާ ދާއިރާގެ ރޭވުންތަކާ ކުރިމައްޗެއް ނުލެވޭނެއެވެ. އަޅުގަނޑުމެން އެކުވެރިވެ އެކަތިގަނޑަކަށްވެގެން މެނުވީ ކާމިޔާބުގޮތެއްގައި އަޅުގަނޑުމެންގެ އަމިއްލަ ނަފުސުތައް ދިފާޢެއް ނުކުރެވޭނެއެވެ. އަޅުގަނޑުމެން މިގޮތަށް ކުދިކުދި އޮޅިއޮޅިޔަށް ތިބެގެންނެއް މަތިހަށިނަގައިގެން ތިބެ އަދުގެ ދުނިޔޭގެ ބޮޑެތި މީހުނާ ހަތަރުކަޅި ހަމަކޮށްލުމުގެ ޤާބިލުކަމެއް ނުލިބޭނެއެވެ. އެހެންކަމުން މުޅި އިސްލާމީ އުންމަތް އެއްބައިވެ އެކުވެރިވުން ކޮންމެހެން ލާޒިމެވެ. މުޅި އުންމަތުގެ މަސްލަހަތަށްޓަކައެވެ. އެންމެންގެ އަމާޒުފަތްގަނޑަށް ވާޞިލުވުމަށްޓަކައި ވެސްމެއެވެ.\nއުންމަތް ހޭލުންތެރިކުރުމުގެ ބޭނުންތެރިކަން\nއިސްވެ ބަޔާންކުރެވުނު އަމާޒުތަކަށް ވާޞިލުވުމަށްޓަކައި އިސްލާމީ އުންމަތް ނިދީން ހޭލަން ވެއްޖެއެވެ. އެކަމަށްޓަކައި އަޅުގަނޑުމެންގެ އީމާނާއި އަޚްލާޤު ދަރަޖަތަކަކަށް މައްޗަށް އުފުލާން އެބަޖެހެއެވެ. މިއަދުގެ މާއްދީ މުސްލިމުންގެ ކިބައިގައި ރޫޙާނިއްޔަތުގެ މަތިވެރިކަން އަލުން ކުރިލައި އާރޯވާ ވަރަށެވެ. އަބަދުވެސް ހަނދާންކުރާން ޖެހޭނެއެވެ. އިސްލާމީ އުންމަތް އައު ހޭލުމަކުން ހޭލައްވަން ބޭނުންވާ ކަންކަން ހަމައެކަނި މާއްދީ ކުރިއެރުމަކުން ފުރިހަމައެއް ނުކުރެވޭނެއެވެ. ޝައްކެއް ނެތެވެ. މާއްދިއްޔަތާއި ރޫޙާނިއްޔަތަކީ ތަރައްޤީގެ މަގުގައި ކުރިޔަށް ދުއްވަން ބޭނުންވާ އިންޖީނުގެ ދެ ފުރޮޅެވެ. އެ ދެ ފުރޮޅު އެކުގައި އެއްވަރަށް ހަލުއިކުރާން ޖެހޭނެއެވެ.\nމި ކަމަށްޓަކައި ބޭނުންވަނީ ދުނިޔޭގެ ކަންކޮޅުތަކުގައި ފެތުރިފައިވާ ހުރިހާ މުސްލިމުންގެ ޚިޔާލުތައް މުއްސަނދިކޮށް ފިކުރުތައް މަތީ ފެންވަރަކަށް ކުރިއެރުވުމެވެ. ހަމައެއާއެކު އަތުލަން ބޭނުންވާ ބޮންތިތައް ފާހަގަކޮށް އުންމީދުގެ ވެއްޓެއް އުފެއްދުމެވެ. މި މަތިވެރި މަޤްޞަދަށްޓަކައި މިޒަމާނުގެ މުސްލިމުން ހާނައި ތަރުބިޔަތުކޮށް ބޭނުންވާ ފެންވަރަށް ގެންދަން ޖެހެއެވެ. ތަހުޒީބީ ގޮތުންނާއި، އަޚުލާޤީ ގޮތުންނާއި، ނަފްސިއްޔާތުގެ ގޮތުންނާއި، ޢިލްމީ ގޮތުން ތަރުބިޔަތު ދީގެންނެވެ. ހަވާނަފުސުގެ އަޅުވެތިކަމުން މިނިވަންވެފައި ތިބި، ސަރަހައްދީ ސިޙުރު ޖެހިފައި ނެތް ފަރުދުންތަކެއް ބިނާކުރާން އެބަޖެހެއެވެ. ޝިރުކުގެ ވިދުވަރާއި ވިދާބެބުޅުންތަކުގެ އަވާގައި ޖެހި ހައްޔަރުނުވާނެ ޖީލެއް އުފައްދާން އެބަ ލާޒިމުވެއެވެ. ކުރިމަތިވާ އުނދަގޫތަކާއި ތުރާތަކުން ހައިރާންވެ ގޮތްހުސްނުވާފަދަ ހިތްވަރާއި، ފަންވަރުހުރި، ޢަޒުމު ވަރުގަދަ ދަރީންތަކެއް ތައްޔާރުކުރާން އެބަ ޖެހެއެވެ. އެފަދަ ނާޒުކު ޙާލަތުތަކަށް ބާރު ފޯރުވައި ޙައްޤާއި ތެދުމަގުގައި ފިސާރި ކެރިގެން ސާބިތުވެ ތިބުމުގެ ޤާބިލުކަންހުރި ޖީލެއް ބިނާކުރާން ޖެހެއެވެ.\nބަޔާންކުރެވިދިޔަ މަތިވެރި މަޤްޞަދުތައް ޙާޞިލު ކުރެވޭނެ ޖައްވެއް އުފެއްދުމަށްޓަކައި އިންސާނީ ތަރުބިއްޔަތަށް ނުފޫޒު ފޯރުވޭނެ ހުރިހާ އިދާރާތަކެއް ގުޅި، އެންމެން އެއް ހިތްވެގެން މަސައްކަތްކުރާން ޖެހެއެވެ. މިސްކިތްތަކާއި މަދަރުސާތަކެވެ. ނޫސްތަކާއި މަޖައްލާތަކެވެ. ރޭޑިއޯއާއި ޓެލެވިޒަނެވެ. ފިލްމާއި، އެނޭުންވެސް މަޢުލޫމާތު ފަތުރައި، ފިކުރާއި ޚިޔާލުތައް ބައްޓަންކުރާ ޒަމާނީ ހުރިހާ ވަސީލަތްތަކެކެވެ. ކުރުކޮށް ދަންނަވާނަމަ ހުރިހާ މުސްލިމުން މިކަމަށް އަތުކުރި އޮޅައިލައި އަތާއި އަތް ގުޅައިލަންޖެހެއެވެ. ޝަރީކަކު ނުވާ އެއްކައުވަންތަ ﷲ އަށް އީމާންވުމަށް ގޮވައިލެވޭ ގޮވައިލުމުގައްޔާއި، އިސްލާމްދީނުގެ ތެދުވެރި ދަޢުވަތުގެ މެސެޖު ދުނިޔެއަށް ރައްދުކޮށް، އާޚިރަތުގެ ދާއިމީ ބަގީޗާއަށް އާރޯކަން ގެނައުމަށް ދުނިޔޭގެ ޙަޔާތުގައި ކުރެވޭ މަސައްކަތުގައި އެންމެންގެ ޙިއްސާ އެކުލަވައިލުމަށްޓަކައެވެ.\nއާދެ، މިއީ އެ ނުކުތާތަކެއް ހަނދާނުގައި ބަހައްޓައިގެން ކުރިޔަށް ދިޔުމުން އުންމަތެއްގެ ޙައިޘިއްޔަތުން މުސްލިމުންނަށް ކުރިޔަށް ދެވޭނެ ނުކުތާތަކެވެ. އިސްލާމީ އުންމަތަކީ މާއްދީ، ރޫޙާނީ، ތަހުޒީބީ، އަފްރާދީ ހުރިހާ ބާވަތެއްގެ ޚަޒާނާތަކަކުން މުއްސަނދިކަން ލިބިފައިވާ އުންމަތެކެވެ. އެހެންކަމުން އަޅުގަނޑުގެ މި ހުށަހެޅުންތަކާ އެއްގޮތަށް އަޅުގަނޑުމެންގެ ވަޞީލަތްތައް ބޭނުންކޮށްގެން މަސައްކަތް ކޮށްފިނަމަ އެކާވީސްވަނަ ސައްތައިގައިވެސް އަޅުގަނޑުމެންގެ ގެއްލިފައިވާ ޝަރަފުވެރި މަޤާމާއި، ޢިއްޒަތާއި، ޙުރުމަތް ހޯދައިގަނެވުމަކީ އެކަށީގެންނުވާ ކަމެއް ނޫނެވެ. ނަމަވެސް މި މަޤްޞަދު ހާސިލުކުރެވޭނީ އިސްލާމީ އުންމަތަށް އެކަށޭނަ އާ ލީޑަރޝިޕެއް ލިބިގެންނެވެ. ނިޔަތުގެ އިޚްލާސްތެރިކަން ހުރި ނުގުޑާފަދަ ޢަޒުމެއްގައި ހީވާގި މަސައްކަތްތަކެއް ކުރާނެ ލީޑަރޝިޕެކެވެ. ހަމައެފަދައިން މި ހުށަހެޅުންތައް އަޅުގަނޑުމެންގެ ތަޢުލީމީ، ސަގާފީ، ސިޔާސަތުތަކުގެ ބިންގަލަކަށްވެސް ހަދާންޖެހޭނެއެވެ. އަޅުގަނޑުމެންގެ ދީނީ ޗެނަލްތަކާއި، އާންމު މީޑިޔާއިން މި ކަންކަން އެދެވޭގޮތުގައި އިޝްތިހާރުކޮށް ފަތުރަންވެސް ޖެހޭނެއެވެ. ޢާއިލާތަކާއި، މަދަރުސާތަކާއި، ވެރީންނާއި، އާންމުންނާއި، ޚާއްސުން އަދި ޙަޔާތުގެ ހުރިހާ މައިދާންތަކެއްގައި ޙަރަކާތްތެރިވާ އެންމެން މިކަމުގައި އެހީތެރިވެ، ވާގިވެރިވެ، ގުޅިގެން މަސައްކަތްކުރާން ޖެހޭނެއެވެ.


Muskulhi anhenaku vagakah filaavalheh dheefi\nމުސްކުޅި އަންހެނަކު ވަގަކަށް ފިލާވަޅެއް ދީފި\nއޭނާއަށް ވައްކަން ކުރަން މި ވަދެވެނީ ކިހާ ވަރެއްގެ މީހެއްގެ ގެޔަކަށް ކަން، އުމުރުން 82 އަހަރުވީ އަންހެނެއްގެ ގެއަށް ވައްކަންކުރި މީހާއަށް ޚިޔާލަށް ވެސް ގެނެވިފައެއް ނުވެ އެވެ. އެކަނި މާއެކަނި އުޅޭ ވަރަށް މުސްކުޅި އަންހެނަކަށް ވާތީ އޭނާގެ ގެއިން ވައްކަން ކުރުމަކީ ވަރަށް ފަސޭހަ ކަމަކަށް ވާނެކަމަށް އެ މީހާ ހީކުރި އެވެ. މި ވަދެވެނީ އެތައް އެވޯޑެއް ހޯދާފައިވާ ދަގަނޑުގަނޑެއް ފަދަ ވަރުގަދަ ބޮޑީ ބިލްޑަރެއްގެ ގެޔަށް ކަމެއް އޭނާއަކަށް ނޭނގެ އެވެ.\nމިދިޔަ ބުރާސްފަތި ދުވަހުގެ ރޭ ކުއްލިއަކަށް އޭނާގެ ގޭގެ ބޭރު ދޮރުގައި މީހަކު ޓަކި ޖަހަން ފެށި އަޑު ވިލީ މާފީ އަށް އިވުނެވެ. އެމެރިކާގެ ނިއުޔޯކްގެ ރޮޗެސްޓާގައި ހުންނަ އޭނާގެ އަމިއްލަ ގޭގައި ވިލީ ދިޔައީ އޭރު ނިދަން ތައްޔާރުވަމުންނެވެ. ދޮރު ނުހުޅުވާ އޭނަ ކުރެން ބޭނުމީ ކޮން ކަމެއްތޯ ވިލީ ސުވާލު ކުރި އެވެ. އެމީހާ ބުނީ އެމްބިއުލެންސެއް ބޭނުންވާ ކަމަށެވެ.\nއަންހެންމީހާ ވަގުތުން ފުލުހުންނަށް ގުޅި އެވެ. އެވަރުން ވެސް ދޮރެއް ނުހުޅުވަ އެވެ. ވިލީ ދޮރު ނުހުޅުވުމުން އެ މީހާ ދޮރު ފަޅާލާފައި އަނދިރިކޮށްފައި އޮތް ގޭތެރެއަށް ވަދެގެން އެތެރެއަށް އަންނަން ފެށި އެވެ.\nވިލީ ބުނި ގޮތުގައި ވައްކަން ކުރަން ވަންނަން އެމީހާއަށް މިފަހަރު އެ ޚިޔާރު ކުރެވުނީ ވަރަށް ސަކަރާތް ގެއެކެވެ. ވިލީ އެންމެ ފުރަތަމަ ވެސް އެ މީހާގެ މޫނާ ދިމާލަށް ހޫރާލީ ގޭގައި ހުރި ވަރުގަދަ ބޮޑު މޭޒެކެވެ. އެއަށްފަހު އެ މީހާގެ މޫނަށް ޝޭމްޕޫ ފުޅިއެއް އޮއްސާލި އެވެ. ފުލުހުންނަށް އާދެވުނުއިރު ވިލީ ހުރީ އެ މީހާގެ ގައިގައި ކުނިކަހަން ގެންގުޅޭ ފިހިގަނޑުން ތަޅާށެވެ.\n"މަގޭ ހިތަށް އެރި އަހަރެން މަރުވިޔަސް މަރުވާނީ މި މީހާއަށް ވަރަށް ރަނގަޅަށް ކުޅިވަރު ދައްކާލާފައޭ،" ޑިމޮކްރެޓް އެންޑް ކްރޮނިކަލް ނޫހަށް ވިލީ ކިޔައިދީފައި ވެއެވެ.\nއެމީހާ އެދުނު ގޮތަށް އޭނާ ގެންދަން އެމްބިއުލެންސް ގެނެސް ހޮސްޕިޓަލަށް ގެންދިޔަ އެވެ. ޕޮލިސް ވަނީ ވިލީ އާއެކު ސެލްފީ ނަގާ ޓުވީޓްކޮށްފަ އެވެ. ފޮޓޯގެ ތިރީގައި "މޮހޮރުހާ ވަރުގަދަ" ކަމަށް ލިޔެފައި ވެއެވެ.\nވިލީ އަކީ ކޮންމެ ދުވަހަކު ރޮޗެސްޓާގައި ހުންނަ ޔޫތު ސެންޓަރުގެ ޖިމް އަށް ގޮސް ބަރު އުފުލާ މީހެކެވެ. އޭނާ 225 ޕައުންޑްގެ ބަރު އުފުލަ އެވެ. މިއީ ވިލީގެ ބަރުދަނުގެ ދެ ގުނަ އެވެ. އޭނާ އެއް އަތުން ޕުލްއަޕްސް އަދި އެއް އަތުން ޕުޝްއަޕްސް ހަދަ އެވެ.\nއޭނާ ވަނީ ވޯލްޑް ނެޗުރަލް ޕަވަލިފްޓިން ފެޑެރޭޝަންގެ ލިފްޓާ އޮފް ދަ އިޔާގެ އެވޯޑު 2014 ގައި ހޯދާފަ އެވެ.\nވިލީ ބުނި ގޮތުގައި އޭނާގެ ވާހަކައިން އެހެން މީހުން ވެސް އިބުރަތް ހާސިލުކުރާނެކަމަށް އޭނާ އުންމީދު ކުރެ އެވެ.


NIC ah member eh hoadhan anehkaaves iulaanu kohfi\nއެންއައިސީއަށް މެންބަރަކު ހޯދަން އަނެއްކާވެސް އިއުލާނުކޮށްފި\nއެންއައިސީގެ މެންބަރުން. --\nނޭޝަނަލް އިންޓެގްރިޓީ ކޮމިޝަނުގެ ރައީސްކަމުގެ މަގާމުގައި ހުންނެވި ޔޫސުފް މާނިއު މުހައްމަދު އެ ކޮމިޝަނުގެ ރައީސްކަމުންނާއި މެމްބަރުކަމުން ވަކި ކުރައްވާފައިވާތީ އެ މަގާމަށް ކުރިމަތިލާން ހުޅުވާލި ފުރުސަތުގައި އެކަށީގެންވާ ތަރުހީބެއް ނުލިބުމުން އަނެއްކާވެސް އެ މަގާމަށް ކުރިމަތިލާން ހުޅުވާލައިފި އެވެ.\nގެޒެޓުގައި މިއަދު ޝާއިއު ކޮށްފައިވާ އިއުލާނުގައިވާ ގޮތުން، ފުރުސަތު ހުޅުވާލާފައިވަނީ މި މަހުގެ 19 ވަނަ ދުވަހުގެ ނިޔަލަށެވެ. އެންއައިސީގެ ރައީސްގެ މުސާރަ މިނިވަން އެހެން މުއައްސަސާތަކުގެ މުސާރައާ އެއް ހަމައަކަށް ގެންނަން ރައްޔިތުންގެ މަޖިލީހުންވަނީ ފާސްކޮށްފަ އެވެ. އެންއައިސީގެ ރައީސްގެ މުސާރައިގެ ތެރެއަށް ކާރާއި ކާރުގެ ޑްރައިވަރުގެ މުސާރަ ދިނުމަށް އެލަވަންސާއި ޕެޓްރޯލް އެލަވަންސް ދޭން ވަނީ ފާސްކޮށްފަ އެވެ. އެގޮތުން ކާރު އެލަވަންސަށް ހަ ހާސް އަދި ޕެޓްރޯލް އެލަވަންސްގެ ގޮތުގައި އެއްހާސް ރުފިޔާ ދޭން ވަނީ ނިންމާފަ އެވެ.\nމާނިއު އެންއައިސީއިން ވަކިކޮށްފައިމިވަނީ، ފުލުހުންނާ ގުޅޭ ގޮތުން ބޮޑު ތުހުމަތެއް ކުރެއްވިތާ ދުވަސްކޮޅެއް ފަހުންނެވެ. މާނިއު ވިދާޅުވެފައިވަނީ ކޮމިޝަނުގެ ތަހުގީގުތަކަށް ފުލުހުންގެ ފަރާތުން އެކަށީގެންވާ އެއްބާރުލުން ނުލިބޭ ކަމަށްވާނަމަ ގާނޫނީ ގޮތުން އެ ކޮމިޝަނަށް ލިބިފައިވާ ބާރުގެ ބޭނުން ކުރާނެ ކަމަށެވެ. ފުލުހުންނާ ގުޅޭ ގިނަ މައްސަލަތަކެެއް އެންއައިސީގައި އެބަހުރި ކަމަށާއި އެމައްސަލަތައް ބެލުމަށް އެކޮމިޝަނުން ކުރަމުންދާ މަސައްކަތްތަކަށް ފުލުހުންގެ ފަރާތުން އެއްބާރުލުން ނުލިބޭ ކަމަށެވެ.\n"އެ މައްސަލަތައް ބަލަން ވަރަށް ގިނަ ފަހަރަށް ސިޓީ ފޮނުވައިގެން އަދި ގުޅައިގެންވެސް ވާހަކަ ދައްކައިފިން، އެކަމަކު އަޅުގަނޑުމެން ބޭނުންވާ އެއްބާރުލުމެއް ފުލުހުންގެ ފަރާތުން ނުލިބޭ، އެގޮތަށް ފުލުހުންގެ ފަރާތުން އެއްބާރުލުން ނުލިބެންޏާ އަޅުގަނޑުމެންނަށް ލިބިގެންވާ ގާނޫނީ ބާރު ބޭނުންކޮށްގެން އަޅަންޖެހޭ ފިޔަވަޅުތައް އަޅައިގެން ނަމަވެސް މައްސަލަތައް ނިންމަން މަސައްކަތް ކުރާނަން،" މާނިއު ވިދާޅުވެފައިވެ އެވެ.\nއެންއައިސީގެ ރައީސް ކަމަށް މާނިއު އައްޔަން ކޮށްފައިވަނީ އެ ކޮމިޝަންގެ ރައީސް ކަމުގައި ހުންނެވި ފަރުހާދު މުހައްމަދު ވަކިކުރުމަށްފަހު އެވެ. ފަރުހާދު ވެސް ކޮމިޝަނުން ވަކިކުރީ ކުއްލި ގޮތަކަށެވެ. އޭރު މާނިއު ހުންނެވީ ކޮމިޝަނުގެ ނައިބު ރައީސްގެ މަގާމުގަ އެވެ.